
诪转谞讬' 讗讞讚 讚讬谞讬 诪诪讜谞讜转 讜讗讞讚 讚讬谞讬 谞驻砖讜转 讘讚专讬砖讛 讜讘讞拽讬专讛 砖谞讗诪专 {讜讬拽专讗 讻讚-讻讘} 诪砖驻讟 讗讞讚 讬讛讬讛 诇讻诐 诪讛 讘讬谉 讚讬谞讬 诪诪讜谞讜转 诇讚讬谞讬 谞驻砖讜转 讚讬谞讬 诪诪讜谞讜转 讘砖诇砖讛 讜讚讬谞讬 谞驻砖讜转 讘注砖专讬诐 讜砖诇砖讛 讚讬谞讬 诪诪讜谞讜转 驻讜转讞讬谉 讘讬谉 诇讝讻讜转 讘讬谉 诇讞讜讘讛 讜讚讬谞讬 谞驻砖讜转 驻讜转讞讬谉 诇讝讻讜转 讜讗讬谉 驻讜转讞讬谉 诇讞讜讘讛 讚讬谞讬 诪诪讜谞讜转 诪讟讬谉 注诇 驻讬 讗讞讚 讘讬谉 诇讝讻讜转 讘讬谉 诇讞讜讘讛 讜讚讬谞讬 谞驻砖讜转 诪讟讬谉 注诇 驻讬 讗讞讚 诇讝讻讜转 讜注诇 驻讬 砖谞讬诐 诇讞讜讘讛 讚讬谞讬 诪诪讜谞讜转 诪讞讝讬专讬谉 讘讬谉 诇讝讻讜转 讘讬谉 诇讞讜讘讛 讚讬谞讬 谞驻砖讜转 诪讞讝讬专讬谉 诇讝讻讜转 讜讗讬谉 诪讞讝讬专讬谉 诇讞讜讘讛 讚讬谞讬 诪诪讜谞讜转 讛讻诇 诪诇诪讚讬谉 讝讻讜转 讜讞讜讘讛 讚讬谞讬 谞驻砖讜转 讛讻诇 诪诇诪讚讬谉 讝讻讜转 讜讗讬谉 讛讻诇 诪诇诪讚讬谉 讞讜讘讛 讚讬谞讬 诪诪讜谞讜转 讛诪诇诪讚 讞讜讘讛 诪诇诪讚 讝讻讜转 讜讛诪诇诪讚 讝讻讜转 诪诇诪讚 讞讜讘讛 讚讬谞讬 谞驻砖讜转 讛诪诇诪讚 讞讜讘讛 诪诇诪讚 讝讻讜转 讗讘诇 讛诪诇诪讚 讝讻讜转 讗讬谉 讬讻讜诇 诇讞讝讜专 讜诇诇诪讚 讞讜讘讛 讚讬谞讬 诪诪讜谞讜转 讚谞讬谉 讘讬讜诐 讜讙讜诪专讬谉 讘诇讬诇讛 讚讬谞讬 谞驻砖讜转 讚谞讬谉 讘讬讜诐 讜讙讜诪专讬谉 讘讬讜诐 讚讬谞讬 诪诪讜谞讜转 讙讜诪专讬谉 讘讜 讘讬讜诐 讘讬谉 诇讝讻讜转 讘讬谉 诇讞讜讘讛 讚讬谞讬 谞驻砖讜转 讙讜诪专讬谉 讘讜 讘讬讜诐 诇讝讻讜转 讜讘讬讜诐 砖诇讗讞专讬讜 诇讞讜讘讛 诇驻讬讻讱 讗讬谉 讚谞讬谉 诇讗 讘注专讘 砖讘转 讜诇讗 讘注专讘 讬讜诐 讟讜讘 讚讬谞讬 诪诪讜谞讜转 讛讟诪讗讜转 讜讛讟讛专讜转 诪转讞讬诇讬谉 诪谉 讛讙讚讜诇 讚讬谞讬 谞驻砖讜转 诪转讞讬诇讬谉 诪谉 讛爪讚 讛讻诇 讻砖专讬谉 诇讚讜谉 讚讬谞讬 诪诪讜谞讜转 讜讗讬谉 讛讻诇 讻砖专讬谉 诇讚讜谉 讚讬谞讬 谞驻砖讜转 讗诇讗 讻讛谞讬诐 诇讜讬诐 讜讬砖专讗诇讬诐 讛诪砖讬讗讬谉 诇讻讛讜谞讛: 
讙诪' 讚讬谞讬 诪诪讜谞讜转 诪讬 讘注讬谞谉 讚专讬砖讛 讜讞拽讬专讛 讜专诪讬谞讛讜 砖讟专 砖讝诪谞讜 讻转讜讘 讘讗讞讚 讘谞讬住谉 讘砖诪讬讟讛 讜讘讗讜 注讚讬诐 讜讗诪专讜 讛讬讗讱 讗转诐 诪注讬讚讬谉 注诇 砖讟专 讝讛 讜讛诇讗 讘讬讜诐 驻诇讜谞讬 注诪谞讜 讛讬讬转诐 讘诪拽讜诐 驻诇讜谞讬 砖讟专 讻砖专 讜注讚讬讜 讻砖专讬谉 讞讬讬砖讬谞谉 砖诪讗 讗讬讞专讜讛讜 讜讻转讘讜讛讜 讜讗讬 住诇拽讗 讚注转讱 讘注讬谞谉 讚专讬砖讛 讜讞拽讬专讛 讛讬讻讬 讞讬讬砖讬谞谉 砖诪讗 讗讬讞专讜讛讜 讜讻转讘讜讛讜 讜诇讬讟注诪讬讱 转讬拽砖讬 诇讱 诪转谞讬' 砖讟专讬 讞讜讘 讛诪讜拽讚诪讬谉 驻住讜诇讬诐 讜讛诪讗讜讞专讬诐 讻砖专讬谉 讜讗讬 住诇拽讗 讚注转讱 讘注讬谞谉 讚专讬砖讛 讜讞拽讬专讛 诪讗讜讞专讬谉 讗诪讗讬 讻砖专讬谉 讛讗 诇讗 拽砖讬讗 讚注讚讬驻讗 诪讬谞讛 拽讗诪专讬谞谉 讚讗驻讬' 讗讞讚 讘谞讬住谉 讘砖诪讬讟讛 讚诇讗 砖讻讬讞讬 讗讬谞砖讬 讚诪讜讝驻讬 讚诇讬讻讗 诇诪讬诪专 砖诪讗 讗讬讞专讜讛讜 讜讻转讘讜讛讜 讚诇讗 诪专注 诇砖讟专讬讛 讗驻''讛 讻讬讜谉 讚砖讘讬注讬转 住讜驻讛 诪砖诪讟转 诪讻砖专讬谞谉 诪''诪 拽砖讬讗: 住讬诪谉 讞专驻''砖: 讗''专 讞谞讬谞讗 讚讘专 转讜专讛 讗讞讚 讚讬谞讬 诪诪讜谞讜转 讜讗讞讚 讚讬谞讬 谞驻砖讜转 讘讚专讬砖讛 讜讘讞拽讬专讛 砖谞讗诪专 诪砖驻讟 讗讞讚 讬讛讬讛 诇讻诐 讜诪讛 讟注诐 讗诪专讜 讚讬谞讬 诪诪讜谞讜转 诇讗 讘注讬谞谉 讚专讬砖讛 讜讞拽讬专讛 讻讚讬 砖诇讗 转谞注讜诇 讚诇转 讘驻谞讬 诇讜讬谉 讗诇讗 诪注转讛

诪转谞讬' 讗讞讚 讚讬谞讬 诪诪讜谞讜转: 讘讚专讬砖讛 讜讞拽讬专讛. 讞拽讬专讜转 讜讚专讬砖讜转 砖讞讜拽专讬诐 讗转 讛注讚讬诐 砖谞讗诪专 诪砖驻讟 讗讞讚 讬讛讬讛 诇讻诐 讜讘讚讬谞讬 谞驻砖讜转 讻转讬讘 讜讚专砖转 讜讞拽专转 (讚讘讚讬诐 讬谞): 讚讬谞讬 诪诪讜谞讜转 讘砖诇砖讛. 讛讗 讬诇驻讬谞谉 讘驻专拽 拽诪讗 (讚祝 讘:): 驻讜转讞讬谉. 转讞诇讛 讘诪砖讗讜 讜诪转谞讜 砖诇 讚讬谉: 讘讬谉 诇讝讻讜转 讘讬谉 诇讞讜讘讛. 讘讗讬讝讛 砖讬专爪讜 讗讘诇 讘讚讬谞讬 谞驻砖讜转 驻讜转讞讬谉 诇讝讻讜转 讜讘讙诪专讗 讬诇讬祝 诇讛讜: 诪讟讬谉 注诇 驻讬 讗讞讚. 诪讟讬谉 讗转 讛讚讬谉 讗讞专 讛诪专讜讘讬谉 注诇 驻讬 讚讬讬谉 讗讞讚 讻讙讜谉 砖谞讬诐 讗讜诪专讬诐 讝讻讗讬 讜讗讞讚 讞讬讬讘 讗讜 讗讬驻讻讗: 讜讚讬谞讬 谞驻砖讜转 诪讟讬谉 注''驻 讗讞讚 诇讝讻讜转. 砖谞讬诐 注砖专 诪讝讻讬诐 讜讗讞讚 注砖专 诪讞讬讬讘讬诐 讝讻讗讬 讗讘诇 诇讞讜讘讛 讗讬谉 诪讟讬谉 讗讞专 讛专讜讘 讗诇讗 讗诐 讻谉 专讘讜 讛诪讞讬讬讘讬谉 注诇 讛诪讝讻讬谉 砖谞讬诐 讻讚讗诪专讬谞谉 讘驻专拽 拽诪讗 (讚祝 讘.) 诇讗 转讛讬讛 讗讞专讬 专讘讬诐 诇专注讜转 讜讘讚讬谞讬 诪诪讜谞讜转 诇讬讻讗 诇讗讜拽诪讛 讻讚讗诪专 诇拽诪谉 (讚祝 诇讜:) 诇讗 转讟讛 诪砖驻讟 讗讘讬讜谞讱 讗讘诇 讗转讛 诪讟讛 诪砖驻讟 砖讜专 讛谞住拽诇 讜讻诇 砖讻谉 砖讗专 讚讬谞讬 诪诪讜谞讜转: 诪讞讝讬专讬谉. 住讜转专讬谉 讗转 讛讚讬谉 诇讗讞专 砖讙诪专讜讛讜 讜讬讚注讜 砖讟注讜 诪讞讝讬专讬谉 讗转 讛讚讘专 讘讬谉 诇讝讻讜转 讘讬谉 诇讞讜讘讛: 讜讗讬谉 诪讞讝讬专讬谉 诇讞讜讘讛. 讘讙诪专讗 讬诇讬祝 诇讛: 讛讻诇 诪诇诪讚讬谉 讜讗驻讬' 转诇诪讬讚讬诐 讛讬讜砖讘讬谉 诇驻谞讬 讛讚讬讬谞讬谉 讜诇讗 谞转诪谞讜 讘讬转 讚讬谉 注诇 讻讱: 讛诪诇诪讚 讞讜讘讛. 讚讬讬谉 砖讛转讞讬诇 转讞诇讛 诇讛讘讬讗 专讗讬讜转 诇讞讜讘讛 讬讻讜诇 诇讞讝讜专 讘讜 讜诇讝讻讜转: 讗讬谞讜 讞讜讝专 讜诪诇诪讚 讞讜讘讛. 住讘专讗 讛讬讗 讚讘注讬谞谉 讜讛爪讬诇讜 讜讘讙诪专讗 (讚祝 诇讚.) 诪讜拽讬诐 诇讛 讘砖注转 诪砖讗 讜诪转谉 讛讜讗 讚诇讗 讬讞讝讜专 讚诪转讜讱 砖讗转讛 讗讜诪专 诇讜 砖诇讗 诇讞讝讜专 讛讜讗 诪讞讝专 讗讞专 专讗讬讜转 诇讛注诪讬讚 讚讘专讬讜 讜砖诪讗 讬诪爪讗 专讗讬讜转 谞讻讜谞讜转 讗讘诇 讘砖注转 讙诪专 讚讬谉 砖讻讘专 讞讝专 注诇 讻诇 爪讚讚讬谉 讜谞专讗讛 诇讜 砖讗讬谉 讚讘专讬讜 谞讻讜谞讬诐 讞讜讝专 讜诪诇诪讚 讞讜讘讛: 讚谞讬谉 讘讬讜诐. 诪砖讗 讜诪转谉 砖诇 讚讬谉: 讜讙讜诪专讬谉 讘诇讬诇讛. 讗诐 专爪讜 讜讻讜' 讬诇讬祝 讘讙诪专讗: 讚讬谞讬 谞驻砖讜转 讙讜诪专讬诐 讘讜 讘讬讜诐 诇讝讻讜转 讜讘讬讜诐 砖诇 讗讞专讬讜 诇讞讜讘讛. 讗诐 讝讬讻讜讛讜 讘讬讜诐 专讗砖讜谉 驻讜住拽讬谉 讗转 讚讬谞讜 诪讬讚 讜讛讜诇讱 诇讜 讗讘诇 讗诐 诇讗 讬讻诇讜 诇讝讻讜转讜 讘讬讜诐 专讗砖讜谉 讗讬谉 驻讜住拽讬谉 讗转 讚讬谞讜 诇讞讜讘讛 讗诇讗 诪诇讬谞讬谉 讗转 讚讬谞讜 注讚 诇诪讞专 砖诪讗 讬诪爪讗 讘诇讬诇讛 讝讻讜转: 诇讗 讘注专讘 砖讘转. 砖讗讬谉 讬讻讜诇讬谉 诇讙讜诪专讜 诇诪讞专 讗诐 讬转讞讬讬讘 砖讗讬谉 诪讬转转 讘讬转 讚讬谉 讚讜讞讛 砖讘转 讜诇砖讛讜转讜 讗讬 讗驻砖专 诪驻谞讬 注讬谞讜讬 讛讚讬谉 诪砖谞讙诪专 讛讚讬谉: 讛讟讛专讜转 讜讛讟诪讗讜转. 讗诐 讘讗 讗讚诐 诇讬砖讗诇 注诇 讚讘专 讟讛专讜转 诪转讞讬诇讬谉 诪谉 讛讙讚讜诇 砖讜讗诇讬谉 转讞诇讛 诇讙讚讜诇 砖讘讚讬讬谞讬诐 诪讛 讛讜讗 讗讜诪专 讘讚讘专: 诪谉 讛爪讚. 诪谉 讛拽讟谞讬诐 砖诪讗 讬讞讬讬讘谞讜 讛讙讚讜诇 讜诇讗 讬专爪讜 诇讞诇讜拽 注诇 讚讘专讬讜 诪砖讜诐 诇讗 转注谞讛 注诇 专讬讘 (砖诪讝讞 讻谞) 注诇 讚讘专讬讜 砖诇 讙讚讜诇 专讘 讻转讬讘 讘诇讗 讬讜''讚: 讛讻诇 讻砖专讬谉. 讜讗驻讬诇讜 诪诪讝专: 讜讬砖专讗诇讬诐 讛诪砖讬讗讬谉 诇讻讛讜谞讛. 讛诪讬讜讞住讬谉 讜专讗讜讬讬谉 诇讛砖讬讗 讘谞讜转讬讛诐 诇讻讛谞讬诐: 讙诪' 讘讗讞讚 讘谞讬住谉 讘砖诪讬讟讛. 诇拽诪谉 诪驻专砖 讗诪讗讬 谞拽讟 砖诪讬讟讛: 砖讝诪谞讜 讻转讜讘. 讝诪谞讜 讛讜讻讬讞 砖谞讻转讘 讘讗讞讚 讘谞讬住谉 讘砖诪讬讟讛 讜讛讜爪讬讗 讘注诇 讞讜讘 注诇 讞讘讬专讜 注诇 讬讚讬 诪砖讻讜谉 讗讜 注诇 讬讚讬 驻专讜讝讘讜诇 砖诇讗 诪砖诪讟转讜 砖讘讬注讬转 讗讜 砖讛讙讬注 讝诪谞讜 诇讙讘讜转 拽讜讚诐 专讗砖 讛砖谞讛 砖诇 砖诪讬谞讬转 讜砖讘讬注讬转 讘谞讬住谉 讗讬谞讛 诪砖诪讟转 讗诇讗 讘住讜驻讛 讚讻转讬讘 (讚讘专讬诐 讟讜) 诪拽抓 砖讘注 砖谞讬诐 诇住讜祝 砖讘讬注讬转 讜讝讛 拽讚诐 讜转讘注讜: 讞讬讬砖讬谞谉 砖诪讗 讗讬讞专讜讛讜 讜讻转讘讜讛讜. 讜拽讜讚诐 诇讻谉 专讗讜 讛诪诇讜讛 讘诪拽讜诐 讛讻转讜讘 讘砖讟专 讜讛讜讟诇 注诇讬讛诐 诇讻转讜讘 砖讟专 讜讗讬讞专讜讛讜 诪诇讻讜转讘讜 注讚 讗讞讚 讘谞讬住谉 讜讻转讘讜讛讜 讘诪拽讜诐 砖讗讜诪专讬诐 讛诪讝讬诪讬谉 讜诇讗 讻转讘讜 砖诐 讛诪拽讜诐 砖谞讻转讘 讘讜 讛砖讟专 讗诇讗 砖诐 讛诪拽讜诐 砖专讗讜 讛诪诇讜讛 砖诐 讜讗祝 注诇 讙讘 讚讗诪专讬谞谉 讘讙讬讟讬谉 (讚祝 驻.) 讻讬 讬转讘讬转讜 讘讛讬谞讬 讻转讜讘讜 讘讛讬谞讬 讜讗祝 注诇 讙讘 讚诪讬诪住专谉 诇讻讜 诪讬诇讬 讘砖讬诇讬 诪讬讛讜 讗诐 讻转讘讜 讘砖讬诇讬 诇讗 诪讬驻住讬诇 讘讛讻讬 讜讛讛讬讗 注爪讛 讟讜讘讛 拽诪''诇 砖诇讗 讬讘讬讗讜讛讜 诇讬讚讬 讛讝诪讛 讚诇讗 诇讬诪专讜 讜讛诇讗 讘讬讜诐 驻诇讜谞讬 注诪谞讜 讛讬讬转诐 讘讛讬谞讬: 讛讬讻讬. 讗诪专 砖诪讗 讗讬讞专讜讛讜 诪讻讚讬 讚专讬砖讛 讜讞拽讬专讛 诇讗讻讞讜砖讬 拽讗 讗转讬讗 讜讛讬讻讗 讚拽讗 诪讬转讻讞砖讜 拽诪谉 谞讬拽讜 讗谞谉 诪转专爪讬谞谉 诇诪讬诇转讬讬讛讜 讘砖诪讗: 讜诇讬讟注诪讬讱. 讚诪讜转讘转 诪讘专讬讬转讗 讗讜转讬讘 诪诪转谞讬转讬谉 讚讗诇讬诪讗 讜诪爪讜讬讛 讘驻讬 讻诇: 砖讟专讬 讞讜讘 讛诪讜拽讚诪讬谉. 诇讬讻转讘 拽讜讚诐 讛诪诇讜讛: 驻住讜诇讬谉. 讚拽讗 讘注讬 诇诪讬讟专祝 诇拽讜讞讜转 诪讝诪谉 讛讻转讜讘 砖诇讗 讻讚讬谉 讜拽谞住讬谞谉 讛讬转专讗 讗讟讜 讗讬住讜专讗 讜驻住讜诇 讗驻讬' 诪讝诪谉 砖谞讬 讻讚讗诪专讬谞谉 讘讗讬讝讛讜 谞砖讱: 讜讛诪讗讜讞专讬谉. 砖讘讗讜 注讚讬诐 讜讗诪专讜 讗谞讜 讬讜讚注讬诐 讘诪诇讜讛 讝讜 砖拽讚诪讛 诇讝诪谉 讛讻转讜讘 讻讗谉: 讻砖专讬谉. 讚诪注诇讬讜转讗 讛讬讗 讚拽讗 诪讞讬诇 诇讬讛 诇砖讬注讘讜讚讗 注讚 讛砖转讗 讗诇诪讗 诇讗 讘注讬谞谉 讚专讬砖讛 讜讞拽讬专讛 讚讗''讻 讛讬讻讬 诪转专爪讬谞谉 诇诪讬诇转讗 讚砖讟专讗 谞讬诪讗 讝讬讜驻讗 讛讜讗 讜诇讗 专讗讜 注讚讬诐 讛讞转讜诪讬诐 讘讜 讗转 讛诪诇讜讛 讛讝讗转 讜讗讬 诪砖讜诐 讛谞讱 住讛讚讬 讗讞专讬谞讬 转讛讜讬 讻诪诇讜讛 注诇 驻讛 讜诇讗 讬讟专讜祝 诇拽讜讞讜转 讚诪诇讜讛 注诇 驻讛 诇讗 讟专驻讗 诪诪砖注讘讚讬 讚诇讬转 诇讛 拽诇讗: 讛讗. 讚诪拽砖转 诇讬 诇讜转讘讬讛 诪诪转谞讬转讬谉 诇讗 拽砖讬讗 诇讬 讚注讚讬驻讗 诪讬谞讛 拽讗诪专讬谞谉 诪转谞讬转讗 讚讗讜转讬讘谞讗 诪讬谞讛 讛注讚讬驻讛 讜讛讞讝讬拽讛 讻讞 讘讚讘专 讬讜转专 诪讗讜转讛 诪砖谞讛 讚讗砖诪注讬谞谉 专讘讜转讗 讚讗驻讬诇讜 砖诪讬讟讛 讚讗讬 诇讗讜 讚讜讜拽讗 拽讗诪专讬 讘讜 讘讬讜诐 诇讗 讛讜讜 诪专注讬 诇诪讬诇转讬讬讛讜 诇讻转讜讘 砖讟专 讛诪诇讜讛 讛谞注砖讬转 拽讜讚诐 诇讻谉 讘讗讜转讜 讝诪谉: 讚诇讗 砖讻讬讞讬 讗讬谞砖讬 讚诪讜讝驻讬. 诪砖讜诐 讚诪转讬讬专讗讬谉 诪谉 讛砖诪讬讟讛 砖诇讗 转砖诪讟 诪注讜转讬讛诐 讚诇讬讻讗 诇诪讬诪专 讗讬讞专讜讛讜 讜讻转讘讜讛讜 讚诇讗 诪专注讬 诇砖讟专讬讬讛讜 砖讛讻诇 诪专谞谞讬谉 讗讞专讬讜 诇讜诪专 诪讝讜讬讬祝 讛讜讗 砖讗讬谉 讚专讱 诇讛诇讜讜转 讘讝诪谉 砖诪讬讟讛: 讗驻''讛 讻讬讜谉 讚砖讘讬注讬转. 讗讬谞讛 诪砖诪讟转 讗诇讗 讘住讜驻讛 讚讻转讬讘 诪拽抓 转诇讬谞谉 讘讗讬讞专讜讛讜 讜诪讻砖专讬谞谉: 诪讻诇 诪拽讜诐. 诪转谞讬' 拽砖讬讬谉 讗讛讚讚讬: 讗诪专 专讘讬 讞谞讬谞讗 讜讻讜'. 讜诪转谞讬转讬谉 讚讗讜专讬讬转讗 拽诪讬 转拽谞转讗 讜讘专讬讬转讗 讚专讘谞谉 讘转专 转拽谞转讗:

转讜住驻讜转



诪转谞讬' 讗讞讚 讚讬谞讬 诪诪讜谞讜转. 诪讛 讘讬谉 讚讬谞讬 诪诪讜谞讜转 诇讚讬谞讬 谞驻砖讜转 讗祝 注诇 讙讘 讚砖讜讬诐 讘讞拽讬专讛 讜讚专讬砖讛 诪讚讻转讬讘 诪砖驻讟 讗讞讚 讬讛讬讛 诇讻诐 诇注谞讬谉 诪讬诇讬 讚转诇讜 讘讝讻讜转 讜讞讜讘讛 讗讬谉 诇讛砖讜讜转诐 讚诇讗 砖讬讬讱 讘讚讬谞讬 诪诪讜谞讜转: 讞讬讬砖讬谞谉 砖诪讗 讗讬讞专讜讛讜. 驻''讛 讗讬讞专讜讛讜 诪诇讻转讜讘 注讚 讗讞讚 讘谞讬住谉 讜讻转讘讜讛讜 讘诪拽讜诐 砖讗讜诪专讬诐 讛诪讝讬诪讬谉 讜注诇 讞谞诐 讚讞拽 讗诇讗 讬''诇 讻讬 讛讛讬讗 讚讙讟 驻砖讜讟 (讘''讘 讚祝 拽注讗. 讜砖诐) 砖讟专 砖讝诪谞讜 讻转讜讘 讘讜 讘砖讘转 讗讜 讘注砖专讛 讘转砖专讬 砖讟专 诪讗讜讞专 讛讜讗 讜讻砖专 讜讛''谞 砖讟专 讝讛 谞讻转讘 诇驻谞讬 讗讞讚 讘谞讬住谉 砖诇 砖诪讬讟讛 讘诪拽讜诐 讛讻转讜讘 讘砖讟专 讜谞诪爪讗 讻砖讛讙讬注 讗讞讚 讘谞讬住谉 砖诇 砖诪讬讟讛 砖讛讜讗 讝诪谞讜 砖诇 砖讟专 诇讗 讛讬讜 讘讗讜转讜 诪拽讜诐 砖讛诇讻讜 诇诪拽讜诐 讗讞专 讜讗''转 诪讗讬 讗讬专讬讗 诪砖讜诐 讚讗讬讞专讜讛讜 讻讬 诇讗 讗讬讞专讜讛讜 谞诪讬 讬砖 诇讛讻砖讬专 讻讚讗诪专 讗讬 讬讚注讬转讜 讬讜诪讗 讚讗拽谞讬转讜 讘讬讛 讻转讜讘讜 讬讜诪讗 讚讗拽谞讬转讜 讘讬讛 讜砖诪讗 诇讗 讘讗讞讚 讘谞讬住谉 谞讻转讘 讗诇讗 讗讞专讬 讻谉 讘诪拽讜诐 讛讻转讜讘 讘讜 讜讬''诇 讚讛讻讗 讘砖讟专 诪诇讜讛 讗讬讬专讬 讚讗讬谉 诇讻转讜讘 讗诇讗 讬讜诐 砖谞讻转讘 讛砖讟专 讚诇讗 诇讬讙讘讬 诪诪砖注讘讚讬 砖诇讗 讻讚讬谉 讜诪讬讛讜 诪砖诪注 诪讛讻讗 讚转诇讬谞谉 诪住驻拽 诇讛讻砖讬专 讗转 讛砖讟专 讜拽砖讛 诇驻''讛 讚专讬砖 驻''拽 讚专''讛 (讚祝 讘. 讜砖诐) 讜讗讬谉 诇讛讗专讬讱 讻讗谉:

专讘讬谞讜 讞谞谞讗诇

讗讞讚 讚讬谞讬 诪诪讜谞讜转 讜讗讞讚 讚讬谞讬 谞驻砖讜转 讘讚专讬砖讛 讜讘讞拽讬专讛 讻讜'. 讜讗拽砖讬谞谉 讜讻讬 讘注讬谞谉 讚专讬砖讛 讜讞拽讬专讛 讘讚讬谞讬 诪诪讜谞讜转 讜讛转谞讬讗 砖讟专 砖讝诪谞讜 讘讗讞讚 讘谞讬住谉 讘砖诪讬讟讛 驻讬' 讜讻转讘 讘讜 驻专讜讝讘讜诇 讜讘讗讜 注讚讬诐 讜讗诪专讜 讜讛诇讗 讗诇讜 讛注讚讬诐 砖讘砖讟专 讝讛 讛讬讜 注诪谞讜 讘讗讞讚 讘谞讬住谉 讘砖诪讬讟讛 讘诪拽讜诐 驻诇讜谞讬 讛砖讟专 讻砖专 讜讛注讚讬诐 讻砖专讬诐 讞讬讬砖讬谞谉 砖诪讗 讗讬讞专讜讛讜 讜讻转讘讜讛讜 讜讗讬 住"讚 讘注讬谞谉 讚专讬砖讛 讜讞拽讬专讛 讛讬讻讬 讗诪专讬谞谉 砖诪讗 讛谞讛 讘讟诇转讛 讞拽讬专讜转 讚讗讬讝讛 讬讜诐 讗讬讝讜 砖注讛 讜诪转诪讛讬谞谉 注诇讛 讜诇讟注诪讬讱 转拽砖讬 诇讱 诪转谞讬转讬谉 讚拽转谞讬 砖讟专讬 讞讜讘 讛诪讜拽讚诪讬谉 驻住讜诇讬谉 讜讛诪讗讜讞专讬诐 讻砖专讬诐 讜驻专拽讬' 讛讗 诇讗 拽砖讬讗. 讛讗 注讚讬驻讗 诪讬谞讛 诇讗拽砖讜讬讬 讚讗讬讻讗 诇诪讬诪专 砖讟专 讝讛 诇讗 讬转讻谉 诇讛讬讜转 诪讗讜讞专 讚诇讗 砖讘拽 讗讬谞讬砖 砖谞讬 讚讛讬转讬专讗 讜讻转讘 砖谞转 砖诪讬讟讛 讚诪专注 诇讬讛 诇砖讟专讬讛 拽诪"诇 讻讬讜谉 讚砖讘讬注讬转 住讜驻讛 诪砖诪讟转 诪讬拽专讬 讗诪专 讗驻砖专 讚驻专注 诇讬 讘转讞诇讛 讗讜 讘讗诪爪注讬转讛 诇驻讬讻讱 讻转讘 砖谞转 砖诪讬讟讛 讜砖讟专 诪讗讜讞专 讛讜讗 讜讻砖专. 诪"诪 讛拽讜砖讬讗 注讜诪讚转 讜砖谞讬 专' 讞谞讬谞讗 诇注讜诇诐 讗驻讬诇讜 讚讬谞讬 诪诪讜谞讜转 讘讚专讬砖讛 讜讞拽讬专讛 讜诪讛 讟注诐 讗诪专讜 [讚诇讗 讘注讬谞讬']





讛诪讗讬专讬

讗讞讚 讚讬谞讬 诪诪讜谞讜转 讜讻讜' 讻讘专 讘讬讗专谞讜 讘驻转讬讞转 讛诪住讻转讗 注诇 讛讞诇拽 讛专讘讬注讬 砖讘诪住讻转讗 砖讛讜讗 讘讗 诇讘讗专 讛讞诇讜拽讬谉 砖讬砖 讘讬谉 讚讬谞讬 诪诪讜谞讜转 诇讚讬谞讬 谞驻砖讜转 讛谉 讘注谞讬谉 讛讚讬讬谞讬谉 讜讛谉 讘讞拽讬专转 讛注讚讬诐 讜讻讬爪讚 讘讜讚拽讬谉 讜讞讜拽专讬谉 讗讜转诐 讘讚讬谞讬 谞驻砖讜转 讜讙讜诪专讬谉 讗转 讛讚讬谉 注诇 驻讬 注讚讜转诐 讜讝讛 讛讞诇拽 诇讗 讬讜砖诇诐 讘讬讗讜专讜 讘讝讛 讛驻专拽 专拽 讘讛爪讟专祝 注诪讜 驻专拽 讞诪讬砖讬 讜拽爪转 讛砖讬砖讬 讗诇讗 砖讛转讞讬诇 讘讝讛 讛驻专拽 诇讛转讞讬诇 讘讘讗讜专 讛讞诇拽 讜注诇 讝讛 讛爪讚 讬讞诇拽讜 注谞讬谞讬 讛驻专拽 诇砖诇砖讛 讞诇拽讬诐 讛专讗砖讜谉 讘讘讗讜专 讛讚讘专讬诐 砖讘讬谉 讚讬谞讬 谞驻砖讜转 诇讚讬谞讬 诪诪讜谞讜转 讜注诇 讗讬讝讛 爪讚 诪讞诪讬专讬谉 讘讚讬谞讬 谞驻砖讜转 讛砖谞讬 讘转讻讜谞转 讛住谞讛讚专讬谉 讛讗讬讱 讛讬讜 讬讜砖讘讬诐 讛诐 讜转诇诪讬讚讬讛诐 讜住讜驻专讬诐 讜注诇 讗讬讝讛 爪讚 讻讜转讘讬谉 讟注谞讜转 讘注诇讬 讛讚讬谉 讛砖诇讬砖讬 注诇 讗讬讝讛 爪讚 诪讗讬讬诪讬谉 讗转 讛注讚讬诐 讘讚讬谞讬 谞驻砖讜转 讚专讱 讻诇诇 拽讜讚诐 砖讬转讞讬诇讜 讘讘讚讬拽讜转 讜讞拽讬专讜转 讝讛讜 砖专砖 讛驻专拽 讚专讱 讻诇诇 讗诇讗 砖讬讘讗讜 讘讜 讚讘专讬诐 讚专讱 讙诇讙讜诇 讻注谞讬谉 住讜讙讬转 讛转诇诪讜讚 注诇 讛讚专讱 砖拽讚诐 讜讗讜诇诐 注谞讬谉 讛讘讚讬拽讜转 讜讛讞拽讬专讜转 讜讙诪专 讛讚讬谉 讬转讘讗专 讘驻专拽 讞诪讬砖讬 讜拽爪转 讛砖砖讬 讻诪讜 砖讛拽讚诪谞讜:



讜讛诪砖谞讛 讛专讗砖讜谞讛 诪讝讛 讛驻专拽 讗诪谞诐 转讬讜讞讚 讘讘讗讜专 讛讞诇拽 讛专讗砖讜谉 讜讛讜讗 砖讗诪专 讗讞讚 讚讬谞讬 诪诪讜谞讜转 讜讗讞讚 讚讬谞讬 谞驻砖讜转 讘讚专讬砖讛 讜讞拽讬专讛 驻讬' 讘讙诪' 砖讻讱 讛讬讛 诪谉 讛讚讬谉 诪谉 讛转讜专讛 诪诪讛 砖谞讗诪专 诪砖驻讟 讗讞讚 讬讛讬讛 诇讻诐 讜讻转讬讘 讘讚讬谞讬 谞驻砖讜转 讜讚专砖转 讜讞拽专转 讛讬讟讘 讗诇讗 砖诪砖讜诐 谞注讬诇转 讚诇转 讛转讬专讜 讗转 讛专爪讜注讛 砖诇讗 诇讛讬讜转诐 讘讚专讬砖讛 讜讞拽讬专讛 砖讗诐 讛讬讛 讛诪诇讜讛 讬讚讜注 砖注讬讚讬讜 爪专讬讻讬谉 讚专讬砖讛 讜讞拽讬专讛 讗祝 讛讜讗 讗讜诪专 讛讗讬讱 讗谞讬 诪诇讜讛 诪注讜转讬 讜讻砖讗转讘注谞讜 讜讗讘讬讗 注讚讬 讬讞拽专讜 讗讜转诐 讘讗讬讝讛 讬讜诐 讘讗讬讝讛 砖注讛 讜讘砖讗专 讘讚讬拽讜转 讜讞拽讬专讜转 讜讗诐 诇讗 谞诪爪讗讜 讚讘专讬讛诐 诪讻讜讜谞讬诐 讗驻住讬讚 诪诪讜谞讬 讜诪转讜讱 讻讱 讛转拽讬谞讜 砖诇讗 诇讛讬讜转诐 讘讚专讬砖讛 讜讞拽讬专讛 讜砖诪讗 转讗诪专 讜诪讛 注谞讬谉 砖诪谉 讛转讜专讛 讛讬讬谞讜 诪拽讬砖讬诐 讚讬谞讬 诪诪讜谞讜转 诇讚讬谞讬 谞驻砖讜转 讘讚专讬砖讛 讜讞拽讬专讛 讜诇讗 讘砖讗专 讛讚讘专讬诐 讛诪谞讜讬讬诐 讘诪砖谞转谞讜 砖讗专 讛讚讘专讬诐 注谞讬谞讬 讛爪诇讛 讛诐 讜讗谞讜 诪讛驻讻讬谉 讘讝讻讜转 讛谞讚讜谉 讻讚讬 诇讛爪讬诇讜 讗讘诇 讘讚讬谞讬 诪诪讜谞讜转 讻诇 砖讗转讛 诪讛驻讱 讘讝讻讜转讜 砖诇 讗讞讚 讛讬讗 讞讜讘讛 讗爪诇 讛讗讞专 讜讻谉 砖讬砖 讛专讘讛 诪讛谉 砖讬讜爪讗讜转 诪谉 讛诪拽专讗 讻讙讜谉 讚讬谞讬 诪诪讜谞讜转 讘砖诇砖讛 诪砖诇砖讛 诪讜诪讞讬谉 讛讻转讜讘讬诐 讘驻专砖讛 讜讚讬谞讬 谞驻砖讜转 讘注砖专讬诐 讜砖诇砖讛 诪讜砖驻讟讜 讛注讚讛 讻诪讜 砖讘讬讗专谞讜 讘驻专拽 专讗砖讜谉 讜讻谉 讘拽爪转 诪讛诐 讻诪讜 砖讬转讘讗专 讘讙诪' 讘驻专讟讬诐 讗诇讜 砖讛讜讝讻专讜:



讜诪注转讛 谞讞诇 讘讘讬讗讜专 讛讞诇讜拽讬谉 砖讛讝讻专谞讜 讗诪专 砖讚讬谞讬 诪诪讜谞讜转 讘砖诇砖讛 讜砖诇 谞驻砖讜转 讘注砖专讬诐 讜砖诇砖讛 讚讬谞讬 诪诪讜谞讜转 驻讜转讞讬谉 讘讬谉 诇讝讻讜转 讘讬谉 诇讞讜讘讛 讗讘诇 讚讬谞讬 谞驻砖讜转 讗讬谉 驻讜转讞讬谉 讗诇讗 讘讝讻讜转 讻讙讜谉 砖讬讗诪专讜 讗诐 诇讗 注砖讬转 讚讘专 讝讛 砖讛诐 诪注讬讚讬诐 讘讜 注诇讬讱 讗诇 转转讬专讗 讜讻诪讜 砖谞讗诪专 讘住讜讟讛 讗诐 诇讗 砖讻讘 讗讬砖 讗讜转讱 讜讻讜' 讚讬谞讬 诪诪讜谞讜转 诪讟讬谉 注诇 驻讬 注讚 讗讞讚 讘讬谉 诇讝讻讜转 讘讬谉 诇讞讜讘讛 讻讙讜谉 砖谞讬诐 讗讜诪专讬诐 讞讬讬讘 讜讗讞讚 讗讜诪专 讝讻讗讬 讗讜 讛讛驻讱 讚讬谞讬 谞驻砖讜转 诪讟讬谉 注诇 驻讬 注讚 讗讞讚 诇讝讻讜转 讗讘诇 诇讗 诇讞讜讘讛 注讚 砖讬专讘讜 讛诪讞讬讬讘讬诐 注诇 讛诪讜讻讬诐 砖谞讬诐 讻诪讜 砖讘讬讗专谞讜 讘驻专拽 专讗砖讜谉 诪诪讛 砖谞讗诪专 诇讗 转讛讬讛 讗讞专讬 专讘讬诐 诇专注讜转 讚讬谞讬 诪诪讜谞讜转 诪讞讝讬专讬谉 讗转 讛讚讬谉 讗诐 讟注讜 讘讬谉 诇讝讻讜转 讘讬谉 诇讞讜讘讛 注诇 讛爪讚讚讬诐 砖讬转讘讗专 注谞讬谞诐 讘驻专拽 讝讛 讜讚讬谞讬 谞驻砖讜转 诪讞讝讬专讬谉 诇讝讻讜转 专"诇 砖讗诐 讞讬讬讘讜 讗转 讛驻讟讜专 讜讙诪专讜 讚讬谞讜 诇讛专讬讙讛 讜讗讞"讻 谞转讙诇讛 诇讛诐 讟注诐 讘讛爪诇转讜 住讜转专讬谉 讗转 讚讬谞讜 讗讘诇 讗诐 讟注讜 讜驻讟专讜 讗转 讛诪讞讜讬讬讘 讗讬谉 住讜转专讬谉 讗转 讚讬谞讜 讗讗"讻 讟注讜 讘讚讘专 砖讛爪讚讜拽讬诐 诪讜讚讬诐 讘讜 砖讗诐 讗诪专讜 讘讘讗 注诇 讛注专讜讛 砖诇讗 讻讚专讻讛 砖驻讟讜专 讜讚讗讬 住讜转专讬谉 砖讛专讬 讗祝 讛爪讚讜拽讬诐 诪讜讚讬诐 讘讛 诪诪讛 砖谞讗诪专 诪砖讻讘讬 讗砖讛 讜讻谉 讘诪注专讛 讻讚专讻讛 诪诪讛 砖谞讗诪专 讗转 诪拽讜专讛 讛注专讛 讛讗 讗诐 讗诪专讜 注诇 讛诪注专讛 砖诇讗 讻讚专讻讛 驻讟讜专 讛讜讗讬诇 讜讗祝 讛爪讚讜拽讬诐 讗讜诪专讬诐 讻谉 讜驻讟专讜讛讜 讗讬谉 诪讞讝讬专讬谉 讗讜转讜 讜讻谉 讻诇 讻讬讜爪讗 讘讝讛 讚讬谞讬 诪诪讜谞讜转 讛讻诇 诪诇诪讚讬谉 讝讻讜转 讜讞讜讘讛 讜讗驻讬诇讜 讗讞讚 诪谉 讛转诇诪讬讚讬诐 讛讬讜砖讘讬诐 砖讜专讜转 砖讜专讜转 诇驻谞讬 讛讚讬讬谞讬诐 讚讬谞讬 谞驻砖讜转 讛讻诇 诪诇诪讚讬谉 讝讻讜转 讜讗讬谉 诪诇诪讚讬谉 讞讜讘讛 讗诇讗 讛讚讬讬谞讬谉 讚讬谞讬 诪诪讜谞讜转 讛讚讬讬谉 讛诪诇诪讚 讞讜讘讛 讞讜讝专 讜诪诇诪讚 讝讻讜转 讜讛讚讬讬谉 讛诪诇诪讚 讝讻讜转 讞讜讝专 讜诪诇诪讚 讞讜讘讛 讚讬谞讬 谞驻砖讜转 讛讚讬讬谉 讛诪诇诪讚 讞讜讘讛 讬讻讜诇 诇讞讝讜专 讜诇诇诪讚 讝讻讜转 讗讘诇 讗讜转讜 砖诇讬诪讚 讝讻讜转 讗讬谉 专砖讗讬 诇讞讝讜专 讜诇诇诪讚 讞讜讘讛 砖谞讗诪专 诇讗 转注谞讛 注诇 专讬讘 诇谞讟讜转 讜诪"诪 专砖讗讬 诇讞讝讜专 讜诇讛诪谞讜转 注诐 讛诪讞讬讬讘讬诐 讘砖注转 讙诪专 讚讬谉 砖讻讘专 讞讝专 注诇 爪讚讚讬讜 讜诇讗 诪爪讗 诇讛注诪讬讚 讚讘专讬讜 讗讘诇 讘砖注转 诪砖讗 讜诪转谉 诪转讜讱 砖讗讬谞讜 专砖讗讬 诇讞讝讜专 讛讜讗 诪砖转讚诇 诇讛注诪讬讚 讚讘专讬讜 砖诪讗 讬诪爪讗 专讗讬讜转 谞讻讜谞讜转 讚讬谞讬 诪诪讜谞讜转 讚谞讬谉 讘讬讜诐 讜讙讜诪专讬谉 讗祝 讘诇讬诇讛 讚讬谞讬 谞驻砖讜转 讚谞讬谉 讘讬讜诐 讜讙讜诪专讬谉 讘讬讜诐 讚讬谞讬 诪诪讜谞讜转 讚谞讬谉 讘讜 讘讬讜诐 讘讬谉 诇讝讻讜转 讘讬谉 诇讞讜讘讛 讗诐 专爪讜 讚讬谞讬 谞驻砖讜转 讚谞讬谉 讘讜 讘讬讜诐 诇讝讻讜转 讜讘讬讜诐 砖诇讗讞专讬讜 诇讞讜讘讛 砖诪讗 讬专讗讛 诇讛诐 讗讬讝讛 爪讚 讝讻讜转 诇驻讬讻讱 讗讬谉 讚谞讬谉 诇讗 讘注专讘 砖讘转 讜诇讗 讘注专讘 讬讜诐 讟讜讘 砖诪讗 讬转讞讬讬讘 诇讚讘专讬 讻诇诐 讜谞诪爪讗 讛讚讬谉 谞讙诪专 讜诇讛专讙讜 诇诪讞专 讗讬 讗驻砖专 砖讗讬谉 诪讬转转 讘讬转 讚讬谉 讚讜讞讛 砖讘转 讜讬讜诐 讟讜讘 讜诇讛砖讛讜转讜 诪砖谞讙诪专 讚讬谞讜 讗讬 讗驻砖专 砖讗住讜专 诇注谞讜转 讗转 讛讚讬谉 讗诇讗 讞讜讘砖讬谉 讗讜转讜 注讚 讗讞讚 讘砖讘转 讜诪转讞讬诇讬谉 讘讚讬谞讜 讚讬谞讬 诪诪讜谞讜转 讜讻谉 讛讟诪讗讜转 讜讛讟讛专讜转 诪转讞讬诇讬谉 诪谉 讛讙讚讜诇 砖讘讚讬讬谞讬诐 讜讛讗讞专讬诐 讬讜讚讜 讗讜 讬讞诇拽讜 讜讛讜诇讻讬谉 讗讞专 讛专讜讘 讜讗诐 讗讬谉 专讜爪讬诐 诇讞诇讜拽 注诐 讛讙讚讜诇 讗谞讜 讗讬谉 诇谞讜 讚讬谞讬 谞驻砖讜转 诪转讞讬诇讬谉 诪谉 讛爪讚 专"诇 诪谉 讛拽讟谞讬诐 砖诪讗 讬讞讬讬讘谞讜 讛讙讚讜诇 讜诇讗 讬专爪讜 诇讞诇讜拽 注诇讬讜 讛讻诇 讻砖专讬诐 诇讚讜谉 讚讬谞讬 诪诪讜谞讜转 讜讗驻讬诇讜 讛讜讗 讘讗 诪诪砖驻讞转 讙专 讛讜讗讬诇 讜讗诪讜 诪讬砖专讗诇 讜讗驻讬诇讜 诪诪讝专 讜讗驻讬诇讜 住讜诪讗 讘讗讞转 诪注讬谞讬讜 讜讗祝 讛讙专 砖讗讬谉 讗诪讜 诪讬砖专讗诇 讚谉 讗转 讞讘讬专讜 讙专 讜讗讬谉 讛讻诇 讻砖专讬诐 诇讚讜谉 讚讬谞讬 谞驻砖讜转 讗诇讗 讻讛谞讬诐 诇讜讬讬诐 讜讬砖专讗诇讬诐 讛专讗讜讬讬诐 诇讛砖讬讗 讘谞讜转讬讛诐 诇讻讛讜谞讛 专"诇 砖讗讬谉 讘讛诐 驻住讜诇 讬讞住:



讜讝讛讜 讘讬讗讜专 讛诪砖谞讛 讜讻诇讛 讛诇讻讛 驻住讜拽讛 讛讬讗 讗诇讗 砖讬讘讗 讘讙诪' 转讜住驻转 讘讬讗讜专 讘拽爪转 讚讘专讬诐 砖讘讛 讜讻谉 砖讘转诇诪讜讚 讛诪注专讘 讛讜住讬驻讜 讛讞诇讜拽讬诐 讗诇讜 砖讘讚讬谞讬 诪诪讜谞讜转 讚谞讬谉 讻诪讛 讘讬讜诐 讗讞讚 讜讘讚讬谞讬 谞驻砖讜转 讗讬谉 讚谞讬谉 讘砖转讬 诪讬转讜转 讗诇讗 讗讞转 讘讬讜诐 讗讞讚 讜讚讘专讬诐 砖谞讻谞住讜 转讞转讬讛 讘讙诪' 诇讛砖诇诪转 注谞讬谞讬诐 讗诇讜 注诐 砖讗专 讚讘专讬诐 讛诪转讙诇讙诇讬诐 讘转讜讻讛 讗诇讜 讛谉:



诪讗讞专 砖讚讬谞讬 诪诪讜谞讜转 讗讬谉 爪专讬讻讬谉 讚专讬砖讛 讜讞拽讬专讛 讻诇 砖讘讗 诇讬讚讬谞讜 注讚讜转 砖讬砖 诇驻拽驻拽 讘讛 讘讛讻讞砖讛 讗讬谉 诪讚拽讚拽讬谉 讘讜 讗讗"讻 讛讬讗 讛讻讞砖讛 诪讘讜专专转 讻诪讜 砖讘讬讗专谞讜 讛讗 讻诇 砖讗讬谞讛 讛讻讞砖讛 诪讘讜专专转 砖讟专 讻砖专 讜诪讙讘讬谉 讘讜 讜讗讬谉 讗讜诪专讬谉 讬讚 讘注诇 讛砖讟专 注诇 讛转讞转讜谞讛 讗诇讗 讘诇砖讜谉 诪住讜驻拽 诇讗 诇注拽讬专转 讛砖讟专 诇讙诪专讬 诪注转讛 砖讟专 砖讻转讜讘 讘讜 讘讗讞讚 讘谞讬住谉 讘诪拽讜诐 驻诇讜谞讬 讜讘讗讜 注讚讬诐 讜讗诪专讜 砖讘讗讞讚 讘谞讬住谉 注诪谞讜 讛讬讬转诐 讘诪拽讜诐 驻诇讜谞讬 砖讟专 讻砖专 讜注讚讬诐 讻砖专讬诐 讜诪讙讘讬谉 注诇 驻讬 讛砖讟专 讜讛注讚讬诐 讜讚谞讬谉 砖诪讗 讗讞专讜讛讜 讜讻转讘讜讛讜 专"诇 砖讘讗讚专 讛住诪讜讱 诇谞讬住谉 讻转讘讜讛讜 讜讗讞专讜 讛讝诪谉 注讚 谞讬住谉 砖讛诪讗讜讞专讬诐 讻砖专讬诐 讗讜 砖讗讜诪专讬谉 砖诇讗 讗讞专谞讜讛讜 讜讻讱 讛讬讛 讻讚讘专讬讻诐 砖讘诪拽讜诐 驻诇讜谞讬 注诪讻诐 讛讬讬谞讜 讗诇讗 砖讘讗讜转讜 讛讬讜诐 讻转讘谞讜 砖讟专 讝讛 砖讛讜讗 讘拽谞讬谉 砖讻讘专 拽谞讬谞讜 诪诪谞讜 讘诪拽讜诐 讛谞讝讻专 讘砖讟专 讜诇讗 讛讬讬谞讜 讝讜讻专讬诐 讬讜诐 讛拽谞讬谉 讜讻转讘谞讜 讬讜诐 砖讗谞讜 讘讜 注诇 讛讚专讱 砖住讚专谞讜 讻谉 讘讘转专讗 讜讗注"驻 砖诇驻讬 诪讛 砖住讚专谞讜 砖诐 讛讬讛 诇讛诐 诇讻转讜讘 讛诪拽讜诐 砖讘讜 讻讜转讘讬谉 讜诇讗 诪拽讜诐 讛注讚讜转 讜讻诪讜 砖讗诪专讜 讗讬 讬转讘讬转讜 讘砖讬诇讬 讻转讜讘讜 讘砖讬诇讬 讗注"讙 讚诪讬诪住专讬谉 诇讛讜 诪讬诇讬 讘砖讬诇讬 注爪讛 讟讜讘讛 讛讬讗 讻讚讬 砖诇讗 讬讘讗讜 诇讬讚讬 讛讝诪讛 诇讜诪专 注诪谞讜 讛讬讬转诐 讘诪拽讜诐 驻诇讜谞讬 讗讘诇 讗诐 讻转讘 诪拽讜诐 讛注讚讜转 诇讗 讛驻住讬讚 讜诪"诪 讘砖讟专 砖讗讬谉 讘讜 拽谞讬谉 讜砖讗诪专讜 讘讘讬转 讚讬谉 讘讝诪谞讜 讻转讘谞讜讛讜 讛专讬 讝讜 讛讻讞砖讛 讙诪讜专讛 讜讬砖谞诐 讘讚讬谉 讛讝诪讛 诇讬驻住诇 讗诇讗 砖诇讗 谞驻住诇讜 讗诇讗 诪讬讜诐 砖谞讜讚注 砖讞转诪讜 讜讗诐 诇讗 谞讜讚注 讛讬讜诐 砖讞转诪讜 讗讬谉 驻讜住诇讬谉 讗讜转谉 讗诇讗 诪砖注讛 砖讛注讬讚讜 讘讘讬转 讚讬谉 注诇 讻转讘 讬讚诐 讜讗诪专讜 砖讘讝诪谞讜 讻转讘讜讛讜 砖讗驻砖专 砖讘讜 讘讬讜诐 讻转讘讜讛讜 讜讞转诪讜讛讜 讜讛诐 诪砖拽专讬诐 诇讜诪专 砖讘讝诪谞讜 讻转讘讜讛讜 讜讗驻讬诇讜 讗诪专讜 讗讜 讻转讘讜 讘砖讟专 砖讘讝诪谞讜 讻转讘讜讛讜 讚谞讬谉 讻谉 讻诪讜 砖讘讗专谞讜 讘驻专拽 砖诇讬砖讬 讜诪注转讛 讻诇 砖讟专 砖讗讬谉 讘讜 讝诪谉 讗讜 诪拽讜诐 讻砖专 讗注"驻 砖讗讬 讗驻砖专 诇注讚讜转 诇讘讗 诇讬讚讬 讛讝诪讛 砖讗讬谉 诪讚拽讚拽讬谉 讘讚讬谞讬 诪诪讜谞讜转 讘讚讘专讬诐 讗诇讜 讛讜讗讬诇 讜讗讬谞讛 讘讚专讬砖讛 讜讞拽讬专讛 讜讝讜 讛讬讗 讛住讬讘讛 砖讛砖讟专讜转 讛诪讗讜讞专讬诐 讻砖专讬诐 讗注"驻 砖驻拽注讛 讛讝诪转诐 讜讛诪讜拽讚诪讬诐 诪讬讛讗 驻住讜诇讬诐 诪讞砖砖 驻住讬讚转 诇拽讜讞讜转 讚讘讬谞讬 讘讬谞讬 砖诇讗 讻讚讬谉 讻诪讜 砖讘讗专谞讜 讘诪拽讜诪讜 讘讘转专讗:



讝讛 砖讻转讘谞讜 讘砖讟专 讝讛 砖讛讜讝诪讜 注讚讬讜 砖讚谞讬谉 讗讜转讜 讘诪讗讜讞专 讗驻讬诇讜 讛讬讛 砖诐 拽爪转 讛讜讻讞 砖讗讬谞讜 诪讗讜讞专 讚谞讬谉 讘讜 讻谉 讻讙讜谉 砖讻转讘 讘砖讟专 讘讗讞讚 讘谞讬住谉 砖诇 砖诪讟讛 讜讗诇讜 讛讬转讛 讛讛诇讜讗讛 诪拽讜讚诐 讛讬讛 诇谞讜 诇讚讜谉 砖诇讗 谞诪诇讱 诇讗讞专讛 诇讝诪谉 讝讛 砖讛讬讛 讞讜砖砖 砖讬讛讜 讘谞讬 讗讚诐 诪专谞谞讬诐 讗讞专讬讜 诇讜诪专 诪讝讜讬讬祝 讛讜讗 诪爪讚 砖讗讬谉 讚专讱 诇讛诇讜讜转 讘砖诪讟讛 讗注驻"讻 讚谞讬谉 讗讜转讜 讘诪讗讜讞专 砖讛专讬 诪"诪 讬砖 诇讜 砖讛讜转 诇讙讘讜转 讗转 讞讜讘讜 砖讛砖讘讬注讬转 讗讬谞讛 诪砖诪讟转 讗诇讗 讘住讜驻讛 砖谞讗诪专 诪拽抓 砖讘注 砖谞讬诐 讜讻讜' 讗讘诇 讻诇 砖讛讬讗 诇讝诪谉 拽讜讚诐 住讜祝 砖谞讛 砖讘讬注讬转 谞讜讙砖 讜讙讜讘讛 讜讻谉 讛诪诇讜讛 讗转 讞讘讬专讜 讘砖讘讬注讬转 注爪诪讛 讙讜讘讛 讻诇 讛砖谞讛 注讚 砖转砖拽注 讞诪讛 讘诇讬诇讬 专讗砖 讛砖谞讛 砖诇 诪讜爪讗讬 砖讘讬注讬转 讜讗讜转讜 砖注讛 谞砖诪讟 讛讞讜讘 讻诪讜 砖讬转讘讗专 讘诪拽讜诪讜:





讬讚 专诪"讛

驻专拽 讚'



讗讞讚 讚讬谞讬 诪诪讜谞讜转 讜讗讞讚 讚讬谞讬 谞驻砖讜转 讘讚专讬砖讛 讜讘讞拽讬专讛 讗拽专讗 拽讗讬 讚讻转讬讘 讘讚讬谞讬 谞驻砖讜转 讜讚专砖转 讜讞拽专转 讜拽诪"诇 讚讚讬谞讬 诪诪讜谞讜转 谞诪讬 讘注讜 讚专讬砖讛 讜讞拽讬专讛 砖谞讗诪专 诪砖驻讟 讗讞讚 讬讛讬讛 诇讻诐 讜讚讬谞讬 诪诪讜谞讜转 讜讚讬谞讬 谞驻砖讜转 讻转讬讘讬 诇注讬诇 诪讬谞讬讛 讜诪讻讛 讘讛诪讛 讬砖诇诪谞讛 讜诪讻讛 讗讚诐 讬讜诪转 讜讛讚专 讻转讬讘 诪砖驻讟 讗讞讚 讜讙讜'. 讜诪讛 讘讬谉 讚讬谞讬 诪诪讜谞讜转 诇讚讬谞讬 谞驻砖讜转 讻讜' 讘讙诪专讗 讬诇讬祝 诇讛讜. 讚讬谞讬 诪诪讜谞讜转 诪讟讬谉 注诇 驻讬 讗讞讚 讘讬谉 诇讝讻讜转 讘讬谉 诇讞讜讘讛 讜讚讬谞讬 谞驻砖讜转 讻讜' 讜讘驻专拽讗 拽诪讗 谞驻拽讗 诇谉 讘诪转谞讬' 诪拽专讗讬 讚诇讗 转讛讬讛 讗讞专讬 专讘讬诐 诇专注讜转 讜讛讛讜讗 拽专讗 诇讗 砖讬讬讱 诇讗讜拽讜诪讬 讘讚讬谞讬 诪诪讜谞讜转 讞讚讗 讚讚讬谞讬 诪诪讜谞讜转 转诇转讗 讜转讜 诇讗 讘注讬谞谉 讜讗诐 讻谉 讛讟讬讬讛 注诇 驻讬 砖谞讬诐 讛讬讻讬 诪砖讻讞转 诇讛 讜转讜 讚讘讚讬谞讬 诪诪讜谞讜转 讛讬讻讬 砖讬讬讱 诇驻诇讜讙讬 讘讬谉 讛讟讬讬讛 诇讟讜讘讛 诇讛讟讬讬讛 诇专注讛 讛讗 讜讚讗讬 专注转讜 砖诇 讝讛 讝讜 讛讬讗 讟讜讘转讜 砖诇 讝讛 讜讟讜讘转讜 砖诇 讝讛 讝讜 讛讬讗 专注转讜 砖诇 讝讛 讜转讜 讛讗 讬诇驻讬谞谉 讘讙诪专讗 诇拽诪谉 (住谞讛讚专讬谉 诇"讜:) 诪诇讗 转讟讛 诪砖驻讟 讗讘讬讜谞讱 讗讘诇 讗转讛 诪讟讛 诪砖驻讟讜 砖诇 砖讜专 讛谞住拽诇 讜讻"砖 讚讬谞讬 诪诪讜谞讜转. 讚讬谞讬 诪诪讜谞讜转 诪讞讝讬专讬谉 讗转 讛讚讬谉 讘讬谉 诇讝讻讜转 讘讬谉 诇讞讜讘讛 讘讝诪谉 砖谞转讘专专 砖讟注讜 讜讚讬谞讬 谞驻砖讜转 诪讞讝讬专讬谉 诇讝讻讜转 讗诐 讟注讜 讜讞讬讬讘讜讛讜 砖诇讗 讻讚讬谉 诪讞讝讬专讬谉 讗转 讛讚讬谉 诇讝讻讜转讜 讜讗讬谉 诪讞讝讬专讬谉 诇讞讜讘讛 讜讘讙诪专讗 讬诇讬祝 诇讛 诪拽专讗讬. 讚讬谞讬 诪诪讜谞讜转 讛讻诇 诪诇诪讚讬谉 讝讻讜转 讜讞讜讘讛 讗驻讬' 转诇诪讬讚 讛讬讜砖讘 诇驻谞讬 专讘讜 讜诇讗 谞诪谞讛 注诪讛谉 诪转讞诇讛 注诇 讻讱 讜谞驻拽讗 诇谉 讘驻讬专拽讗 拽诪讗 (讜':) 诪拽专讗 讜讚讬谞讬 谞驻砖讜转 讛讻诇 诪诇诪讚讬谉 讝讻讜转 讜讗讬谉 讛讻诇 诪诇诪讚讬谉 讞讜讘讛 讻诇讜诪专 砖讗诐 讘讗 诇诇诪讚 讞讜讘讛 诪砖转拽讬谉 讗讜转讜 讜讘讙诪专讗 讬诇讬祝 诇讛 讗讘诇 讗诐 拽讚诐 讜讗诪专 讟注诐 谞讻讜谉 砖讜诪注讬谉 诇讜. 讚讬谞讬 谞驻砖讜转 讛诪诇诪讚 讞讜讘讛 讜讗讞专 讻讱 谞专讗讛 诇讜 讟注诐 诇讝讻讜转 讞讜讝专 讜诪诇诪讚 讝讻讜转 讗讘诇 讛诪诇诪讚 讝讻讜转 讗讬谞讜 讬讻讜诇 诇讞讝讜专 讜诇诇诪讚 讞讜讘讛 讗讬转 讚讗诪专讬 讟注诪讗 诪砖讜诐 讚讘注讬谞谉 讜讛爪讬诇讜 讛注讚讛 讜诇讗 诪住转讘专 讚讛讗 诪讛讗讬 讟注诪讗 讛诪诇诪讚 讞讜讘讛 谞诪讬 诇讗 讬讞讝讜专 讜讬诇诪讚 讝讻讜转 讚讛讗 讘注讬谞谉 讜砖驻讟讜 讛注讚讛 讗诇讗 诪住转讘专讗 讚诪讛讗讬讱 拽专讗 谞驻拽讗 诇谉 讚讻转讬讘 讙讘讬 诪住讬转 诇讗 转讞诪讜诇 讜诇讗 转讻住讛 讛讗 讘讗讬谞讱 讻讜诇讛讜 讞诪讜诇 讜讻住讛 讜讗驻"讛 讛谞讬 诪讬诇讬 诇讛讚讜专讬 诇讬讛 讘转专 讝讻讜转讗 讗讘诇 讛讬讻讗 讚讛讚专 讜诇讗 讗砖讻讞 讝讻讜转讗 讻讬 诪讟讬 讙诪专 讚讬谉 讞讜讝专 讜诪诇诪讚 讞讜讘讛 讻讚诪讜拽诪讬谞谉 诇讬讛 讘讙诪专讗. 讚讬谞讬 诪诪讜谞讜转 讚谞讬谉 讘讬讜诐 诇砖诪讜注 讟注谞讜转讬讛谉 讜诇讬砖讗 讜诇讬转谉 讘讚讘专 讜讙讜诪专讬谉 讗祝 讘诇讬诇讛 讜讻讘专 讘专讬专谞讗 讘驻"拽 (砖诐) 讙诪专 讚讬谉 诪讗讬 讛讜讬 讜讻诇 讛讬讻讗 讚转诇讬谞谉 诇讛 诇诪讬诇转讗 讘讙诪专 讚讬谉 诇讗 讛讜讬 注讚 讚讗诪专讬 讗讬砖 驻诇讜谞讬 讗转讛 讝讻讗讬 讜讗讬砖 驻诇讜谞讬 讗转讛 讞讬讬讘 讜讚讬谞讬 谞驻砖讜转 讚谞讬谉 讘讬讜诐 讻讜' 讜讘讙诪专讗 讬诇讬祝 诇讛讜 诇转专讜讜讬讬讛讜. 讚讬谞讬 诪诪讜谞讜转 讙讜诪专讬谉 讘讜 讘讬讜诐 讘讬谉 诇讝讻讜转 讘讬谉 诇讞讜讘讛 讻诇讜诪专 讗诐 讛住讻讬诪讜 讘讬讜诐 专讗砖讜谉 讘讬谉 诇讝讻讜转 讘讬谉 诇讞讜讘讛 讗讜 砖谞讞诇拽讜 讜爪专讬讻讬谉 诇讬诇讱 讗讞专 讛专讜讘 讗讬谉 讗讜诪专讬诐 谞诇讬谉 讗转 讚讬谞讜 注讚 诇诪讞专 讗诇讗 驻讜住拽讬谉 讗转 讚讬谞讜 诪讬讚. 讚讬谞讬 谞驻砖讜转 讙讜诪专讬谉 讘讜 讘讬讜诐 诇讝讻讜转 讗诐 诪爪讗讜 诇讜 讝讻讜转 讘讜 讘讬讜诐 讜讗诐 诇讗讜 讗讬谉 驻讜住拽讬谉 讗转 讚讬谞讜 讘讬讜诐 专讗砖讜谉 诇讞讜讘讛 讗诇讗 诪诇讬谞讬谉 讗转 讚讬谞讜 讗讜诇讬 讬诪爪讗讜 诇讜 讝讻讜转 讘诇讬诇讛 诇讗 诪爪讗讜 诇讜 讝讻讜转 讙讜诪专讬谉 讗转 讚讬谞讜 讘讬讜诐 砖诇 讗讞专讬讜 诇讞讜讘讛 讜讘讙诪专讗 讬诇讬祝 诇讛 诪拽专讗讬. 诇驻讬讻讱 讗讬谉 讚谞讬谉 诇讗 讘注专讘 砖讘转 讜诇讗 讘注专讘 讬讜诐 讟讜讘 讜讘讙诪专讗 诪驻专砖 讟注诪讗. 讚讬谞讬 诪诪讜谞讜转 讛讟讛讜专讜转 讜讛讟诪讗讜转 讘讝诪谉 砖讛讜爪专讱 讗讚诐 诇砖讗讜诇 注诇讬讛谉 诪转讞讬诇讬谉 诪谉 讛讙讚讜诇 砖讘讚讬讬谞讬谉 讻诇讜诪专 砖讜讗诇讬谉 讗转 驻讬讜 转讞诇讛 讜讚讬谞讬 谞驻砖讜转 诪转讞讬诇讬谉 诪谉 讛爪讚 讻诇讜诪专 诪谉 讛拽讟谉 讛讬讜砖讘 讘爪讚 诇驻讬 砖讛讙讚讜诇讬诐 讬讜砖讘讬谉 讘讗诪爪注 讜讛拽讟谞讬诐 诪谉 讛爪讚讚讬谉 讜讘讙诪专讗 诪驻专砖 讟注诪讗. 讛讻诇 讻砖专讬谉 诇讚讜谉 讚讬谞讬 诪诪讜谞讜转 讜讗驻讬诇讜 诪诪讝专 讜讻谉 讙专 砖讗诪讜 诪讬砖专讗诇 讜讻诇 砖讻谉 讞诇诇 讜讗讬谉 讛讻诇 讻砖专讬谉 诇讚讜谉 讚讬谞讬 谞驻砖讜转 讗诇讗 讻讛谞讬诐 诇讜讬诐 讜讬砖专讗诇讬诐 讛专讗讜讬谉 诇讛砖讬讗 讘谞讜转讬讛谉 诇讻讛讜谞讛:



讜诪拽砖讬谞谉 讘讙诪专讗 讜讚讬谞讬 诪诪讜谞讜转 诪讬 讘注讬谞谉 讚专讬砖讛 讜讞拽讬专讛 讜专诪讬谞讛讜 砖讟专 砖讻转讜讘 讝诪谞讜 讘讗讞讚 讘谞讬住谉 讘砖诪讬讟讛 讜拽讚诐 讜转讘注讜 拽讜讚诐 住讜祝 砖谞讛 砖讘讬注讬转 砖谞转 讛砖诪讬讟讛 讗讜 砖讻转讘 注诇讬讜 驻专讜讝讘讜诇 拽讜讚诐 诇讻谉 讗讜 砖讛转驻讬住 讗转 讛砖讟专 诇讘"讚 讜讛专讬 注讬讚讬讜 诪注讬讚讬谉 砖讻转讘 讬讚谉 讛讜讗 讝讛 讜讘讗讜 注讚讬诐 讜讗诪专讜 讛讗讬讱 讗转诐 诪注讬讚讬谉 注诇 砖讟专 讝讛 讜讛诇讗 讘讗讜转讜 讬讜诐 注诪谞讜 讛讬讬转诐 讘诪拽讜诐 驻诇讜谞讬 砖讗讬 讗驻砖专 诇讛讙讬注 诪砖诐 诇讗讜转讜 诪拽讜诐 砖谞讻转讘 讘讜 讛砖讟专 讘讬讜诐 讗讞讚 砖讟专 讻砖专 讜注讬讚讬讜 讻砖专讬谉 讞讬讬砖讬谞谉 砖诪讗 讗讬讞专讜讛讜 讜讻转讘讜讛讜 讻诇讜诪专 砖诇讗 谞讻转讘 讘讬讜诐 讛讻转讜讘 讘砖讟专 讗诇讗 拽讜讚诐 诇讻谉 讻讙讜谉 砖专讗讜 讗转 讛诪诇讜讛 讘讗讞讚 讘讗讚专 讘诪拽讜诐 讛讻转讜讘 讘砖讟专 讜讗讞专讜 讗转 讝诪谞讜 讜讻转讘讜 讘讗讞讚 讘谞讬住谉 砖谞诪爪讗讜 注讜诪讚讬谉 讘讗讞讚 讘讗讚专 讜讻讜转讘讬谉 讘讗讞讚 讘谞讬住谉 讻讚讗诪专讬谞谉 讘驻专拽 讙讟 驻砖讜讟 (讘讘讗 讘转专讗 拽注"讗.) 砖讟专 砖讝诪谞讜 讻转讜讘 讘砖讘转 讗讜 讘注砖专讛 讘转砖专讬 砖讟专 诪讗讜讞专 讛讜讗 讜讻砖专 讜讛转诐 讜讚讗讬 诇讗 谞讻转讘 讘讬讜诐 砖讻转讜讘 讘讜 讗诇讗 诪拽讜讚诐 诇讻谉 谞讻转讘 讜讗讞专讜 讝诪谞讜 诇砖讘转 讗讜 诇注砖专讛 讘转砖专讬. 讜讗讬转 讚诪驻专砖讬 讘讛 驻讬' 讗讞专讬谞讗 讜诇讗 诪住转讘专 讜诪砖讜诐 讛讻讬 诇讗 讻转讘讬' 诇讬讛. 讜讗讬 拽砖讬讗 诇讱 讗讚讗诪专讬谞谉 砖诪讗 讗讬讞专讜讛讜 诇讬诪讗 砖诪讗 讛拽讚讬诪讜讛讜 讜驻住讜诇 讚拽讬"诇 讬讚 讘注诇 讛砖讟专 注诇 讛转讞转讜谞讛 讛讗 诇讗 拽砖讬讗 讻讬 讗诪专讬谞谉 讬讚 讘注诇 讛砖讟专 注诇 讛转讞转讜谞讛 讛讬讻讗 讚诪讞讝拽讬谞谉 诇讬讛 诇砖讟专讗 讚讗讬讻转讬讘 讻专讗讜讬 讚讗诪专讬谞谉 讛诪讜爪讬讗 诪讞讘讬专讜 注诇讬讜 讛专讗讬讛 讗讘诇 诇讗讞讝讜拽讬 诇砖讟专讗 讘驻住诇讜转 诇讗 诪讞讝拽讬谞谉 讞讚讗 讚注讚讬诐 讘讞讝拽转 讻砖专讜转 拽讬讬诪讬 讜诪住驻讬拽讗 诇讗 驻住诇讬谞谉 诇讛讜 讜转讜 讚讛讗 讗诪专 专讬砖 诇拽讬砖 (诇注讬诇 住谞讛讚专讬谉 讻"讟:) 讞讝拽讛 讗讬谉 讛注讚讬诐 讞讜转诪讬谉 注诇 讛砖讟专 讗诇讗 讗"讻 谞注砖讛 讘讙讚讜诇. 讚讬讬拽讬' 诪讬谞讛 讗讬 住"讚 讚讬谞讬 诪诪讜谞讜转 讘注讬谞谉 讚专讬砖讛 讜讞拽讬专讛 讜爪专讬讻讬谉 诇讛注讬讚 讘讗讬讝讛 讬讜诐 讜讘讗讬讝讜 砖注讛 讜讗讬 讗转讜 住讛讚讬 讜讛讜讝诪讜 诇讛讜 驻住讜诇讬谉 讛讬讻讬 讗诪专讬' 砖诪讗 讗讞专讜讛讜 讜讻转讘讜讛讜 谞讛讬 谞诪讬 讚讗讞专讜讛讜 讜讻转讘讜讛讜 砖讟专 驻住讜诇 讛讜讗. 讜诪转诪讛讬谞谉 讗拽讜砖讬讬谉 讜诇讟注诪讬讱 讚拽砖讬讗 诇讱 砖讟专 诪讗讜讞专 讗讚诪拽砖讬转 诪讘专讬讬转讗 转讬拽砖讬 诇讱 诪转谞讬' 讚转谞谉 砖讟专讬 讞讜讘 讛诪讜拽讚诪讬谉 砖专讗讜 讗转 讛讛诇讜讗讛 讘转砖专讬 讜讛拽讚讬诪讜 讝诪谞讛 讜讻转讘讜 讘谞讬住谉 砖注讘专 驻住讜诇讬谉 讚讗转讬 诇诪讬讟专祝 诇拽讜讞讜转 讚讝讘谞讬 谞讻住讬讛 讚诇讜讛 诪谞讬住谉 讜注讚 转砖专讬 砖诇讗 讻讚讬谉 讛讬诇讻讱 讗驻讬' 诪讝诪谉 砖谞讬 谞诪讬 诇讗 讙讘讬 诪讗讬 讟注诪讗 讙讝讬专讛 讚讬诇诪讗 讗转讬 诇诪讬讙讘讗 诪讝诪谉 专讗砖讜谉 讜讛讻讬 诪驻专砖讗 讘驻专拽 讗讬讝讛讜 谞砖讱 讜讛诪讗讜讞专讬谉 讻砖专讬谉 讻讚驻专砖讬' 讜讗讬 住"讚 讻讜'. 讜讚讞讬谞谉 讛讗 诇讗 拽砖讬讗 讚注讚讬驻讗 诪讬谞讛 拽讗 诪拽砖讬' 讻诇讜诪专 讘专讬讬转讗 注讚讬驻讗 诇谉 诇讗拽砖讜讬讬 讚讗砖诪讜注讬谞谉 讘讛 专讘讜转讗 讚讗驻讬' 讘讗讞讚 讘谞讬住谉 讘砖诪讬讟讛 讚诇讗 砖讻讬讞讬 讗讬谞砖讬 讚诪讜讝驻讬 砖诇讗 讬砖诪讬讟讜 诪注讜转讬' 讜诇讬讻讗 诇诪讬诪专 砖诪讗 讗讬讞专讜讛讜 讜讻转讘讜讛讜 讚诇讗 注讘讬讚 讗讬谞讬砖 讚砖讘讬拽 讝讬诪谞讗 讚讗讜讝讬祝 讘讬讛 讚讛讜讬 讝讬诪谞讗 讚专讙讬诇讬 讗讬谞砖讬 诇讗讜讝讬驻讬 讜诇讗 诪讬转专注 讜讻转讬讘 讘讝讬诪谞讗 讚诇讗 专讙讬诇 讗讬谞砖讬 诇讗讜讝讬驻讬 诪讗讬 讟注诪讗 讚诇讗 诪专注 诇讬讛 诇砖讟专讬讛 讚讞讬讬砖 讚讬诇诪讗 诪专谞谞讬 讗讬谞砖讬 讗讘转专讬讛 讜讗诪专讬 讚砖讟专 诪讝讜讬祝 讛讜讗 讜讻讬讜谉 讚谞驻讬拽 注诇讬讛 拽诇讗 讚诪讝讜讬祝 讛讜讗 讗转讜 住讛讚讬 讜驻住诇讬 诇讬讛 讗驻"讛 讻讬讜谉 讚砖讘讬注讬转 讗讬谉 诪砖诪讟转 讗诇讗 讘住讜驻讛 讚讻转讬讘 诪拽抓 砖讘注 砖谞讬诐 转诇讬谞谉 讘讛讻讬 讜诪讻砖专讬谞谉 讚讗诪专讬谞谉 讝讬诪谞讬谉 讚诪讬拽专讬 讗讬谞讬砖 讜诪讜讝讬祝 讘砖诪讬讟讛 诇诪转讘注讬' 拽讜讚诐 住讜驻讛 讜讻讬讜谉 讚注讘讬讚讬 讗讬谞砖讬 讚诪讜讝驻讬 讗诪专讬谞谉 讛讗讬 砖讟专 诪讗讜讞专 讛讜讗 讜讛讗讬 讚诇讗 讞讬讬砖 讚讬诇诪讗 诪专谞谞讬 讗讬谞砖讬 讗讘转专讬讛 诪砖讜诐 讚注讘讬讚讬 讗讬谞砖讬 诇讗讜讝讜驻讬 讘砖诪讬讟讛 讛讜讗 讜讗诪专讬谞谉 诪讻诇 诪拽讜诐 拽砖讬讬谉 讗讛讚讚讬 讜驻专讬拽 专' 讞谞讬谞讗 讚讘专 转讜专讛 讻讜' 讜诪转谞讬' 讚讛讻讗 讚讘专 转讜专讛 讜诪转谞讬' 讜讘专讬讬转讗 讚砖讟专讬 讞讜讘 讛诪讗讜讞专讬谉 讘转拽谞转讗 讚专讘谞谉. 专讘讗 讗诪专 诇注讜诇诐 讻讚专' 讬讜住讬 讘专' 讞谞讬谞讗 诪讬讛讜 诪转谞讬讗转讗 讻讜诇讛讜 诇讗讞专 转拽谞讛 拽讬讬诪讬 讜诇讗 拽砖讬讗 诪转谞讬' 讚讛讻讗 讘讚讬谞讬 拽谞住讜转 讚诇讗 砖讬讬讻讗 讘讛讜 谞注讬诇转 讚诇转 讜诇讗 转拽谞转讗 讗讞专讬转讬 讜讗讬谞讱 讘讛讜讚讗讜转 讜讛诇讜讗讜转:





诪讛专砖"讗 - 讞讬讚讜砖讬 讛诇讻讜转

讘驻讬专砖"讬 讘讚"讛 讜讚讬谞讬 讻讜' 讗讘诇 诇讞讜讘讛 讻讜' 讜讘讚"诪 诇讬讻讗 诇讗讜拽诪讗 讻讚讗诪专 诇拽诪谉 诇讗 转讟讛 讻讜' 注讻"诇 拽"拽 讚讘诇讗讜 讛讻讬 诇讬讻讗 诇讗讜拽诪讗 讘讚"诪 讚讻讬讜谉 讚讛讻砖讬专讛 转讜专讛 讙' 讘讚"诪 注"讻 讚讘专讜讘 讗' 讛诪讝讻讛 讗讜 诪讞讬讬讘 住讙讬 讚讘讚"诪 诇讬讻讗 诇驻诇讜讙讬 讘讬谉 讝讻讜转 诇讞讜讘讛 讚讝讻讜转 诇讝讛 讛讜讗 讞讜讘 诇砖谞讬 讜讻讛"讙 讻转讘讜 讛转讜住驻讜转 讘驻"拽 讜拽"诇:


讘讚"讛 砖讝诪谞讜 讻转讜讘 讻讜' 讜讛讜爪讬讗讜 讘"讞 注诇 讞讘讬专讜 注"讬 诪砖讻讜谉 讗讜 讻讜' 注讻"诇 谞专讗讛 讚讗讬讬专讬 讘砖谞讟诇 诪砖讻讜谉 讗讞专 讛讛诇讜讗讛 讜讻转讬讘转 讛砖讟专 讚讜诪讬讗 讚驻专讜讝讘讜诇 讚讗诇"讻 诪讗讬 专讘讜转讬讛 讚砖诪讬讟讛 讚诪住讬拽 诇拽诪谉 讜讚讜"拽:


讘讚"讛 讞讬讬砖讬谞谉 讻讜' 讜讛讛讬讗 注爪讛 讟讜讘讛 拽诪"诇 砖诇讗 讬讘讬讗讜讛讜 诇讬讚讬 讛讝诪讛 讻讜' 注讻"诇 诇讗讜 讚讜拽讗 诇讬讚讬 讛讝诪讛 讚讛讗 转诇讬谞谉 讘砖诪讗 讗讞专讜讛讜 讗诇讗 诇讬讚讬 讞砖砖 讛讝诪讛 拽讗诪专 讜讚讜"拽:


讘讚"讛 讜讛诪讗讜讞专讬谉 砖讘讗讜 注讚讬诐 讜讗诪专讜 讗谞讜 讬讜讚注讬诐 讘诪诇讜讛 讝讜 砖拽讚诪讛 讻讜' 注讻"诇 讜讛"讛 讚讛"诪 诇驻专砖 讜讛诪讗讜讞专讬谉 讻砖专讬谉 讻讙讜谉 砖注"讬 讛讝诪讛 讗讬谞讛讜 讙讜驻讬讬讛讜 讗诪专讬 砖讗讞专讜讛讜 讜讻转讘讜讛讜 讻讛讱 讚诇注讬诇 讞讬讬砖讬谞谉 砖诪讗 讗讞专讜讛讜 讻讜' 讜讗驻砖专 讚诇讬砖谞讗 讚诪讗讜讞专讬谉 讻砖专讬谉 讛讻讬 诪砖诪注 讚讬讜讚注讬谉 讗谞讜 砖讛诇讜讜讗讛 讜讚讗讬 讗诪转 讛讬讗 讗诇讗 砖讛讬讗 诪讗讜讞专转 讚讛讬讬谞讜 讘讻讛"讙 砖讘讗讜 注讚讬诐 讗讞专讬诐 讜讗讜诪专讬诐 砖诪诇讜讛 讝讜 拽讚诪讛 讻讜' 讜讚讜"拽:


转讜住' 讘讚"讛 讞讬讬砖讬谞谉 砖诪讗 讻讜' 讜讗"转 诪讗讬 讗讬专讬讗 诪砖讜诐 讚讗讞专讜讛讜 讻讬 诇讗 讗讞专讜讛讜 谞诪讬 讬砖 讻讜' 注讻"诇 讚诇讬讻讗 诇诪讬诪专 讚拽讜砖讟讗 讛讻讬 讛讜讗 讚讗讞专讜讛讜 讜讻转讘讜讛讜 讚拽讗诪专 讛讬讬谞讜 砖讗讞专讜 讛讻转讬讘讛 讜诇讗 讛讝诪谉 讚讗"讻 诪讗讬 专讘讜转讗 讚砖诪讬讟讛 讚拽讗诪专 诇拽诪谉 讚诇讗 诪专注 诇砖讟专讬讛 讚讛讗 讻讬讜谉 讚诇讗 讗讬讞专 讛讝诪谉 专拽 讛讻转讬讘讛 诇讗 诪专注 诇砖讟专讬讛 讻诇诇 讜讚讜"拽:





诪讛专"诐

讘诪转谞讬' 诪讛 讘讬谉 讚讬谞讬 诪诪讜谞讜转 诇讚讬谞讬 谞驻砖讜转 专"诇 讻讬讜谉 讚讗诪专 讗讞讚 讚讬谞讬 诪诪讜谞讜转 讜讗讞讚 讚讬谞讬 谞驻砖讜转 讘讚专讬砖讛 讜讘讞拽讬专讛 诪诇砖讜谉 讝讛 诪砖诪注 讛讗 诇砖讗专 讚讘专讬诐 讗讬谉 讚讬谞讬讛诐 砖讜讛 诇讻讱 拽讗诪专 诪讛 讘讬谉 讚讬谞讬 诪诪讜谞讜转 讜讘讜' 专"诇 诪讛 讛谉 讛讚讘专讬诐 砖讗讬谉 讚讬谞谉 砖讜讛:


讘讙诪' 讜讗讬 住"讚 讘注讬谞谉 讚专讬砖讛 讜讞拽讬专讛 诪讗讜讞专讬诐 讗诪讗讬 讻砖专讬诐 讜驻讬专砖"讬 讜讛诪讗讜讞专讬诐 砖讘讗讜 注讚讬诐 讜讗诪专讜 讗谞讜 讬讜讚注讬诐 讘诪诇讜讛 讝讜 砖拽讚诪讛 诇讝诪谉 讛讻转讜讘 讻讗谉 讜讛砖转讗 诇驻讬专砖"讬 砖讬讬讱 砖驻讬专 拽讜砖讬讬转 讛诪拽砖讛 讗讘诇 诇驻讬 讛诪驻专砖讬诐 砖讟专讬 讞讜讘讜转 讛诪讜拽讚诪讬诐 讜讻讜' 讚讗讬讬专讬 砖讛注讚讬诐 注爪诪诐 讗讜诪专讬诐 砖讛讜讗 诪讜拽讚诐 讜注讬讬谉 讘转讜住' 讜讘讗砖专"讬 驻专拽 讗讬讝讛讜 谞砖讱 讜讘讟讜专 讛"诪 住讬' 诪"谞 讗"讻 诪谞"诇 诇讛诪拽砖讛 讛讗 诇讛拽砖讜转 讜讗讬 住"讚 讘注讬谞谉 讚专讬砖讛 讜讞拽讬专讛 诪讗讜讞专讬谉 讗诪讗讬 讻砖专讬诐 讚诇诪讗 讗讬讬讚讬 砖讛注讚讬诐 讘注爪诪诐 讗讜诪专讬诐 砖讛讜讗 诪讗讜讞专 讜诇讗 砖讬砖 注讚讬诐 讗讞专讬诐 砖讗讜诪专讬诐 讗谞讜 讬讜讚注讬诐 讘诪诇讜讛 讝讜 砖拽讚诪讛 讜讻讜' 讚诇驻讬 讝讛 诇讗 砖讬讬讱 拽讜砖讬转 讛诪拽砖讛 讜谞专讗讛 讚住"诇 诇讛讙诪' 讚注讻"驻 诪转谞讬' 讚拽转谞讬 砖讟专讬 讞讜讘讜转 讛诪讜拽讚诪讬诐 驻住讜诇讬诐 讜讛诪讗讜讞专讬诐 讻砖专讬诐 讗讬讬专讬 讘讻诇 注谞讬谉 讘讬谉 砖谞讜讚注 注"驻 注讚讬诐 讛讞转讜诪讬诐 注爪诪谉 讘讬谉 砖谞讜讚注 注"讬 注讚讬诐 讗讞专讬诐 讚讗"讻 讚讗讬讬专讬 讚讜拽讗 砖谞讜讚注 注"驻 注讚讬诐 讛讞转讜诪讬诐 讘注爪诪谉 驻砖讬讟讗 讚诪讗讜讞专讬诐 讻砖专讬诐 讜诪讛 砖讛讜讻专讞 诇讛诪驻专砖讬诐 讚讗讬讬专讬 讘谞讜讚注 注"驻 注讚讬诐 讛讞转讜诪讬诐 讘注爪诪诐 讛讜讗 诪讟注诐 砖讛讙诪' 驻专讬讱 砖诐 讘驻' 讗讬讝讛讜 谞砖讱 讗诪讗讬 驻住讜诇讬诐 谞讛讬 讚诇讗 讙讘讜 诪讝诪谉 专讗砖讜谉 谞讙讘讜 诪讝诪谉 砖谞讬 讗"专 讬讜讞谞谉 讙讝讬专讛 砖诪讗 讬讙讘讜 诪讝诪谉 专讗砖讜谉 讜讛讜拽砖讛 诇讛诐 诇讛诪驻专砖讬诐 讚讗讬 住"诇 诇讛讙诪专讗 讚讗讬讬专讬 讚讜拽讗 砖谞讜讚注 注"驻 注讚讬诐 讗讞专讬诐 诇"诇 诇讟注诪讗 讚讙讝讬专讛 转讬驻讜拽 诇讬讛 讚诪讚讬谞讗 驻住讜诇讬诐 讛谞讬 砖讟专讬 讚讛讗 注讚讬诐 讛讞转讜诪讬诐 注诇讬讜 驻住讜诇讬诐 讛诐 砖讛拽讚讬诪讜 讛砖讟专 讘诪讝讬讚 诇讻讱 讛讜讻专讞讜 讛诪驻专砖讬诐 诇驻专砖 讚专讘讬 讬讜讞谞谉 住"诇 讚诪转谞讬' 讗讬讬专讬 谞诪讬 砖谞讜讚注 注诇 驻讬 注讚讬诐 讛讞转讜诪讬诐 注诇讬讜 讘注爪诪诐 讜讗讜诪专讬诐 砖讛讬讜 讗谞讜住讬诐 诪讞诪转 谞驻砖讜转 讜讗驻"讛 驻住讜诇讬诐 诇讙讘讜转 讘讛谉 讗驻讬诇讜 诪讝诪谉 砖谞讬 诪砖讜诐 讙讝讬专讛 砖诪讗 讬讘讗 诇讙讘讜转 诪讝诪谉 讚讗砖讜谉:


讘专砖"讬 讚"讛 砖谞讗诪专 诪砖驻讟 讗' 讜讻讜' 讜讘讚讬谞讬 谞驻砖讜转 讻转讬讘 讜讚专砖转 讜讞拽专转 讻转讘 专砖"讬 讝讛 诪砖讜诐 讚诇讗 砖讬讬讱 诇讜诪专 注诇讬讜 讛拽讬砖讗 讚诪砖驻讟 讗' 讗诐 诇讗 砖谞讻转讘 讚专讬砖讛 讜讞拽讬专讛 讘转讜专讛 讙讘讬 讞讚 诪讬谞讬讬讛讜:


讚"讛 驻讜转讞讬谉 转讞诇讛 讘诪砖讗讜 讜诪转谞讜 砖诇 讚讬谉 讜讻讜' 讗讬谉 专"诇 讘诪砖讗 讜诪转谉 砖谞讜转谞讬谉 讛讚讬讬谞讬诐 讝讛 注诐 讝讛 讚讛讗 诪驻专砖 讘讙诪' 讚讗讬讬专讬 诇注谞讬谉 诪讛 砖讗讜诪专讬诐 讛讚讬讬谞讬诐 诇讛注讚讬诐 讗讞专 讛讚专讬砖讛 讜讛讞拽讬专讛 讜讗讘讬讬 讜专讘讗 诪驻专砖讬 诇讛 诇注谞讬谉 诪讛 砖讗讜诪专讬诐 讛讚讬讬谞讬诐 诇讛讘注诇 讚讬谉 讗"讻 爪"诇 讚讻讜谞转 专砖"讬 讛讜讗 讘诪讛 砖讻转讘 讻讗谉 驻讜转讞讬谉 转讞诇讛 讘诪砖讗讜 讜诪转谞讜 砖诇 讚讬谉 讚专"诇 讚讗讞专 讞拽讬专转 讛注讚讬诐 讻砖专讜爪讛 诇讛转讞讬诇 诇讚讘专 诪注谞讬谉 讛讚讬谉 诪转讞讬诇讬谉 诪转讞诇讛 讘讚讘专讬诐 砖讛谉 讝讻讜转 诇讘注诇 讛讚讬谉 讜诪驻专砖 讘讙诪专讗 诪讛 讛谉 讗讜转谉 讛讚讘专讬诐 砖驻讜转讞讬谉 讘讛谉 讗讬讻讗 诪"讚 砖驻讜转讞讬谉 注诐 讛注讚讬诐 讜讗讬讻讗 诇诪"讚 砖驻讜转讞讬谉 注诐 讛讘注诇 讚讘专 讜诪讛 砖诇讗 驻讬' 讝讛 讛讙诪专讗 诇注谞讬谉 诪砖讗 讜诪转谉 砖诇 讛讚讬讬谞讬诐 讘注爪诪谉 谞"诇 讚讛讜讻专讞讜 诪砖讜诐 讚讗讬 驻讜转讞讬谉 诇讝讻讜转 讗讬讬专讬 讘诪砖讗 讜诪转谉 砖诪转讞讬诇讬谉 讛讚讬讬谞讬诐 诇砖讗转 讜诇讬转谉 讝讛 注诐 讝讛 讚讗讬谉 讛诪转讞讬诇 专砖讗讬 诇驻转讜讞 讗诇讗 讘讝讻讜转 讗"讻 转拽砖讛 诇讱 诇诪讛 诪转讞讬诇讬谉 诪谉 讛爪讚 讜诇讗 诪谉 讛讙讚讜诇 诪讞砖砖讗 讚砖诪讗 讬讞讬讬讘谞讜 讛讙讚讜诇 讜诇讗 讬讛讬讜 专砖讗讬谉 诇讞诇讜拽 注诇讬讜 讛讗 讗讬谞讜 专砖讗讬 诇讛转讞讬诇 诇驻转讜讞 讻"讗 讘讝讻讜转 讜诇讗 讘讞讜讘讛 讜注讜讚 讚诇讗 讛诇"诇 诪转讞讬诇讬谉 诪谉 讛爪讚 讚讛讗 讗讬讻讗 诇诪讬讞砖 讚讗讜转讜 讬讛讬讛 讚注转讜 诇讞讜讘讛 讚拽 讛讻讬 讛诇"诇 讗讬谉 诪转讞讬诇讬谉 讗诇讗 诪讗讜转讜 砖讚注转讜 谞讜讟讛 诇讝讻讜转 讜拽"诇:


讚"讛 诪讟讬谉 注"驻 注讚 讗讞讚 诇讝讻讜转 讜讻讜' 讗讘诇 诇讞讜讘讛 讗讬谉 诪讟讬谉 讜讻讜' 讻讚讗诪专讬谞谉 驻专拽 拽诪讗 诇讗 转讛讬讛 讗讞专讬 专讘讬诐 诇专注讜转 驻讬专讜砖 讜注诇 讻专讞讱 诇讗 讗讬讬专讬 讗诇讗 讻讗讞讚 讚讛讬讬谞讜 讚讗讬谉 诪讟讬谉 注诇 驻讬 讗' 讗讘诇 讘砖谞讬诐 诪讟讬谉 讚讗讬 讗驻讬诇讜 讘砖谞讬诐 讗讬谉 诪讟讬谉 讗诐 讻谉 拽专讗 讚讗讞专讬 专讘讬诐 诇讛讟讜转 讘诪讗讬 诪讜拽诪转 诇讬讛 讚讗讬 诇讟讜讘讛 诇讗 讗讬爪讟专讬讱 讚讛讗 诪拽专讗 诇讗 转讛讬讛 讗讞专讬 专讘讬诐 诇专注讜转 砖诪注讬谞谉 讛讗 诇讟讜讘讛 转讛讬讛 讗讞专讬 专讘讬诐 讗诇讗 注诇 讻专讞讱 拽专讗 讚讗讞专讬 专讘讬诐 诇讛讟讜转 讗转讬 诇专注讛 讜讛诇讗 讻讘专 讻转讬讘 诇讗 转讛讬讛 讗讞专讬 专讘讬诐 诇专注讜转 讛讗 讻讬爪讚 讗诇讗 讜讚讗讬 拽专讗 讚诇讗 转讛讬讛 讗讞专讬 专讘讬诐 诇专注讜转 专"诇 注"驻 讗讞讚 讜拽专讗 讚讗讞专讬 专讘讬诐 诇讛讟讜转 讗驻讬诇讜 诇专注讛 讛讬讬谞讜 讻砖专讘讜 砖谞讬诐 诪讞讬讬讘讬诐 注诇 讛诪讝讻讬诐 讗诐 讻谉 砖"诪 讚拽专讗 讚诇讗 转讛讬讛 讗讞专讬 专讘讬诐 诇专注讜转 讛讬讬谞讜 讚讗讬谉 诪讟讬谉 诇专注讛 注"驻 讗讞讚 讛讗 诇讟讜讘讛 诪讟讬谉 注"驻 讗讞讚 讗讘诇 注"驻 砖谞讬诐 诪讟讬谉 讗驻讬诇讜 诇专注讛 讻讚讬诇驻讬谞谉 诪拽专讗 讚讗讞专讬 专讘讬诐 诇讛讟讜转 讜注讬讬谉 讘诪转谞讬转讬谉 讚专讬砖 诪讻讬诇转讬谉:


讘讗"讚 讜讘讚讬谞讬 诪诪讜谞讜转 诇讬讻讗 诇讗讜拽诪讬 讻讚讗诪专 诇拽诪谉 诇讗 转讟讛 诪砖驻讟 讗讘讬讜谞讱 讜讻讜' 诇拽诪谉 (住谞讛讚专讬谉 讚祝 诇"讜) 讜讛讗 讚拽讗诪专 讜讻"砖 砖讗专 讚讬谞讬 诪诪讜谞讜转 专"诇 讚讛讗 砖讜专 讛谞住拽诇 爪专讬讱 注砖专讬诐 讜砖诇砖讛 讻诪讜 讘讚讬谞讬 谞驻砖讜转 讻诪讜 讚讻转讬讘 讛砖讜专 讬住拽诇 讜谞诐 讘注诇讬讜 讬讜诪转 讻诪讬转转 讛讘注诇讬诐 讻讱 诪讬转转 讛砖讜专 讜讗驻讬诇讜 讛讻讬 诪讟讬谉 讘砖讜专 讛谞住拽诇 注"驻 讗讞讚 讜讻"砖 砖讗专 讚讬谞讬 诪诪讜谞讜转 讜讗诐 转拽砖讛 诇讱 讻讬讜谉 讚讻转讬讘 诇讗 转讟讛 诪砖驻讟 讗讘讬讜谞讱 讚专"诇 诪砖驻讟 讗讘讬讜谞讱 诇讗 转讟讛 注"驻 讗讞讚 讗讘诇 讗转讛 诪讟讛 诪砖驻讟 砖讜专 讛谞住拽诇 讗诐 讻谉 诪诪拽专讗 讝讛 砖诪注讬谞谉 讚讗讬谉 诪讟讬谉 讘讚讬谞讬 谞驻砖讜转 注"驻 讗讞讚 讗诐 讻谉 拽专讗 讚诇讗 转讛讬讛 讗讞专讬 专讘讬诐 诇专注讜转 诇诪讛 诇讬 讚讗讬谉 诇讜诪专 讚讛"讗 讚讗驻讬诇讜 注"驻 砖谞讬诐 讗讬谉 诪讟讬谉 讛讗 讻转讬讘 讗讞专讬 专讘讬诐 诇讛讟讜转 讚砖诪注讬谞谉 诪讬谞讬讛 讚诪讟讬谉 注"驻 砖谞讬诐 讗驻讬诇讜 诇专注讛 讗讬谉 讝讛 拽讜砖讬讗 讚讗讬 诇讗 讛讜讬 讻转讬讘 讗诇讗 拽专讗 讚讗讞专讬 专讘讬诐 诇讛讟讜转 讜拽专讗 讚诇讗 转讟讛 诪砖驻讟 讗讘讬讜谞讱 诇讗 讛讜讬 诪讞诇拽讬谞谉 讘讬谉 讗讞讚 诇砖谞讬诐 讗诇讗 讛"讗 讚拽专讗 讚诇讗 转讟讛 诪砖驻讟 讗讘讬讜谞讱 讗讬讬专讬 讘讚注讛 讜拽专讗 讚讗讞专讬 专讘讬诐 诇讛讟讜转 讗讬讬专讬 诇讟讜讘讛 讗讜 讗讬驻讻讗 讚诇讗 讛讜讬 诪讞诇拽讬谞谉 讘讬谉 讚注讛 诇讟讜讘讛 讗诇讗 讛"讗 讚拽专讗 讚诇讗 转讟讛 讗讬讬专讬 讘注"驻 讗讞讚 讜拽专讗 讚讗讞专讬 专讘讬诐 诇讛讟讜转 讗讬讬专讬 讘砖谞讬诐 讗讘诇 讛砖转讗 讚讻转讬讘 讙"讻 拽专讗 讚诇讗 转讛讬讛 讗讞专讬 专讘讬诐 诇专注讜转 讗转讬 砖驻讬专 讻讚诇注讬诇 讜拽"诇:


讚"讛 诪谉 讛爪讚 讜讻讜' 讜诇讗 讬专爪讜 诇讞诇讜拽 注诇讬讜 讜讻讜' 注讬讬谉 讘讚讘专讬 讛专"谉 讘讗诇驻住讬 讚祝 专驻"讙:


讘转讜住' 讚"讛 诪讛 讘讬谉 讚讬谞讬 诪诪讜谞讜转 讜讻讜' 讚诇讗 砖讬讬讱 讘讚讬谞讬 诪诪讜谞讜转 专"诇 讚讘讚讬谞讬 诪诪讜谞讜转 诪讛 砖诪讝讻讬谉 诇讝讛 讛讜讗 讞讜讘讛 诇讝讛 砖讻谞讙讚讜 讛诇讻讱 诇讗 砖讬讬讱 诇讞诇拽 讘讬谉 讝讻讜转 讜讞讜讘讛:


讚"讛 讞讬讬砖讬' 讜讻讜' 讜讗"转 诪讗讬 讗专讬讗 诪砖讜诐 讚讗讬讞专讜讛讜 讜讻讜' 讜砖诪讗 诇讗 讘讗讞讚 讘谞讬住谉 谞讻转讘 讗诇讗 讗讞专讬 讻谉 讘诪拽讜诐 讛讻转讜讘 讘讜. 驻讬专讜砖 砖讘转讜讱 讛砖讟专 讻转讜讘 砖谞讻转讘 讘讛讬谞讬 讜讝诪谞讜 讗讞讚 讘谞讬住谉 讜讘讗讜 注讚讬诐 讜讗诪专讜 讛诇讗 讘讗讞讚 讘谞讬住谉 注诪谞讜 讛讬讬转诐 讘砖讬诇讬 讛砖讟专 讻砖专 诪砖讜诐 砖讗谞讜 讗讜诪专讬诐 砖讛注讚讬诐 专讗讜 讛拽谞讬谉 讘讗讞讚 讘谞讬住谉 讘砖讬诇讬 讻诪讜 砖讗讜诪专讬诐 讛诪讝讬诪讬诐 讜讗讞"讻 讛诇讻讜 诇讛讬谞讬 讜讻转讘讜 砖诐 讛砖讟专 专拽 砖讻转讘讜 讝诪谉 讛砖讟专 讘讗讞讚 讘谞讬住谉 砖讛讜讗 讬讜诐 讛拽谞讬谉 讜讗讬谞讜 诪讗讜讞专 讜讛讻诇 讗诪转 砖讛讝诪谉 讗诪转 砖谞注砖讛 讘讗讞讚 讘谞讬住谉 讜讛诪拽讜诐 讗诪转 砖谞讻转讘 讘讛讬谞讬 砖讻转讜讘 讘砖讟专 讜讬砖 诪拽砖讬谉 讜诪谞讗 诇讛讜 诇讛转讜住' 诇讛拽砖讜转 讚诇诪讗 讗讬谉 讛讻讬 谞诪讬 讚讛讻讬 讛讜讬 驻讬专讜砖 讛讘专讬讬转讗 讚拽转谞讬 讞讬讬砖讬' 砖诪讗 讗讬讞专讜讛讜 讜讻转讘讜讛讜 讗讘诇 讗讬谉 讝讛 拽讜砖讬讗 讚讗诐 讻谉 诪讗讬 诪住讬拽 讛诪拽砖讛 讜拽讗诪专 讛讗 诇讗 拽砖讬讗 讚注讚讬驻讗 诪讬谞讬讛 拽讗诪专讬 讜讻讜' 讚诇讗 诪专注 诇砖讟专讗 讜讻讜' 讜讗讬 住"讚 讚住"诇 诇讙诪专讗 讚讛讗 讚拽转谞讬 讞讬讬砖讬' 砖诪讗 讗讬讞专讜讛讜 讜讻转讘讜讛讜 讛讜讬 驻讬专讜砖讜 砖讻转讘讜讛讜 讗讞专 讻讱 讘诪拽讜诐 讛谞讻转讘 讘砖讟专 讜讻转讘讜 讝诪谉 讛拽谞讬谉 砖讛讬讛 讘讗诪转 讘讗讞讚 讘谞讬住谉 讘诪拽讜诐 砖讗讜诪专讬诐 讛诪讝讬诪讬诐 诇讗 砖讬讬讱 诇讜诪专 诪专注讬 诇砖讟专讬讛 讜拽"诇 讜讻讬 转讬诪讗 诪谞讗 诇讬讛 诇讙诪专讗 讙讜驻讬讛 讚诇讗 讛讜讬 驻讬专讜砖 讚讘专讬讬转讗 讻谉 讬砖 诇讜诪专 诪砖讜诐 讚拽转谞讬 讘讘专讬讬转讗 讘讗讞讚 讘谞讬住谉 讘砖诪讬讟讛 诇专讘讜转讗 讗讬 讛讜讛 驻讬专讜砖讜 讛讻讬 诇讗 讛讜讬 砖诪讬讟讛 砖讜诐 专讘讜转讗. 讜注讚讬讬谉 讬砖 诇讚拽讚拽 诪讗讬 专讘讜转讗 讛讬讗 诪讗讬 讗诪专转 讜讚讗讬 砖讟专 讝讬讬驻谞讗 讛讜讗 讚讗讬 砖讟专 讻砖专 讛讜讗 讜讗讬讞专讜讛讜 讜讻转讘讜讛讜 诇讗 讛讜讬 诪专注讬 诇砖讟专讗 诇讻转讜讘 讘讜 讝诪谉 砖诇 砖诪讬讟讛 讛讗 讛砖转讗 谞诪讬 讗讬讻讗 诇诪讬诪专 讗诐 讗讬转讗 讚讛讜讛 砖讟专 讝讬讬驻谞讗 诇讗 讛讬讜 讻讜转讘讬谉 讘讜 讝诪谉 讝讛 砖诇 砖诪讬讟讛 砖讬专谞谞讜 讛讻诇 注诇讬讛诐 讬砖 诇讜诪专 讚讗讬谉 讛讻讜讜谞讛 讚讛注专讬诐 诇讗 讻讜转讘讬谉 讻谉 讚讬砖 诇讜诪专 讚拽专讛 讻谉 砖讻转讘讜 讛讻讬 讗诇讗 讚讛讻讬 拽讗诪专 讚讛讜讛 讗诪讬谞讗 讚谞讬诪讗 讗诐 讗讬转讗 讚砖讟专 讻砖专 讛讜讗 讛讬讛 诇讜 诇讛诪诇讜讛 诇讛拽驻讬讚 注诇 讻讱 讜诇讗 讛讬讛 诇讜 诇讬拽讞 诪讛注讚讬诐 砖讟专 讻讝讛 砖讛讻诇 讬专谞谞讜 讗讞专讬讜 讗讘诇 讗诐 砖讟专 讝讬讬驻谞讗 讛讜讗 诪讛 讛讬讛 诇讜 诇讛拽驻讬讚 砖诇讗 诇拽讞讛讜 讛讗 讛讻诇 讬转讜专 讛讜讗:


讘讗"讚 讜讬"诇 讚讛讻讗 讘砖讟专 讛诇讜讗讛 讗讬讬专讬 讜讻讜' 讚讛转讜住' 住讘讬专讗 诇讬讛 讚讗讬谉 讟讜专驻讬谉 诪讝诪谉 讛拽谞讬谉 讘砖讟专 讛诇讜讗讛 讛诇讻讱 讗讬谉 诇讻转讜讘 讬讜诪讗 讚讗拽谞讜 讘讬讛 讗诇讗 讘砖讟专 诪讻专 砖讬砖 诇讜 拽讜诇 诪讝诪谉 讛拽谞讬谉 讜讗讬诇讱 讗讘诇 讘砖讟专 讛诇讜讗讛 诇讗 讜讛讬讗 住讘专转 讛专砖讘"诐 驻专拽 讙讟 驻砖讜讟 (讘讘讗 讘转专讗 讚祝 拽注"讘) 讗讘诇 讛专讗"砖 住"诇 砖诐 讚讗驻讬诇讜 讘砖讟专 讛诇讜讗讛 讻讜转讘讬谉 讬讜诐 讛拽谞讬谉 讚讬砖 诇讜 拽讜诇 讜注"砖 讜诇住讘专转 讛专讗"砖 爪专讬讱 诇转专抓 拽讜砖讬讜转 讛转讜住' 讚讛讻讗 讚讛讘专讬讬转讗 讗讬讬专讬 讘砖讟专 砖讗讬谉 讘讜 拽谞讬谉 讜诇讻讱 诇讬讻讗 诇诪讬诪专 砖讻转讘讜 讬讜诐 讛拽谞讬谉 讜诇讗 讬讜诐 讛讻转讬讘讛 讜拽"诇:





讞讻诪转 砖诇诪讛

专砖"讬 讘讚"讛 讛讻诇 讻砖专讬谉 讗驻讬' 诪诪讝专 讛住"讚:


转讜住' 讘讚"讛 讞讬讬砖讬谞谉 讻讜' 讗诇讗 讗讞专讬 讻谉 讘诪拽讜诐 讛讻转讜讘 讘讜 讻讜'. 谞"讘 驻讬' 讜讛拽谞讬谉 谞注砖讛 讘诪拽讜诐 讛诪讝讬诪讬诐 讜讞讝专讜 讗讞"讻 诇诪拽讜诐 讛讻转讜讘 讘砖讟专 讜砖诐 讻转讘讜讛讜 讜拽"诇:





专砖"砖

讘诪砖谞讛 诪讛 讘讬谉 讚"诪 诇讚"谞 讻讜'. 拽"诇 诪讚讜注 诇讗 讞砖讬讘 讛讗 讚注讚讜转 诪讬讜讞讚转 讻砖专讛 讘讚"诪 讜诇讗 讘讚"谞 讻讚讗讬转讗 讘诪讻讜转 (讜 讘):



砖诐 讚"谞 讻讜' 讜讗讬谉 诪讞讝讬专讬谉 诇讞讜讘讛. 谞"诇 讚讗诐 讘转讞诇讛 讞讬讬讘讜讛讜 讜讗讞"讻 讛讞讝讬专讜讛讜 诇讝讻讜转 诪讞讝讬专讬谉 诇讞讜讘讛 讜讗讬谉 讗谞讬 拽讜专讗 讘讝讛 爪讚讬拽 讗诇 转讛专讜讙 讻讬讜谉 讚讘驻注诐 讛专讗砖讜谉 讬爪讗 讞讬讬讘. 讜专讗讬讛 诪诇拽诪谉 (注讞) 讘驻诇讜讙转转 专"谞 讜专讘谞谉 讚讗诪专讬 砖诐 诇专"谞 讚讗诪讚讜讛讜 诇讞讬讬诐 讜诪转 诇"爪 拽专讗 砖讛专讬 讬爪讗 诪讘"讚 讝讻讗讬 讜驻讬专砖"讬 讜谞"诇 诪爪讚讬拽 讗"转. 讜讗驻"讛 诪爪专讬讱 拽专讗 诇讛讬讻讗 讚讗诪讚讜讛讜 诇诪讬转讛 讜讛拽诇 讜讗诪讚讜讛讜 诇讞讬讬诐 讜诪转. 讜讙诐 讝讛 诪讟注诐 砖专讙诇讬诐 诇讚讘专 讜注讬' 驻讬专砖"讬 砖诐 讚"讛 讗讬谉 讗讜诪讚 讗讞专 讗讜诪讚:



专砖"讬 讚"讛 砖讝诪谞讜 讻转讜讘. 注"讬 诪砖讻讜谉 讻讜'. 注讬' 诪讛专砖"讗 讜讻谉 讘诪砖"讻 讘转讚"讛 讞讬讬砖讬谞谉. 讜诇讻讗讜专讛 讬拽砖讛 诇诪讛 砖驻讬' 讗讜 砖讛讙讬注 讝诪谞讜 拽讜讚诐 专"讛 诪讗讬 专讘讜转讗 讚砖诪讬讟讛. 讜讬"诇 讚拽讜讚诐 讛砖诪讬讟讛 讛讬讛 讬讻讜诇 诇讻转讜讘 驻专讜讝讘讜诇 讗讜 诇诪讻讜专 砖讟专讜转讬讜 诇讘"讚 诪砖讗"讻 注转讛 讚住"讚 讚讻讛"砖 诪砖诪讟转 诇"诇 转拽谞讛 讻诇诇:





讙诇讬讜谉 讛砖"住 - 专讘讬 注拽讬讘讗 讗讬讙专

诪转谞讬' 讗讞讚 讚讬谞讬 诪诪讜谞讜转. 注讬讬谉 讝讘讞讬诐 讚祝 爪讘 注"讘 转讜住' 讚"讛 讗讬:





注专讜讱 诇谞专

讘诪转谞讬转谉 讛讟讜诪讗讜转 讜讛讟讛专讜转: 爪"讘 诇诪讛 讞砖讬讘 讟讜诪讗讜转 讜讟讛专讜转 讚讜拽讗 讘讘讘讗 讝讜 讙讘讬 讚"诪 讜诇讗 讘讘讘讜转 讛拽讜讚诪讜转:



讘专砖"讬 讚"讛 讜讚讬谞讬 谞驻砖讜转 诪讟讬谉. 讜讻砖"讻 砖讗专 讚讬谞讬 诪诪讜谞讜转: 讛专"谉 讛拽砖讛 讚讗讬讱 讗驻砖专 诇讗讜拽诪讗 讻诇诇 讘讚"诪 讚讛讗 诇讗 诪砖讻讞转 诇注讜诇诐 讛讟讬讛 诇砖谞讬诐 讚讗讬 讚讙' 诪住讻讬诪讬谉 诇讚注转 讗' 讗讜 讚诪讟讬谉 注驻"讬 讗讞讚 讻讬讜谉 讚讙' 讚讬讬谞讬诐 诪谉 讛转讜专讛 讛讜讗. 讜诇驻注谞"讚 诇讗 讝讻讬转讬 诇讛讘讬谉 拽讜砖讬转讜 讚讗"讻 讙诐 诇讙讘讬 讚谞"驻 诇讗 诪砖讻讞转 讻诇诇 砖讬讛讬讛 讛讟讬讛 注"驻 砖谞讬诐 讚讛讗 讻"讙 讘注讬谞谉. 讗讻谉 讘讗诪转 讻讘专 讛拽砖讛 讻谉 讘讙诪专讗 诇注讬诇 (讚祝 讬"讝 注"讗) 讜转讬专抓 专' 讗讘讛讜 讗讬 讗转讛 诪讜爪讗 讗诇讗 讘诪讜住讬驻讬谉 讜讚讘专讬 讛讻诇 讻讜' 注讬讬谉 砖诐 讜讝讛 砖讬讬讱 讙"讻 诇注谞讬谉 讚"诪 讚讛讗 讙诐 讙讘讬 诪讜住讬驻讬谉 讻讚讗诪专讬谞谉 诇注讬诇 (讚祝 讻"讟 注"讗) 讜诇讻谉 砖驻讬专 讛讜爪专讱 专砖"讬 诇讟注诪讗 讚砖驻讬专 讛讜讬 诪爪讬谞谉 诇讗讜拽诪讗 诇讗 转讛讬讛 讗讞专讬 专讘讬诐 讙诐 诇注谞讬谉 讚"诪. 讜讛诪讛专砖"讗 讛拽砖讛 注诇 转讬专讜抓 专砖"讬 转讬驻讜拽 诇讬讛 讚讘讚"诪 诇讗 诪砖讻讞转 讝讻讜转 讜讞讜讘讛 讻诇诇 讚讝讻讜转 诇讝讛 讛讜讗 讞讜讘 诇讝讛. 讜讻诪"砖 讛转讜住' 诇注讬诇 讘驻"拽 讜讘讝讛 讬"诇 讻讬讜谉 讚讜讚讗讬 讚诇注谞讬谉 砖讜讛"谞 砖驻讬专 诪爪专讻讬谞谉 拽专讗 讚诇讗 转讟讛 讚砖诐 讛讜讗 专拽 讞讜讘 讜诇讗 讝讻讜转 讜诇讻谉 讻讬讜谉 讚讘诇讗"讛 诪爪专讻讬谞谉 拽专讗 讚诇讗 转讟讛 讻转讘 专砖"讬 讗砖讗专 讚讬谞讬 诪诪讜谞讜转 讛讟注诐 讛讬讜转专 驻砖讜讟 讚讗讟注诐 讚诪讛 砖讛讜讗 讞讜讘 诇讝讛 讛讜讗 讝讻讜转 诇讝讛 讗讻转讬 讛讬讬转讬 讬讻讜诇 诇讛砖讬讘 注"驻 诪砖"讻 讛专"谉 讘住讜讙讬谉 讜讘砖诇诪讗 谞诪讬 讘讚"诪 讚讛讻诇 诪诇诪讚讬谉 讝讻讜转 讻讜' 讜讗注驻"讬 砖讝讻讜转讜 砖诇 谞转讘注 讬讜转专 讞砖讜讘 砖讛讜讗 讛诪讞讝讬拽 讜讛诪讜爪讬讗 诪讞讘讬专讜 注诇讬讜 讛专讗讬讛 诪"诪 诇讗 注讚讬祝 讻讜诇讬 讛讗讬 砖诇讗 讬讜讻诇讜 诇诇诪讜讚 讝讻讜转 讜讞讜讘讛 诇讗讬讝讜 砖讬专爪讛 注讻"诇. 讛专讬 砖讬砖 住讘专讗 诇讞诇拽 讙诐 讘讚"诪 诇注谞讬谉 讝讻讜转 讜讞讜讘讛 讜讗"讻 砖驻讬专 讛讬讬转讬 讬讻讜诇 诇讗讜拽诪讗 拽专讗 讚诇专注讜转 讗讚"诪 砖诇讗 诇讞讬讬讘 讛谞转讘注 注"驻 讛讟讬讬转 讗' 讜拽专讗 讚讗讞专讬 专讘讬诐 诇讛讟讜转 诇讘讟诇 转讘讬注转 讛转讜讘注 讜诇驻讟讜专 讛谞转讘注 注"驻 讗' 讜诇讻谉 讻转讘 专砖"讬 讛讟注诐 讛讬讜转专 诪讘讜讗专 讚讻"砖 讛讜讗 诪砖讜讛"谞:



讚"讛 讞讬讬砖讬谞谉 砖诪讗 讗讞专讜讛讜. 讜讛讛讬讗 注爪讛 讟讜讘讛 拽诪"诇: 注讬讬谉 讘诪讛专砖"讗 砖驻讬' 诇讬讚讬 讞砖砖 讛讝诪讛 讚讛讗 讛讝诪讛 诇讬讻讗 砖诪讗 讗讞专讜讛讜 讜讻转讘讜讛讜. 讜诇注谞讚"谞 诇驻专砖 讚讜讚讗讬 讛讝诪讛 诪诪砖 诪砖讻讞转 注"驻 诪砖"讻 讛专诪讘"诐 (驻"讟 诪讛' 注讚讜转) 砖讛讬讻讬 砖讗诪专讜 讛注讚讬诐 讘驻讬' 诇讗 讗讞专谞讜 讜讻转讘讜讛讜 讜讛讜讝诪讜 讚讬谉 注讚讬诐 讝讜诪诪讬谉 讬砖 诇讛诐 讗"讻 砖驻讬专 砖讬讬讱 讞砖砖 砖诪讗 讬砖讗诇讜诐 讗诐 讗讞专讜讛讜 讜讻转讘讜讛讜 讘诪拽讜诐 讗' 讗讜 讗讞专 讝诪谉 讛讻转讜讘 讘砖讟专 讜讛诐 诇讗 讬专注讜 诇讚讘讜专诐 拽诪讗 讜讬讗诪专讜 诇讗 讜讗讞"讻 讬讝讜诪讜. 讜讗"诇 讗"讻 诪讗讬 驻专讬讱 讘砖"住 讜讗讬 住"讚 讘注讬谞谉 讚讜"讞 讻讜' 讚讛讗 讗讬讻讗 谞驻"诪 讛讬讻讗 讚讗诪专讜 注讚讬诐 砖诇讗 讗讞专讜讛讜 讚诪"诪 讗讬 讞讬讬砖讬谞谉 诇讛讻讞砖讛 讚讘讚讬拽讛 讙诐 讘诇讗 讟注谞讜 讛注讚讬诐 砖诇讗 讗讞专讜讛讜 诇讗 讛讜讬 诇谉 诇讬讞讜砖 诇讝讛 讜讗讚专讘讛 诪讝讛 专讗讬讛 诇讚注转 讛专诪讘"诐 诪讚驻专讬讱 讘讙诪专讗 讜讗讬 住"讚 讻讜' 讛讬讻讬 讞讬讬砖讬谞谉 讜诇讗 驻专讬讱 讘拽讬爪讜专 诇诪讗讬 谞驻"诪 讻诇诇 讘讚讜"讞 讚讙诐 讗讬 讛讜讻讞砖讜 讗讜 讛讜讝诪讜 讬砖 诇谞讜 诇讜诪专 砖诪讗 讗讞专讜讛讜 讗诇讗 注"讻 讛讬讻讬 讚讗诪专讬 讛注讚讬诐 讘驻讬' 诇讗 讞讬讬砖讬谞谉 砖诪讗 讗讞专讜讛讜 讜诇讻谉 砖驻讬专 谞驻拽讗 诪讬谞讛 讛讬讻讬 讚讛注讬讚讜 注诇 驻讛 讜诇讗 注"讬 砖讟专 讗讜 砖讗诪专讜 讘驻讬' 砖诇讗 讗讞专讜 诇讻转讜讘 讛砖讟专:



讘讗"讚. 砖诇讗 讬讘讬讗讜讛讜 诇讬讚讬 讛讝诪讛: 诇驻讬 诪讛 砖驻讬' 讛转讜住' 讘讙讬讟讬谉 (讚祝 驻') 砖诐 讚诪讛讬谞讬 诇砖讬诇讬 讬讻讜诇讬诐 诇讘讜讗 讘讬讜诐 讗' 诇讗 砖讬讬讱 讘讝讛 讞砖砖 讛讝诪讛 讜爪"诇 讚注爪讛 讟讜讘讛 讛讜讗 砖诇讗 讬砖拽专讜:



讚"讛 讚诇讗 砖讻讬讞讬 讗讬谞砖讬. 讚诇讗 诪专注讬 诇砖讟专讬讬讛讜 砖讛讻诇 诪专谞谞讬谉 讗讞专讬讜: 诇讻讗讜专讛 爪"讘 讚诇诪讛 诇讗 谞讬讞讜砖 讚诇诪讗 讛诪诇讜讛 讛讬转讛 讘讗诪转 讘砖谞转 讛砖诪讟讛 讜讗"讻 诇诪讛 诇讗 谞讗诪专 砖诪讗 讗讞专讜讛讜 讚诪讛 讛讬讛 诇讛诐 诇注砖讜转 讚讙诐 讗讬 讬讻转讘讜 讬讜诐 讛讛诇讜讗讛 讘讗诪转 讙"讻 讛讜讗 讘砖谞转 讛砖诪讟讛 讜讙"讻 讗讬讻讗 专谞讜谉 讜讗讬 讬讻转讘讜 讬讜诐 砖拽讜讚诐 砖谞转 讛砖诪讟讛 诪转讬专讗讬诐 砖诪讗 讬砖诪注 讘讘"讚 讚砖讟专 诪讜拽讚诐 讛讜讗 讜讬驻住讬讚讜 讗讜转讜 诪诪谞讜 讜诇讻谉 谞专讗讛 讚讛驻讬' 讛讜讗 讚诇讗 诪专注讬 诇砖讟专讬讬讛讜 诇讻转讜讘 诪讗讜讞专 讻讬讜谉 讚讘诇讗"讛 讗讬讻讗 专讬谞讜谉 注诇 砖讟专 讝讛 诪砖讜诐 讛诇讜讗讛 讚砖诪讟讛 诇讻谉 讗讬谉 诪讜住讬驻讬谉 注讜讚 专讬注讜转讗 砖诇讗 诇讻转讜讘 讬讜诐 讛诇讜讗讛 讘讗诪转:



讘转讜住驻转 讚"讛 讗讞讚 讚讬谞讬 诪诪讜谞讜转. 讗注"讙 讚砖讜讬谉 讘讞拽讬专讛: 讜注讬讬谉 诇注讬诇 (讚祝 讘' 注"讘) 讚讛谞讬讞讜 讛转讜住' (砖诐 讘讚"讛 讚讘专讬 讛讻诇) 拽讜砖讬讗 讝讜 讘爪"注. 讜谞诇注谞"讚 诇转专抓 讚诇讻讗讜专讛 拽砖讛 讚诇驻讬 诪讛 砖讛讜讻讬讞讜 砖诐 讚诇专"讗 讜专"讬 讗转讬 诪砖驻讟 讗' 讬讛讬讛 诇讻诐 讙诐 诇讛砖讜讜转 讚讬谞讬 诪诪讜谞讜转 诇讛讚讚讬 讗"讻 诇"诇 诇诪讬诇祝 讛讻讗 讘诪转谞讬转谉 讚讬谞讬 诪诪讜谞讜转 诪讚讬谞讬 谞驻砖讜转 转讬驻讜拽 诇讬讛 讚讘讚"诪 讙讜驻讗 讻转讬讘 讚专讬砖讛 讜讞拽讬专讛 讙讘讬 注讚讬诐 讝讜诪诪讬谉 讚诪诪讜谉 讻诪砖"讻 讛转讜住' 诇注讬诇 (讚祝 讙' 住注"讗) 讘讚"讛 砖谞讗诪专 讜讻讬讜谉 讚讬讚注讬谞谉 讻谉 讘讞讚 讚讬谉 诪诪讜谉 讬诇驻讬谞谉 讻讜诇讛讜 诪诪砖驻讟 讗' 讬讛讬讛 诇讻诐. 讜注讜讚 拽砖讛 讗讬 诪砖驻讟 讗' 拽讗讬 讙"讻 诇讛砖讜讜转 讛讚讬谞讬诐 讙讜驻讗 诇讛讚讚讬 诇"诇 诇拽诪谉 (讚祝 诪' 注"讘) 诇诪讬诇祝 谞讞谞拽讬谉 讘拽"讜 讜讻谉 谞砖专驻讬诐 转讬驻讜拽 诇讬讛 诪诪砖驻讟 讗' 讚讛讜拽砖讜 讻诇 讚讬谞讬 谞驻砖讜转 诇讛讚讚讬. 讜谞诇注谞"讚 讚讜讚讗讬 讚诪砖驻讟 讗' 讗转讬 讙"讻 诇讛砖讜讜转 讚讬谞讬诐 讙讜驻讬讬讛讜 讜讛讬讬谞讜 讗讬 诪爪讬谞讜 讚讬谉 讗' 讙讘讬 讗' 诪讚讬谞讬 诪诪讜谞讜转 讜讚讬谉 讝讛 谞讜讛讙 讘讻诇 讚讬谞讬 谞驻砖讜转 讘讝讛 讗诪专讬谞谉 砖驻讬专 诪砖驻讟 讗' 讬讛讬讛 诇讻诐 讚讻诪讜 讚诇讗 讞诇拽转 讘讚讬谉 讝讛 讘讬谉 讗' 诪讚讬谞讬 谞驻砖讜转 诇讗讞专讬谞讗 讗诇讗 谞讜讛讙 讘讻讜诇讛讜 讻诪讜 讻谉 诇讗 转讞诇讜拽 讘讬谉 讗' 诪讚讬谞讬 诪诪讜谞讜转 诇讗讞专讬谞讗 讜谞讜讛讙 讙"讻 讘讻讜诇讛讜 讜讝讛讜 讛讚诪讬讜谉 砖讻转讘讜 讛转讜住' 诇注讬诇 诇专' 讗讘讛讜 讜专"讬 诇注谞讬谉 讚讘注讬谞谉 讙' 诪讜诪讞讬谉 讚讻诪讜 讚诇讗 讞诇拽转 讘讚讬谞讬 谞驻砖讜转 讚讘讻讜诇讛讜 讘注讬谞谉 诇驻讞讜转 讻"讙 诪讜诪讞讬谉 讻诪讜 讻谉 诇讗 转讞诇讜拽 讘讚"诪 讜讻诪讜 讚讙诇讛 讛转讜专讛 讚讘注讬谞谉 讙' 诪讜诪讞讬谉 讙讘讬 讙讝讬诇讜转 讜讞讘诇讜转 讻诪讜 讻谉 讘注讬谞谉 讘讻讜诇讛讜 讜讝讛讜 讛讚诪讬讜谉 讙"讻 诇注谞讬谉 讚专讬砖讛 讜讞拽讬专讛 讻诪讜 讚讘注讬谞谉 讚讜"讞 讘讻诇 讚谞"驻 讜诇讗 转讞诇讜拽 讘讬谉 讗讜转谉 讚讻转讬讘 讘讛讜 诇讗讜转谉 讚诇讗 讻转讬讘 讘讛讜 讻诪讜 讻谉 诇讗 转讞诇讜拽 讘讚"诪 讜讗"讻 诇讗 讗转讬讗 诪砖驻讟 讗' 讗诇讗 诇讛讜专讜转 讚讻诪讜 讚讻诇 讚谞"驻 讬砖 诇讛诐 讚讬谉 讗' 讻谉 讻诇 讚"诪 讗讘诇 诇讗 砖讬诇驻讬谞谉 讚谞"驻 讗讜 讚"诪 诪讛讚讚讬 讜讙诐 诇讗 砖讬诇驻讬谞谉 讗讞讚 诪讗讬讚讱 诇注谞讬谉 讚讘专 砖诇讗 讛讜讝讻专 讗爪诇讜 讻诇诇 讜讘讝讛 诪转讜专爪讬诐 拽讜砖讬讜转 讛谞"诇 讙诐 诪讛 砖讛拽砖讜 讛转讜住' 注讜讚 诇注讬诇 讘讚"讛 讚讘专讬 讛讻诇 讚诇专"讗 讜专"讬 讙讝"砖 讚讛讬讟讘 诇"诇. 注讬讬谉 砖诐:



讘讗"讚. 诇注谞讬谉 诪讬诇讬 讚转诇讜 讘讝讻讜转 讜讞讜讘讛: 注讬讬谉 讘专"谉 砖讛拽砖讛 注诇 讝讛 讚讗讻转讬 谞讬诇祝 讛讗 讚诪转讞讬诇讬谉 诪谉 讛爪讚 诇注谞讬谉 讚"诪. 讜诇驻注谞"讚 诇拽"诪 讚讝讛 转诇讜讬 讙"讻 讘讝讻讜转 讜讞讜讘讛 诇驻讬 诪讛 砖讻转讘 专砖"讬 诇拽诪谉 (讚祝 诇"讜 注"讗) 讘讚"讛 诇讗 转注谞讛 讛诇讻讱 诇讗 诪转讞讬诇讬谞谉 诪讬谞讬讛 讚诇诪讗 讞讝讬 诇讬讛 讞讜讘讛 讜诇讗 驻诇讙讬谞谉 注诇讬讛 注讻"诇. 讛专讬 讚诇讗 讞讬讬砖讬谞谉 专拽 讚诇诪讗 讬住讻讬诪讜 注诪讜 诇讞讜讘讛 讜诇讗 诪砖讜诐 砖诪讗 讬住讻讬诪讜 注诪讜 讜诇讗 讬讚讜谞讜 诇驻讬 讚注转诐 讜讗谞谉 讚注转诐 讘注讬谞谉 讜讻讬讜谉 讚讗讬谉 讛讟注诐 专拽 砖诪讗 讬住讻讬诪讜 诇讞讜讘讛 讗"讻 讛讟注诐 讚讞讬讬砖讬谞谉 诇讝讛 讛讜讗 诪砖讜诐 讜讛爪讬诇讜 讛注讚讛 讜讝讛 诇讗 砖讬讬讱 讘讚"诪:



讚"讛 讞讬讬砖讬谞谉. 讜讗"转 诪讗讬 讗讬专讬讗 诪砖讜诐 讚讗讞专讜讛讜: 讜驻讬' 诪讛专砖"讗 讚拽讜砖讬转诐 讛讬讗 讚注"讻 讛讘专讬讬转讗 讚拽讗诪专 砖诪讗 讗讞专讜讛讜 诇讗 讻讜讜谞讛 诇讝讛 讚讗"讻 诪讗讬 专讘讜转讗 诪砖诪讬讟讛 注"砖. 讗讱 讚诇驻"讝 讗讻转讬 讬拽砖讛 讚诇诪讗 诇讻讱 诇讗 拽讗诪专 讛讘专讬讬转讗 讛讻讬 诇讗砖诪注讬谞谉 讚讗驻讬诇讜 讘砖诪讬讟讛 讞讬讬砖讬谞谉 砖诪讗 讗讞专讜讛讜 讜讗讬 讛讜讬 谞拽讬讟 讘讻讛"讙 砖讛拽砖讜 讛转讜住' 诇讗 讛讜讬 砖讘讬注讬转 专讘讜转讗 讻诇诇 讗讻谉 讬"诇 讚讝讛 讘讗诪转 拽讜砖讬转 讛转讜住' 讻讬讜谉 讚讙"讻 住"诇 讚讛讜讬 讘讻讛"讙 讜讛砖讟专 讻砖专 讗"讻 诪讗讬 专讘讜转讗 讚砖讘讬注讬转 讚讙诐 讗讬 诇讗 讛讜讬 讞讬讬砖讬谞谉 诇砖诪讗 讗讞专讜讛讜 诪"诪 讛讜讬 讻砖专 讚砖诪讗 谞注砖讛 讘讻讛"讙 砖讛拽砖讜 讛转讜住'. 讜诪讛 砖讛拽砖讜 讛转讜住' 注诇 专砖"讬 讻转讘转讬 讬讬砖讜讘 诇砖讬讟转讜 讘讞讬讚讜砖讬 诇专"讛 讚祝 讘'. 注讬讬谉 砖诐:

诪砖谞讛. 讗讞讚 讚讬谞讬 诪诪讜谞讜转 讜讗讞讚 讚讬谞讬 谞驻砖讜转 讘讚专讬砖讛 讜讞拽讬专讛 砖谞讗诪专 诪砖驻讟 讗讞讚 讬讛讬讛 诇讻诐 诪讛 讘讬谉 讚讬谞讬 诪诪讜谞讜转 诇讚讬谞讬 谞驻砖讜转 讚讬谞讬 诪诪讜谞讜转 讘砖诇砖讛 讜讚讬谞讬 谞驻砖讜转 讘注砖专讬诐 讜砖诇砖讛 讚讬谞讬 诪诪讜谞讜转 驻讜转讞讬谉 讘讬谉 诇讝讻讜转 讘讬谉 诇讞讜讘讛 讚讬谞讬 谞驻砖讜转 驻讜转讞讬谉 诇讝讻讜转 讜讗讬谉 驻讜转讞讬谉 诇讞讜讘讛 讜讻讜' 讚讬谞讬 诪诪讜谞讜转 讛讟诪讗讜转 讜讛讟讛专讜转 诪转讞讬诇讬谉 诪谉 讛讙讚讜诇 讚讬谞讬 谞驻砖讜转 诪转讞讬诇讬谉 诪谉 讛爪讚. 讛讻诇 讻砖专讬谉 诇讚讜谉 讚讬谞讬 诪诪讜谞讜转 讜讗讬谉 讛讻诇 讻砖专讬谉 诇讚讜谉 讚讬谞讬 谞驻砖讜转 讗诇讗 讻讛谞讬诐 诇讜讬诐 讜讬砖专讗诇讬诐 讛诪砖讬讗讬谉 诇讻讛讜谞讛.
诇驻讜诐 专讬讛讟讗 谞专讗讛 讚讛讛诇讻讜转 砖讘诪砖谞讛 诪讬讜住讚讬诐 讘砖谞讬 讚讬谞讬诐 砖讜谞讬诐: 讗) 讬砖 讚讬谞讬诐 砖讞诇讬谉 诪讚讬谉 讛爪诇讛 讚讻转讬讘 "讜砖驻讟讜 讛注讚讛 讜讛爪讬诇讜 讛注讚讛", 讜讻讙讜谉 讛讛诇讻讛 砖讘讚"谞 驻讜转讞讬谉 诇讝讻讜转 讜讗讬谉 驻讜转讞讬谉 诇讞讜讘讛, 讜讛讛诇讻讛 讚讘讚"谞 诪讟讬谉 注驻"讬 讗讞讚 诇讝讻讜转 讜注"驻 砖谞讬诐 诇讞讜讘讛, 讜讛讛诇讻讛 砖讘讚"谞 诪讞讝讬专讬谉 诇讝讻讜转 讜讗讬谉 诪讞讝讬专讬谉 诇讞讜讘讛, 讜讛讛诇讻讛 砖讘讚讬谞讬 谞驻砖讜转 讛讻诇 诪诇诪讚讬谉 讝讻讜转 讜讗讬谉 讛讻诇 诪诇诪讚讬谉 讞讜讘讛 讜讻讜'. 讚讻诇 讗诇讛 讛诇讻讜转 诪讚讬谉 讜讛爪讬诇讜 讛注讚讛, 讘) 讬砖 注讜讚 讚讬谞讬诐 砖讛诐 讚讬谞讬诐 讜讛诇讻讜转 讘讛诇讻讜转 住谞讛讚专讬谉, 讜讻讙讜谉 讛讛诇讻讛 砖讚讬谞讬 谞驻砖讜转 讘注砖专讬诐 讜砖诇砖讛, 讜讛讚讬谉 砖讗讬谉 讛讻诇 讻砖专讬谉 诇讚讜谉 讚讬谞讬 谞驻砖讜转 讗诇讗 讻讛谞讬诐 诇讜讬诐 讜讬砖专讗诇讬诐 讛诪砖讬讗讬谉 诇讻讛讜谞讛.
讜讛谞讛 讬砖 诇注讬讬谉 讘讙讚专 讛讛诇讻讛 砖讚"谞 诪转讞讬诇讬谉 诪谉 讛爪讚, 讛讗诐 讝讛 讚讬谉 诪讚讬谞讬 讛爪诇讛 讚"讜砖驻讟讜 讛注讚讛 讜讛爪讬诇讜 讛注讚讛", 讗讜"讚 讚讝讛讜 讚讬谉 讘驻"注 诪讚讬谞讬 住谞讛讚专讬谉 鈥� 讚讘住谞讛讚专讬谉 砖诇 讻"讙 诪转讞讬诇讬谉 诪谉 讛爪讚. 讜注讬讬谉 讘专砖"讬 (讚"讛 诪谉 讛爪讚) 讜讝"诇 诪谉 讛拽讟谞讬诐 砖诪讗 讬讞讬讬讘谞讜 讛讙讚讜诇 讜诇讗 讬专爪讜 诇讞诇讜拽 注诇 讚讘专讬讜 诪砖讜诐 诇讗 转注谞讛 注诇 专讬讘 注诇 讚讘专讬讜 砖诇 讙讚讜诇 专讘 讻转讬讘 讘诇讗 讬讜"讚 注讻"诇. 讜讬诇"注 讛讗诐 讝讜讛讬 讛诇讻讛 诪讚讬谞讬 讛爪诇讛 讚讞讬讬砖讬谞谉 砖诪讗 讬讞讬讬讘谞讜 讛讙讚讜诇 讜诇讗 讬专爪讜 砖讗专 讛讚讬讬谞讬诐 诇讞诇讜拽 注诇 讚讘专讬讜 讜诪转讞讬诇讬谉 诪谉 讛爪讚 诪讚讬谉 "讜讛爪讬诇讜 讛注讚讛" 讗讜"讚 讚讝讜讛讬 讛诇讻讛 诪住讜讬诪转 诪讚讬谞讬 住谞讛讚专讬谉.261
讜诇讻讗讜专讛 讬砖 讘讝讛 谞驻"诪 诇讚讬谞讗 讘砖讜专 讛谞住拽诇 讚诇讬讻讗 讘讜 讚讬谞讬 讛爪诇讛 讚"讜砖驻讟讜 讛注讚讛 讜讛爪讬诇讜 讛注讚讛", 讗讘诇 讞诇 讘砖讜专 讛谞住拽诇 讚讬谉 住谞讛讚专讬谉 讚谞讬讚讜谉 讘讻"讙, 讜讗讬 谞讬诪讗 讚讚讬谉 诪转讞讬诇讬谉 诪谉 讛爪讚 讛讜讗 讚讬谉 诪讚讬谞讬 讛爪诇讛 讗讝讬 诇讗 讬讞讜诇 讚讬谉 讝讛 讘讚讬谉 砖诇 砖讜专 讛谞住拽诇, 诪砖讗"讻 讗诐 讝讜讛讬 讛诇讻讛 讘讚讬谞讬 住谞讛讚专讬谉 讗讝讬 讗祝 讘砖讜专 讛谞住拽诇 讬转讞讬诇讜 诪谉 讛爪讚. 讜讻谉 谞驻"诪 诇讛讬驻讱 诇注谞讬谉 诪诇拽讜转 砖讞诇 讘诪诇拽讜转 讚讬谞讬 讛爪诇讛 讗讘诇 讗讬谞讜 谞讬讚讜谉 讘讻"讙, 讜讗讬 诪转讞讬诇讬谉 诪谉 讛爪讚 讛讜讗 讚讬谉 讘讚讬谞讬 讛爪诇讛 讗讝讬 讬讞讜诇 讚讬谉 讝讛 讗祝 讘诪诇拽讜转, 诪砖讗"讻 讗诐 讝讜讛讬 讛诇讻讛 诪讚讬谞讬 住谞讛讚专讬谉 讜讘"讚 砖诇 讻"讙 讬"诇 讚讚讬谉 讝讛 讗讬谞讜 讞诇 诇讙讘讬 诪诇拽讜转. 讜注讬讬谉 讘专诪讘"诐 (驻讬"讗 诪讛诇' 住谞讛讚专讬谉 讛"讚) 讜讝"诇 讗讞讚 讚讬谞讬 谞驻砖讜转 讜讗讞讚 讚讬谞讬 诪诇拽讬讜转 讜讗讞讚 讚讬谞讬 讙诇讜转 讛讚讬谞讬诐 讛讗诇讜 砖讜讬诐 讘讛诐 讗诇讗 砖讛诪诇拽讜转 讘砖诇砖讛 讜讗讬谉 讗讞讚 诪讛谉 讘砖讜专 讛谞住拽诇 讞讜抓 诪讚讘专 讗讞讚 砖讚讬谞讜 讘注砖专讬诐 讜砖诇砖讛 注讻"诇. 讜诪砖诪注 砖讞诇 讚讬谉 诪转讞讬诇讬谉 诪谉 讛爪讚 讘诪诇拽讜转, 讜诇驻讬"讝 诪讜讻讞 讚讛讚讬谉 讚诪转讞讬诇讬谉 诪谉 讛爪讚 讛讜讬 讚讬谉 诪讚讬谞讬 讛爪诇讛. 讜讻谉 讬砖 诇讚拽讚拽 诪讛讗 讚讗讬转讗 讘诪砖谞讛 讚讘讚讬谞讬 讟讜诪讗讜转 讜讟讛专讜转 诪转讞讬诇讬谉 诪谉 讛讙讚讜诇 讻诪讜 讘讚讬谞讬 诪诪讜谞讜转, 讜诪砖诪注 讚讗驻讬诇讜 讛讬讻讗 砖讚谞讬诐 讚讬谞讬 讟讜诪讗讜转 讘住谞讛讚专讬谉 砖诇 讻"讙 诪转讞讬诇讬谉 诪谉 讛讙讚讜诇, 讜诪讜讻讞 讚讚讬谉 诪转讞讬诇讬谉 诪谉 讛爪讚 讛讜讗 诪讚讬谉 "讜讛爪讬诇讜 讛注讚讛" 讜讗讬谞讜 讛诇讻讛 讘住讚专 爪讜专转 讛诪砖讗 讜诪转谉 讚住谞讛讚专讬谉, 讜诪砖讜"讛 讚讬谉 讝讛 讗讬谞讜 谞讜讛讙 讘讚讬谞讬 讟讜诪讗讜转 讜讟讛专讜转 讜讗驻讬诇讜 讻砖讚谞讬诐 讗讜转诐 住谞讛讚专讬谉.
讜诇讻讗讜专讛 讬砖 注讜讚 谞驻"诪 诇注谞讬谉 诪住讬转 讚诇讗 讞诇 讘讜 讚讬谞讬 讛爪诇讛 讚"讜砖驻讟讜 讛注讚讛 讜讛爪讬诇讜 讛注讚讛", 讜讗讬诇讜 讛讚讬谉 砖谞讬讚讜谉 讘住谞讛讚专讬谉 讚讻"讙 讗讻谉 讞诇 讘讜, 讜注讬讬谉 讘专诪讘"诐 (驻讬"讗 诪讛诇' 住谞讛讚专讬谉 讛"讛) 讜讝"诇 讛诪住讬转 讗讬谉 讚讬谞讜 讻砖讗专 讚讬谞讬 谞驻砖讜转, 诪讻诪讬谞讬谉 诇讜 讗转 讛注讚讬诐 讜讗讬谞讜 爪专讬讱 讛转专讗讛 讻砖讗专 讛谞讛专讙讬谉 讜讗诐 讬爪讗 诪讘讬转 讚讬谉 讝讻讗讬 讜讗讞讚 讗诪专 讬砖 诇讬 诇诇诪讚 注诇讬讜 讞讜讘讛 诪讞讝讬专讬谉 讗讜转讜 讬爪讗 讞讬讬讘 讜讗诪专 讗讞讚 讬砖 诇讬 诇诇诪讚 注诇讬讜 讝讻讜转 讗讬谉 诪讞讝讬专讬谉 讗讜转讜, 讜讗讬谉 讟讜注谞讬诐 诇诪住讬转 讜诪讜砖讬讘讬谉 讘讚讬谞讜 讝拽谉 讜住专讬住 讜诪讬 砖讗讬谉 诇讜 讘谞讬诐 讻讚讬 砖诇讗 讬专讞诪讜 注诇讬讜 讜讻讜' 注讻"诇. 讜诪住转讬诪转 诇砖讜谉 讛专诪讘"诐 诪砖诪注 讚讞诇 讘诪住讬转 讚讬谉 讛诇谞转 讚讬谉 讜讚讬谉 诪转讞讬诇讬谉 诪谉 讛爪讚, 讜诪住讬转 专拽 谞转诪注讟 诪讛讚讬谉 诇诇诪讚 注诇讬讜 讝讻讜转 砖讗讬谉 讟讜注谞讬诐 诇诪住讬转, 讜讻谉 讗诐 讬爪讗 诪讘"讚 讞讬讬讘 讜讗讞讚 讗诪专 讬砖 诇讬 诇诇诪讚 注诇讬讜 讝讻讜转 讗讬谉 诪讞讝讬专讬谉 讗讜转讜. 讜讬"诇 讚诪住讬转 谞转诪注讟 专拽 诪讚讬谞讬 讛爪诇讛 讚诪诇诪讚 讝讻讜转 讜讞讜讘讛 讗讘诇 砖讗专 讛诇讻讜转 砖讛谉 诪讚讬谉 讛爪诇讛 讞诇讬谉 讗祝 讘诪住讬转 讻讙讜谉 讛讛诇讻讛 砖讗讬谉 诪讞讬讬讘讬谉 讗讜转讜 讗诇讗 注"驻 专讜讘 砖诇 砖谞讬诐, 讜讛诇谞转 讛讚讬谉 讜诪转讞讬诇讬谉 诪谉 讛爪讚. 讜诇讗 谞转诪注讟 诪住讬转 讜诪讚讬讞 诪讻诇 讛讚讬谞讬诐 讚"讜砖驻讟讜 讛注讚讛 讜讛爪讬诇讜 讛注讚讛", 讚谞转诪注讟 专拽 诪讚讬谉 讛爪诇讛 讚诇讬诪讜讚 讝讻讜转 讚讻转讬讘 讘诪住讬转 "诇讗 转讞讜住 注讬谞讬讱" 讗讱 讚讬谉 讛爪诇讛 讚谞讗诪专 讘讛讜专讗转 讛讘"讚 注爪诪讛 讻诪讜 讛诇谞转 讛讚讬谉 讜专讜讘 注"驻 砖谞讬诐 讜诪转讞讬诇讬谉 诪谉 讛爪讚 讞诇 讗祝 讘诪住讬转 讚住讜讻"住 讛讜讬 讞诇讜转 砖诐 讚讬谞讬 谞驻砖讜转.
讗诪谞诐 讬转讻谉 讚诇讗 讞诇 讘诪住讬转 讚讬谞讬 讛爪诇讛 讻诇诇 讜诪"诪 讘注讬 专讜讘 砖诇 砖谞讬讬诐 诇讞讬讬讘 讗转 讛诪住讬转, 讚讛讗 讚讘注讬谞谉 讛讟讬讬讛 注驻"讬 砖谞讬讬诐 诇讞讬讬讘 讗讬谞讜 讚讬谉 讚讞诇 诪讚讬谞讬 讛爪诇讛 讚"讜砖驻讟讜 讛注讚讛 讜讛爪讬诇讜 讛注讚讛" 讗诇讗 讝讜讛讬 讛诇讻讛 诪住讜讬诪转 讘讚讬谞讬 谞驻砖讜转 诪讙讝讛"讻 讚"诇讗 转讛讬讛 讗讞专讬 专讘讬诐 诇专注讜转", 讜讛讜讗 讚讬谉 诪住讜讬诐 讘讚"谞 讚讗讬谉 诪讞讬讬讘讬谉 讘讚"谞 讗诇讗 注"驻 专讜讘 砖诇 讘'. 讜讛讗 讚拽讬讬"诇 讚讘砖讜专 讛谞住拽诇 诪讞讬讬讘讬谉 注驻"讬 专讜讘 砖诇 讚讬讬谉 讗' (讻诪讘讜讗专 讘专诪讘"诐 驻讬"讗 诪讛诇' 住谞讛' 讛"讚) 讛讬讬谞讜 诪砖讜诐 讚讚讬谉 砖讜专 讛谞住拽诇 讗讬谞讜 讞诇讜转 砖诐 讚讬谞讬 谞驻砖讜转, 讜讛讗 讚讘注讬谞谉 讘"讚 砖诇 讻"讙 讘砖讜专 讛谞住拽诇 讛讜讗 专拽 诪砖讜诐 讚谞诇诪讚 诪讛讬拽砖 讚讻诪讬转转 讛讘注诇讬诐 讻讱 诪讬转转 讛砖讜专, 砖讚谞讬谉 砖讜专 讛谞住拽诇 讘讻"讙 讻诪讜 砖讚谞讬谉 讚"谞. 讜诇驻讬"讝 讬"诇 讚讬砖 讙' 讙讚专讬诐 讘讚讬谞讬诐 砖讘诪砖谞讛: 讗) 讚讬谞讬 讛爪诇讛 诪讚讬谉 "讜砖驻讟讜 讛注讚讛 讜讛爪讬诇讜 讛注讚讛" 讻讙讜谉 驻讜转讞讬谉 诇讝讻讜转 讜讻讜', 讘) 讚讬谞讬诐 讘住谞讛讚专讬谉 讻讙讜谉 讚讬谞讬 谞驻砖讜转 讜砖讜专 讛谞住拽诇 讘讻"讙 讜讛讚讬谉 砖讗讬谉 讛讻诇 讻砖专讬谉 诇讚讜谉 讚讬谞讬 谞驻砖讜转 讗诇讗 讻讛谞讬诐 诇讜讬诐 讜讬砖专讗诇讬诐 讛诪砖讬讗讬谉 诇讻讛讜谞讛, 讙) 讚讬谞讬诐 砖讞诇讬谉 讘讞诇讜转 砖诐 讚讬谞讬 谞驻砖讜转 讻讙讜谉 讛讛诇讻讛 砖讗讬谉 诪讟讬谉 诇讞讜讘讛 讗诇讗 注驻"讬 砖谞讬讬诐.
讜诇驻讬"讝 讬砖 诇注讬讬谉 诪讚讜注 讘诪诇拽讜转 拽讬讬"诇 讚诪讞讬讬讘讬谉 注驻"讬 专讜讘 砖诇 讗', 讜爪"注 讚讛专讬 诪诇拽讜转 讛讜讬 讻讚讬谞讬 谞驻砖讜转, 讜讗"讻 谞讬讘注讬 专讜讘 砖诇 砖谞讬讬诐 讻讚讬 诇讞讬讬讘 诪诇拽讜转. 讜注讬讬谉 讘诪讗讬专讬 (讚祝 讙: 讚"讛 讻讘专 讘讗专谞讜 砖砖诇砖讛 诪讬谞讬谉 砖诇 讘转讬 讚讬谉) 砖转讬专抓 讚讘诪诇拽讜转 讗讬谉 爪专讬讱 讛讟讬讬讛 注驻"讬 砖谞讬诐 诪砖讜诐 讚讞讚 诇讙讘讬 转专讬 讻诪讗谉 讚诇讬转讗 讚诪讬, 讜讛讜讬 讻讛讻专注转 砖谞讬诐. 讗诪谞诐 诇驻讬诪砖"谞 讚专讜讘 砖诇 砖谞讬诐 诇讞讬讬讘 讗讬谞讜 诪讚讬谞讬 讛爪诇讛 讚"讜砖驻讟讜 讛注讚讛 讜讛爪讬诇讜 讛注讚讛" 讗诇讗 讝讜讛讬 讛诇讻讛 诪住讜讬诪转 讘讞诇讜转 砖诐 讚讬谞讬 谞驻砖讜转 讬"诇 讚诇讻谉 诇讗 讞诇 讚讬谉 讝讛 讘诪诇拽讜转, 讚诪诇拽讜转 诇讗 讛讜讬 讞诇讜转 砖诐 讚讬谞讬 谞驻砖讜转. 讗讱 爪"注 讚讛专讬 讛专诪讘"诐 (驻讟"讝 诪讛诇' 住谞讛讚专讬谉 讛"讗) 讻转讘 讜讝"诇 讜讗祝 注诇 驻讬 砖诪诇拽讜转 讘砖诇砖讛 讘诪拽讜诐 诪讬转讛 讛讬讗 注讜诪讚转 注讻"诇, 讜驻住拽 讙诐 讚讞诇 讚讬谉 诪转讞讬诇讬谉 诪谉 讛爪讚 讘诪诇拽讜转, 讜诪砖诪注 讚住"诇 讚诪诇拽讜转 诪讛讜讛 讞诇讜转 砖诐 谞驻砖讜转, 讜讗"讻 爪"注 诇诪讛 诪讞讬讬讘讬谉 诪诇拽讜转 注驻"讬 专讜讘 砖诇 讗'.262
讚祝 诇讘. 诪砖谞讛. 讚讬谞讬 谞驻砖讜转 诪讞讝讬专讬谉 诇讝讻讜转 讜诇讗 诇讞讜讘讛.
注讬讬谉 讘讙诪' 诇拽诪谉 (讚祝 诇讙:) "诪谞讬讬谉 诇讬讜爪讗 诪讘讬转 讚讬谉 讞讬讬讘, 讜讗诪专 讗讞讚 讬砖 诇讬 诇诇诪讚 注诇讬讜 讝讻讜转 诪谞讬讬谉 砖诪讞讝讬专讬谉 讗讜转讜 转诇诪讜讚 诇讜诪专 谞拽讬 讗诇 转讛专讙. 讜诪谞讬讬谉 诇讬讜爪讗 诪讘讬转 讚讬谉 讝讻讗讬, 讜讗诪专 讗讞讚 讬砖 诇讬 诇诇诪讚 注诇讬讜 讞讜讘讛, 诪谞讬讬谉 砖讗讬谉 诪讞讝讬专讬谉 讗讜转讜 转诇诪讜讚 诇讜诪专 爪讚讬拽 讗诇 转讛专讙. 讗诪专 专讘 砖讬诪讬 讘专 讗砖讬 讜讞讬诇讜驻讗 诇诪住讬转 讚讻转讬讘 诇讗 转讞诪诇 讜诇讗 转讻住讛 注诇讬讜". 讜讬砖 诇注讬讬谉 讘讛讗 讚讗讬谉 诪讞讝讬专讬谉 诇讝讻讜转 诇诪住讬转, 讚讗诐 讘讗诪转 讬砖 爪讚 砖驻讟讜专 讗讝讬 诇讗 讛讜讬 诪住讬转 讻诇诇 讜讗诪讗讬 讗讬谉 诪讞讝讬专讬谉 诇讝讻讜转讜, 讜讻讬 谞讬转谉 诇讛专讜讙 讗讚诐 诪讬砖专讗诇 诇讞谞诐. 讜讬"诇 讚讛讗 讚诪讞讝讬专讬谉 诇讝讻讜转 讘砖讗专 讚讬谞讬 谞驻砖讜转 讛讬讬谞讜 讗驻讬诇讜 诇讝讻讜转 砖讗讬谉 诪诪砖 讘讚讘专讬讜, 讚诪讞讝讬专讬谉 驻注诐 专讗砖讜谞讛 讜砖谞讬讬讛 讗驻讬诇讜 讻砖讗讬谉 诪诪砖 讘讚讘专讬讜 (讻讚讗讬转讗 诇拽诪谉 讚祝 诪讙. 讜讘专诪讘"诐 驻讬"讙 诪讛诇' 住谞讛讚专讬谉 讛"讗), 诪砖讗"讻 讘诪住讬转 讗讬谉 诪讞讝讬专讬谉 诇讝讻讜转 砖讗讬谉 讘讛 诪诪砖, 讗讘诇 讗诐 讬砖 讟注谞讛 砖讬砖 讘讛 诪诪砖 诇讝讻讜转讜 讗讝讬 诪讞讝讬专讬谉 讗转 讛讚讬谉 讗祝 讘诪住讬转.263
讙诪'. 砖讟专 砖讝诪谞讜 讻转讜讘 讘讗讞讚 讘谞讬住谉 讘砖诪讬讟讛 讜讘讗讜 注讚讬诐 讜讗诪专讜 讛讬讗讱 讗转诐 诪注讬讚讬谉 注诇 砖讟专 讝讛 讜讛诇讗 讘讬讜诐 驻诇讜谞讬 注诪谞讜 讛讬讬转诐 讘诪拽讜诐 驻诇讜谞讬 砖讟专 讻砖专 讜注讚讬讜 讻砖专讬谉 讞讬讬砖讬谞谉 砖诪讗 讗讬讞专讜讛讜 讜讻转讘讜讛讜.
讜讛谞讛 讬砖 诇注讬讬谉 诇讗讞专 转拽谞转 讛讞讻诪讬诐 讚讚讬谞讬 诪诪讜谞讜转 讗"爪 讚专讬砖讛 讜讞拽讬专讛 诇诪讛 诇讗 讗诪专讬谞谉 讚砖诪讗 讛注讚讬诐 诇讗 讚拽讚拽讜 讘注讚讜转谉 注诇 讛讝诪谉 讜讗讬讞专讜讛讜 讙诐 讘注讚讜转 注诇 驻讛, 讜讗"讻 诇讗 转讛讗 砖讬讬讱 讛讝诪讛 讘注讚讜转 注诇 驻讛, 讜诪"砖 讚专拽 诇讙讘讬 注讚讜转 讘砖讟专 讗诪专讬谞谉 讚诇讬讻讗 讛讝诪讛 诪砖讜诐 讚砖诪讗 讗讬讞专讜讛讜 讜讻转讘讜讛讜, 讚诇讻讗讜专讛 讗祝 讘注讚讜转 注诇 驻讛 讬"诇 讚砖诪讗 讗讬讞专讜 讛注讚讬诐 讗转 转讗专讬讱 讛讛诇讜讗讛 讻讚讬 砖讛砖注讘讜讚 讬讞讜诇 讘讝诪谉 诪讗讜讞专 讬讜转专. 讜注讜讚 爪"注 讚讘专诪讘"诐 (驻"讙 诪讛诇' 注讚讜转 讛"讙) 诪讘讜讗专 讚讗祝 诇讗讞专 讛转拽谞讛 讚诇讬讻讗 讚专讬砖讛 讜讞拽讬专讛 讘讚讬谞讬 诪诪讜谞讜转 讛讬讬谞讜 专拽 诇讛讻砖讬专 讗讬谞讬 讬讜讚注 讗讘诇 讚讬谉 讛讻讞砖讛 讜讛讝诪讛 注讚讬讬谉 讞诇 讘讚"诪 讘注讚讜转 注诇 驻讛, 讜爪"注 诪讚讜注 讞诇 讚讬谉 讛讝诪讛 讘注讚讜转 注诇 驻讛 讚谞讬诪讗 讚讗讬讞专讜 讗转 讛讝诪谉 讻诪讜 讚讗诪专讬谞谉 讛讻讬 讘注讚讜转 讘砖讟专. 讜注讬讬谉 讘讬讚 专诪讛 (讚祝 诇讘: 讚"讛 讘专诐) 砖讛拽砖讛 讻谉, 讜讝"诇 讜讻讬 转讬诪讗 诪讗讬 砖谞讗 注讚讜转 讘砖讟专 讚诪讻砖专讬谞谉 诇讛讜 讜诇讗 拽讬讬诪讗 注诇讬讬讛讜 讛讝诪讛 讜诪讗讬 砖谞讗 注讚讜转 注诇 驻讛 讚拽讬讬诪讗 注诇讬讬讛讜 讛讝诪讛, 诇讗 讚诪讬 讚讗诇讜 诪诇讜讛 讘砖讟专 诇讬讻讗 诇讘专讜专讬 讟驻讬 诪诪讗讬 讚讻转讬讘 讘砖讟专讗, 讜讻讬讜谉 讚讛讗讬 讝讬诪谞讗 讚讻转讬讘 讘讬讛 讘砖讟专讗 住讛讚讬 讛讜讗 讚讻转讘讬 诇讬讛 诪讚注转讬讬讛讜 讜诇讗 诪讞诪转 讞拽讬专转 讘"讚 讗讬讻讗 诇诪讬诪专 砖诪讗 讗讞专讜讛讜 讜讻转讘讜讛讜, 讗讘诇 诪诇讜讛 注诇 驻讛 讛讬讻讗 讚讗转讜 住讛讚讬 讜讗住讛讬讚讜 拽诪谉 讘讘讬 讚讬谞讗 讻讬讜谉 讚讗谞谉 拽讗 讞拽专讬谞谉 诇讛讜 讗讬诪转 讗讜讝驻讬讛 讜讗诪专讬 讘讬讜诐 驻诇讜谞讬 诇讗 讞讬讬砖讬谞谉 砖诪讗 讗讞专讜 讝诪谉 讛讛诇讜讗讛 讚讛讗 讗谞谉 讻讬 拽讗 砖讬讬诇讬谞谉 诇讛讜 讘讗讬讝讛 讬讜诐 讗讚注转讗 讚诇讬诪专讜 诇谉 讬讜诪讗 讚讛诇讜讗讛 讙讜驻讛 拽讗 砖讬讬诇讬谞谉 诇讛讜, 讜讗讬谞讛讜 谞诪讬 讻讬 拽讗 诪住讛讚讬 拽诪谉 讘讙讜讛 讘转讜专转 讛讻讬 拽讗 诪住讛讚讬 讜讗诪讟讜诇 讛讻讬 诇讬讻讗 诇诪讬转诇讬 讜诇讗 诪讬讚讬 注讻"诇. 讜诇讻讗讜专讛 转讬专讜爪讜 爪"注, 讚讘砖诇诪讗 诇驻谞讬 讛转拽谞讛 讻砖讛讬讛 讞诇 讚讬谉 讚专讬砖讛 讜讞拽讬专讛 讘讚讬谞讬 诪诪讜谞讜转 讗讝讬 讬砖 诇讞诇拽 讘讬谉 注讚讜转 注诇 驻讛 诇讘讬谉 注讚讜转 砖讘砖讟专, 讚讘注讚讜转 注诇 驻讛 讚讘"讚 砖讜讗诇讬谉 讗转 讛注讚讬诐 注诇 讛讝诪谉 讜讛注讚讜转 讛讬讗 注诇 讝诪谉 诪讚讜讬拽 讗讝讬 讛讝诪谉 讛讜讬 讞诇拽 诪讙讜驻讛 砖诇 讛注讚讜转 讜讗"讗 诇讜诪专 砖诪讗 诇讗 讚拽讚拽讜 讘讝诪谉, 诪砖讗"讻 讘注讚讜转 砖讘砖讟专 讚诇讗 砖讬讬诇讬谞谉 诇讬讛 注诇 讛讝诪谉 讗讬谉 讛讝诪谉 讞诇拽 诪讙讜祝 讛注讚讜转 讜讬砖 诇讞砖讜砖 砖诪讗 讗讬讞专讜讛讜 讜讻转讘讜讛讜. 讗诪谞诐 诇讗讞专 讛转拽谞讛 讚诇讬讻讗 讚专讬砖讛 讜讞拽讬专讛 讘讚讬谞讬 诪诪讜谞讜转, 爪"注 讗诪讗讬 讗讬谉 讗谞讜 讞讜砖砖讬谉 讘注讚讜转 注诇 驻讛 砖诪讗 讗讬讞专讜 讛注讚讬诐 讗转 讛讝诪谉 讻讚讬 砖讛砖注讘讜讚 讬讞讜诇 讘讝诪谉 诪讗讜讞专 讬讜转专, 讜讛讝诪谉 砖讗诪专讜 诇讗 讛讬讛 讘讗诪转 讝诪谉 讛讛诇讜讗讛, 讜讗"讻 诇讗 讬讞讜诇 讘讛诐 讚讬谉 讛讝诪讛.
讜诇讻讗讜专讛 讬砖 诇转专抓 讗转 拽讜砖讬讬转 讛专诪"讛 讚讘砖讟专 讬砖 讞讝拽讛 讚讛讻诇 讘讛讻砖专 谞注砖讛, 讚注讚讬诐 讛讞转讜诪讬诐 注诇 讛砖讟专 谞注砖讛 讻诪讬 砖谞讞拽专讛 注讚讜转诐 讘讘"讚 (讙讬讟讬谉 讙.), 讜讞诇 讚讬谉 诪住讜讬诐 讘砖讟专 讚讛砖讟专 诪注讬讚 注诇 注爪诪讜 砖讛讜讗 讻砖专, 讜诇驻讬讻讱 讻砖讬砖 住驻拽 讘讻砖专讜转 讛砖讟专 讘"讚 爪专讬讻讬诐 诇转诇讜转 讘诪讛 砖讛谉 讬讻讜诇讬谉 诇转诇讜转 讘讜 讻讚讬 诇讛讻砖讬专 讗转 讛砖讟专, 诪讻讬讜谉 讚讛砖讟专 诪注讬讚 注诇 注爪诪讜 砖讛讜讗 讻砖专, 讜诇讻谉 讚讜拽讗 讘砖讟专 讗诪专讬谞谉 讚讞讬讬砖讬谞谉 砖诪讗 讗讬讞专讜讛讜 讜讻转讘讜讛讜, 诪砖讗"讻 讘注讚讜转 注诇 驻讛 讗讬谉 讚讬谉 诇转诇讜转 砖讛注讚讜转 讻砖专讛, 讜讗诐 讛注讬讚讜 讛注讚讬诐 注诇 讝诪谉 诪住讜讬诐 讜讘讗讜 注讚讬诐 讜讛讝讬诪讜诐 讘讟诇讛 讛注讚讜转 讜讗讬谉 转讜诇讬谉 砖讛注讚讬诐 讗讬讞专讜 讗转 讛讝诪谉.
讗诪谞诐 讬砖 诇注讬讬谉 讘讝讛 讚讛讗讬讱 讘"讚 转讜诇讬谉 诇讜诪专 讚讘专 砖讛讜讗 讛讛讬驻讱 诪诪讛 砖讻转讜讘 讘砖讟专, 讚讛专讬 讛砖讟专 讻转讜讘 讘讜 讝诪谉 诪住讜讬诐 讜诇注谞讬谉 讙讘讬讬讛 讙讜讘讬谉 诪讛讝诪谉 砖讻转讜讘 讘砖讟专, 讜讛讬讗讱 转讜诇讬谉 诇讙讘讬 讛讝诪讛 讚讛讝诪谉 砖讘砖讟专 讛讜讗 诪讗讜讞专 讜诇讬讻讗 讛讝诪讛. 讜诇讻讗讜专讛 讚讬谉 讝讛 转诇讜讬 讘诪讞诇讜拽转 砖讘讬谉 转讜住' 讜讛专讗讘"讚 讘讙讬讟讬谉 (讚祝 讬讝:) 讘讙讟 诪讗讜讞专 讛讗诐 讛讜讗 讞诇 诪砖注转 诪住讬专讛 讗讜 诪砖注转 砖讻转讜讘 讘讜, 讚砖讬讟转 讛转讜住' (讙讬讟讬谉 讬讝. 讚"讛 专讬砖 诇拽讬砖 讗诪专 诪砖讜诐 驻讬专讜转) 讛讬讗 讚讛讙讟 讞诇 专拽 诪讝诪谉 讛讻转讜讘 讘讜, 讜讗驻讬诇讜 讗诐 诪住专 讛讘注诇 讗转 讛讙讟 诇讗砖讛 诇驻谞讬 讛讝诪谉 砖讻转讜讘 讘讙讟. 诪砖讗"讻 讛专讗讘"讚 (驻"讗 诪讛诇' 讙讬专讜砖讬谉 讛讻"讛) 住讜讘专 砖讞诇讜转 讛讙讟 讛讜讗 诪讝诪谉 讛诪住讬专讛. 讜谞专讗讛 讚驻诇讬讙讬 谞诪讬 讘砖讟专讬 拽谞讬谉 讚诇转讜住' 讛拽谞讬谉 讞诇 诪讝诪谉 讛讻转讜讘 讘砖讟专, 讜诇讛专讗讘"讚 讛拽谞讬谉 讞诇 诪砖注转 诪住讬专转 讛砖讟专 讜讗驻讬诇讜 讗诐 讝诪谉 讛诪住讬专讛 讛讜讗 诇驻谞讬 讛讝诪谉 讛讻转讜讘 讘砖讟专 讞诇 讛拽谞讬谉 诪讝诪谉 讛诪住讬专讛. 讜讘砖诇诪讗 诇驻讬 讛专讗讘"讚 讬"诇 砖讘"讚 转讜诇讬谉 讜诪驻专砖讬诐 讚讛讝诪谉 砖讘砖讟专 诪讗讜讞专, 讚诇讛专讗讘"讚 讘讙讟 诪讗讜讞专 讗注"驻 砖讻转讜讘 讘讜 讝诪谉 诪讗讜讞专 讗诪专讬谞谉 讚讛砖讟专 讞诇 诪讝诪谉 讛诪住讬专讛, 讚讛砖讟专 诪注讬讚 注诇 注爪诪讜 砖讛讜讗 讻砖专 讜砖谞讻转讘 讘讝诪谉 讛诪住讬专讛 砖诇驻谞讬 讻谉 讗诇讗 讚讗讬讞专讜 讗转 讛讝诪谉 讘砖讟专, 讜讬"诇 讚讛"讛 讚讘"讚 转讜诇讬谉 讜诪驻专砖讬谉 讚讛讝诪谉 砖讘砖讟专 诪讗讜讞专 讜诇讬讻讗 讛讝诪讛. 讗诪谞诐 诇驻讬 砖讬讟转 转讜住' 讚讛砖讟专 讞诇 专拽 诪讛讝诪谉 砖讻转讜讘 讘砖讟专, 讛讬讗讱 谞讜讻诇 诇讜诪专 砖讛砖讟专 讻砖专 讚讘讗诪转 谞讻转讘 诪拽讜讚诐 讜讛注讚讬诐 讗讬讞专讜讛讜 讜讻转讘讜讛讜 讜讛专讬 讻转讜讘 讘砖讟专 讝诪谉 诪讗讜讞专 讜讛砖讟专 讞诇 诪讛讝诪谉 砖讻转讜讘 讘砖讟专, 讜爪"注 诇驻讬 转讜住'.
讜讛谞讛 讬砖 诇讘讗专 讗转 拽讜砖讬讬转 讛讙诪' 讘讘' 讗讜驻谞讬诐: 讗) 讬"诇 讚讚讬谉 讚专讬砖讛 讜讞拽讬专讛 诪讞讬讬讘 砖讛注讚讬诐 讬注讬讚讜 注诇 讝诪谉 诪讚讜讬拽 讜讗"讻 讛讬讗讱 谞讜讻诇 诇驻专砖 砖讛注讚讬诐 讗讬讞专讜 讗转 讛讝诪谉 砖谞讻转讘 讘砖讟专, 讚讗诐 讗讬谉 讛讝诪谉 诪讚讜讬拽 谞驻住诇 讛注讚讜转 诪讚讬谉 讚专讬砖讛 讜讞拽讬专讛, 讘) 讬"诇 讚讗讬 讘注讬谞谉 讚专讬砖讛 讜讞拽讬专讛 讗讝讬 讛讝诪谉 讛讜讬 诪讙讜驻讛 砖诇 讛注讚讜转, 讜诪讻讬讜谉 讚讛讝诪谉 讛讜讬 诪讙讜驻讛 砖诇 讛注讚讜转 讗讬 讗驻砖专 诇讘"讚 诇驻专砖 讗转 讛讝诪谉 砖谞讻转讘 砖讟专 讜诇讜诪专 讚讛注讚讬诐 讗讬讞专讜 讗转 讛讝诪谉. 讜注讬讬谉 讘专砖"讬 (讚"讛 讛讬讻讬) 讜讝"诇 讗诪专 砖诪讗 讗讬讞专讜讛讜 诪讻讚讬 讚专讬砖讛 讜讞拽讬专讛 诇讗讻讞讜砖讬 拽讗 讗转讬讗, 讜讛讬讻讗 讚拽讗 诪讬转讻讞砖讜 拽诪谉 谞讬拽讜 讗谞谉 诪转专爪讬谞谉 诇诪讬诇转讬讬讛讜 讘砖诪讗 注讻"诇. 讜谞专讗讛 诇讘讗专 讚专"诇 讚诪讗讞专 砖讞诇 讚讬谉 讚专讬砖讛 讜讞拽讬专讛 讻讚讬 诇讛讝讬诐 讗转 讛注讚讬诐, 讜讻讚讬 讚诇讛讜讬 注讚讜转 砖讗转讛 讬讻讜诇 诇讛讝讬诪讛, 讗讝讬 讛讝诪谉 讛讜讬 诪讙讜驻讛 砖诇 讛注讚讜转, 讜诪砖讜"讛 讗讬 讗驻砖专 诇驻专砖 讗转 讚讘专讬讛诐 讻讚讬 砖诇讗 讬讜讝诪讜. 讚讗讬 讗驻砖专 诇驻专砖 讜诇转专抓 讗转 讙讜驻讛 砖诇 讛注讚讜转.
讜诇驻讬"讝 讬砖 诇转专抓 讗转 拽讜砖讬讬转 讛讬讚 专诪讛 讛谞"诇, 讚讬转讻谉 诇讜诪专 讚讬砖 讞讬诇讜拽 讘讬谉 注讚讜转 注诇 驻讛 诇注讚讜转 砖讘砖讟专, 讚讘注讚讜转 注诇 驻讛 讗注"驻 砖诇讗讞专 讛转拽谞讛 诇讬讻讗 讚专讬砖讛 讜讞拽讬专讛 讘讚讬谞讬 诪诪讜谞讜转 诪"诪 讗诐 讛注讚讬诐 讛注讬讚讜 注诇 讛讝诪谉 讗讝讬 讛讝诪谉 讛讜讬 讞诇拽 诪讙讜驻讛 砖诇 讛注讚讜转, 讻讬 讛讬讻讬 讚讘讚讬谞讬 谞驻砖讜转 讛讝诪谉 讛讜讬 讞诇拽 诪讙讜驻讛 讜注讬拽专讛 砖诇 讛注讚讜转, 讜诪砖讜"讛 讗"讗 诇讘"讚 诇驻专砖 讜诇转专抓 讗转 讚讬讘讜专 讛注讚讬诐 讜诇讜诪专 砖讗讬讞专讜 讗转 讛讝诪谉, 讚讗"讗 诇讘"讚 诇驻专砖 讗转 讙讜驻讛 讜注讬拽专讛 砖诇 讛注讚讜转. 诪砖讗"讻 讘注讚讜转 砖讘砖讟专 讬"诇 讚诇讗讞专 讛转拽谞讛 讚诇讬讻讗 讚专讬砖讛 讜讞拽讬专讛 讘讚讬谞讬 诪诪讜谞讜转 讗讝讬 注讬拽专 讛注讚讜转 讞诇讛 注诇 注爪诐 讛讛诇讜讗讛 注爪诪讛 讜诇讗 注诇 讛讝诪谉, 讜讛讝诪谉 讛讜讬 专拽 注讚讜转 砖讘讻转讘 讘注诇诪讗, 讗讱 讗讬谉 讛讝诪谉 讞诇拽 诪注讬拽专 讙讜祝 讛注讚讜转 砖讘砖讟专, 讜诇讗 讞诇 注诇 讛讝诪谉 砖讘砖讟专 讞诇讜转 讚讬谉 注讚讜转 讘砖讟专 讚讻诪讬 砖谞讞拽专讛 讘讘"讚 讚诪讬, 讚注讬拽专 讛注讚讜转 砖讘砖讟专 讞诇 专拽 注诇 讛讛诇讜讗讛 讜讛讞讜讘 注爪诪讜, 讜诪砖讜"讛 讚讜拽讗 讘砖讟专 讗诪专讬谞谉 讚砖诪讗 讗讬讞专讜讛讜 讜讻转讘讜讛讜.264
讙诪'. 讗"专 讞谞讬谞讗 讚讘专 转讜专讛 讗讞讚 讚讬谞讬 诪诪讜谞讜转 讜讗讞讚 讚讬谞讬 谞驻砖讜转 讘讚专讬砖讛 讜讞拽讬专讛 砖谞讗' 诪砖驻讟 讗讞讚 讬讛讬讛 诇讻诐 讜诪讛 讟注诐 讗诪专讜 讚讬谞讬 诪诪讜谞讜转 诇讗 讘注讬谞谉 讚专讬砖讛 讜讞拽讬专讛 讻讚讬 砖诇讗 转谞注讜诇 讚诇转 讘驻谞讬 诇讜讬谉.
注讬讬谉 讘谞讬诪讜拽讬 讬讜住祝 (讚祝 讬: 诪讚驻讬 讛专讬"祝 讚"讛 讘讚讬谉 诪专讜诪讛) 讚砖讟专讬 讙讬讟讬谉 讜拽讬讚讜砖讬谉 爪专讬讻讬诐 讝诪谉 诪砖讜诐 讚专讬砖讛 讜讞拽讬专讛 讗讱 诇讗讞专 讛转拽谞讛 讙讟 讻砖专 讗驻讬诇讜 讘诇讬 讝诪谉, 讜讝"诇 讜讗祝 注诇 讙讘 讚诪讚讗讜专讬讬转讗 讘注讬谞谉 讻讘讚讬谞讬 谞驻砖讜转 讚讻转讬讘 诪砖驻讟 讗讞讚 讬讛讬讛 诇讻诐 专讘谞谉 讛讜讗 讚转拽讜谉 讛讻讬 讻讚讬 砖诇讗 转谞注讜诇 讚诇转 讘驻谞讬 诇讜讬谉 讗讬 讛讜讛 讘注讬 讚专讬砖讛 讜讞拽讬专讛 诇讗 转诪爪讗 诪讬 讬诇讜讛 讜讻谉 讙讟 讚诪讻砖专讬谞谉 讗驻讬诇讜 讗讬谉 讘讜 讝诪谉 诪讛讗讬 转拽谞转讗 讛讜讗 讚诇讗 讘注讬谞谉 讚专讬砖讛 讜讞拽讬专讛 讻讬讜谉 讚砖讻讬讞讬 讟讜讘讗 讻讛讜讚讗讜转 讜讛诇讜讗讜转, 讜讬砖 讻讞 讘讬讚 讞讻诪讬诐 诇注砖讜转 诪砖讜诐 讚讻诇 讚诪拽讚砖 讗讚注转讗 讚专讘谞谉 拽讗 诪拽讚砖 讜讘讛讗讬 讙讟 讗驻拽注讬谞讛讜 专讘谞谉 诇拽讚讜砖讬 诪讬谞讬讛, 讜讻谉 诇诪拽讚砖 讘砖讟专 诇讗 讘注讬谞谉 砖讬讛讬讛 讝诪谉 讻转讜讘 讘砖讟专 诪讛讗讬 讟注诪讗 注讻"诇. 讜注讬讬谉 讘讞讬讚讜砖讬 专讘谞讜 讞讬讬诐 讛诇讜讬 (驻"讙 诪讛诇' 注讚讜转 讛"讚) 砖讛拽砖讛 注诇 讛谞讬诪讜拽讬 讬讜住祝 讚拽讬讬"诇 讚砖讟专 砖讞专讜专 讘诇讬 讝诪谉 讻砖专, 讜讛专讬 讗"讗 诇讜诪专 讚专讘谞谉 讗驻拽注讬谞讛讜 诇注讘讚讜转 诪讬谞讬讛, 讚讛专讬 讙诐 讗诐 讗驻拽注讬谞讛讜 诇讗 注讚讬祝 诪讛诪驻拽讬专 注讘讚讜 讚爪专讬讱 讙讟 砖讬讞专讜专, 讜讗诐 谞讬诪讗 讚讗驻拽注讬谞讛讜 专讘谞谉 诇注讘讚讜转 诪讬谞讬讛 讻诪讜 砖诇讗 讛讬讛 注讘讚 诪注讜诇诐, 讗"讻 讗讬谉 讻讗谉 讙讬专讜转 讻诇诇, 讚讛诇讗 讙讬讬专 注爪诪讜 专拽 诇砖诐 注讘讚讜转 讜诇讗 诇砖诐 讬砖专讗诇, 讜讞住专 诇讜 拽讘诇转 注讜诇 诪爪讜转 讛谞讜讛讙讬诐 讘讬砖专讗诇 讜诇讗 讘注讘讚讬诐, 讜讗诐 讗讬谉 讻讗谉 注讘讚讜转 讗讬谉 讻讗谉 讙讬专讜转 讻诇诇, 讜讛讗 拽讬讬"诇 讘讬讘诪讜转 (讚祝 诪"讞) 讚讘砖注讛 砖诪砖转讞专专 诇讗 讘注讬谞谉 讚注转讜 讜诪讟讘讬诇讬谉 讗讜转讜 讘注诇 讻专讞讜, 讜诇讚注转 讛专讘讛 诪讛专讗砖讜谞讬诐 讟讘讬诇讛 讝讜 讗讬谞讛 讗诇讗 诪讚讘专讬讛诐, 诪砖讜诐 砖讻讘专 讙讬讬专 注爪诪讜 讘砖注讛 砖谞注砖讛 注讘讚, 讜讘注诇 讻专讞讱 诪讜讻专讞 讚诇讗 讗驻拽注讬谞讛讜 专讘谞谉 诇注讘讚讜转 诪讬谞讬讛, 讜讗"讻 爪"注 讗诐 诪讛"转 讘注讬 讚专讬砖讛 讜讞拽讬专讛 讗祝 讘砖讟专讜转 讗诪讗讬 讙讟 砖讞专讜专 讗"爪 讝诪谉. 讜注讜讚 讛注讬专 讛讙专"讞 讝爪"诇 讚讻诪讛 讚讬谞讬 注讚讜转 诇讬讻讗 讘砖讟专讜转, 讜讻讚转谞谉 讘讙讬讟讬谉 (讚祝 讬"讝) 讚谞讞转诐 讘诇讬诇讛 讻砖专, 讜讛专讬 拽讬"诇 讚讗讬谉 诪拽讘诇讬谉 注讚讜转 讘诇讬诇讛.
讜讘讬讗专 讛讙专"讞 讝爪"诇 (讘讞讬讚讜砖讬 专讘谞讜 讞讬讬诐 讛诇讜讬 砖诐) 讚讛讙讝讛"讻 讚砖讟专讜转 讛讜讗 讚注讚讬诐 讛讞转讜诪讬诐 注诇 讛砖讟专 谞注砖讛 讻诪讬 砖谞讞拽专讛 注讚讜转谉 讘讘"讚 讜诇讗 讘注讬谞谉 讘砖讟专讜转 讻诇 讚讬谞讬 讛讙讚转 注讚讜转 讜拽讘诇转 注讚讜转, 讜讻讬 讛讬讻讬 讚讗讬谉 讘砖讟专 讚讬谉 讚讘注讬谞谉 讞转讬诪转 注讚讜转 讘讬讜诐, 讛"讛 讚诇讬讻讗 讘砖讟专讜转 讚讬谉 讚专讬砖讛 讜讞拽讬专讛, 讜诪砖讜"讛 讘砖讟专讬 讙讬讟讬谉 讜拽讬讚讜砖讬谉 诇讗 讘注讬谞谉 讝诪谉 诪讚讗讜专讬讬转讗. 讗诪谞诐 讛讙专"讞 讝爪"诇 讘讬讗专 讚讻"讝 讚讜拽讗 讘砖讟专讬 拽谞讬谉 讚讞诇 讘讛诐 讚讬谉 砖讟专 诪讚讗讜专讬讬转讗, 诪砖讗"讻 讘砖讟专讬 专讗讬讬讛 讚讗讬谉 诇讛诐 讚讬谉 砖讟专 讚讗讜专讬讬转讗 讜讛讜讬讬谉 注讚讜转 讘讻转讘 砖驻讬专 讞诇 讘讛诐 讚讬谉 讚专讬砖讛 讜讞拽讬专讛, 讜诪砖讜"讛 讛拽砖讛 讛讙诪' 讘住讜讙讬讬谉 讛讬讗讱 诪讻砖讬专讬谞谉 砖讟专讬 诪诇讜讛 讛诪讗讜讞专讬谉 讘诇讬 讝诪谉 诪讚讜讬拽 讜讛专讬 讬砖 讚讬谉 讚讘注讬谞谉 讚专讬砖讛 讜讞拽讬专讛.
讜注讬讬谉 讘专诪讘"诐 (驻"讙 诪讛诇' 注讚讜转 讛"讚) 讜讝"诇 讚讬谉 转讜专讛 砖讗讬谉 诪拽讘诇讬谉 注讚讜转 诇讗 讘讚讬谞讬 诪诪讜谞讜转 讜诇讗 讘讚讬谞讬 谞驻砖讜转 讗诇讗 诪驻讬 讛注讚讬诐 砖谞讗诪专 注诇 驻讬 砖谞讬诐 注讚讬诐 诪驻讬讛诐 讜诇讗 诪讻转讘 讬讚谉 讗讘诇 诪讚讘专讬 住讜驻专讬诐 砖讞讜转讻讬谉 讚讬谞讬 诪诪讜谞讜转 讘注讚讜转 砖讘砖讟专 讜讻讜' 注讻"诇. 讜讛专诪讘"谉 讘住驻专 讛诪爪讜转 (砖专砖 讘') 讛拽砖讛 注诇讬讜 讜讝"诇 诪讛谉 砖讗谞讜 讚谞讬谉 讘讙讟讬谉 讘注讚讬 讞转讬诪讛 讘诇讘讚 讜讛讗砖讛 讛诪讜爪讬讗讛 诇驻谞讬谞讜 讙讟 讞转讜诐 诪拽讬讬诪讬谉 讗讜转讜 讘讞讜转诪讬讜 讜诪转讬专讬谉 讗讜转讛 诇讛谞砖讗 注诇 驻讬 注讚讜转 讛砖讟专 讜讝讛 诇讚讘专讬 讛讻诇 注讻"诇. 讜讘讬讗专 讛讙专"讞 讝爪"诇 讚讛专诪讘"诐 诪讞诇拽 讘讬谉 砖讟专讬 拽谞讬谉 诇砖讟专讬 专讗讬讬讛, 讚讞诇讜转 讚讬谉 注讚讜转 讘砖讟专 讞诇 讚讜拽讗 讘砖讟专讬 拽谞讬谉 诪砖讜诐 砖谞注砖讜 诪讚注转 讛诪转讞讬讬讘, 讚讚注转 讛诪转讞讬讬讘 讚讗讜专讬讬转讗 讞诇 专拽 讘讚注转 拽谞讬谉. 诪砖讗"讻 讘砖讟专讬 专讗讬讬讛 讚诇讬讻讗 讘讛讜 讞诇讜转 讚注转 讛诪转讞讬讬讘 讜诇讻谉 讛讜讬 注讚讜转 砖讘讻转讘 讚驻住讜诇 诪讛"转 诪砖讜诐 诪驻讬 讻转讘诐, 讜讛讜讻砖专讜 专拽 诪讚专讘谞谉. 讗讱 砖讟专讬 拽谞讬谉 讻讙讬讟讬谉 讜拽讬讚讜砖讬谉 讞诇讬谉 诪讚讗讜专讬讬转讗 诪讙讝讛"讻 讚砖讟专讜转, 讚讞诇 讘砖讟专讬 拽谞讬谉 讞诇讜转 砖诐 讚注转 讛诪转讞讬讬讘 讜讞诇讜转 讚讬谉 注讚讜转 砖讘砖讟专. 讜诇讻讗讜专讛 讘讬讗讜专 讛讙专"讞 讘住讜讙讬讬谉 谞讬讞讗 诇驻讬 砖讬讟转 讛专诪讘"诐 砖诪讞诇拽 讘讬谉 砖讟专讬 拽谞讬谉 诇砖讟专讬 专讗讬讬讛, 讚讬"诇 讚讛讙诪' 讛拽砖讛 讚讜拽讗 注诇 砖讟专讬 专讗讬讬讛 讚讗讬谞谉 讗诇讗 注讚讜转 砖讘讻转讘 讗讬讱 讛讜讻砖专讜 讘诇讗 讝诪谉 诪讚讜讬拽 讜讛专讬 讘注讚讜转 讚注诇诪讗 讘注讬谞谉 讚专讬砖讛 讜讞拽讬专讛. 讗诪谞诐 爪"注 诪讛讬 拽讜砖讬讬转 讛讙诪' 诇驻讬 砖讬讟转 讛专诪讘"谉 砖讗讬谉 讞讬诇讜拽 讘讬住讜讚 讚讬谞诐 讘讬谉 砖讟专讬 专讗讬讬讛 讜讘讬谉 砖讟专讬 拽谞讬谉 讚讞诇 讘转专讜讜讬讬讛讜 讞诇讜转 讚讬谉 砖讟专 诪讚讗讜专讬讬转讗, 讜讚讬谉 注讚讜转 讘砖讟专 讞诇 讘诇讬 讻诇 讚讬谞讬 讛讙讚转 注讚讜转 讜拽讘诇转 注讚讜转 讘讘"讚 讜讗"爪 讚专讬砖讛 讜讞拽讬专讛, 讜爪"注 讗"讻 诪讛讬 拽讜砖讬讬转 讛讙诪'.
讜谞专讗讛 讚讘注讚讜转 注诇 驻讛 讘讚讬谞讬 诪诪讜谞讜转 诇驻谞讬 讛转拽谞讛 讗诐 讛注讚 讬讗诪专 讗讬谞讬 讬讜讚注 诇讗' 诪谉 讛砖讗诇讜转 砖诇 讛讚专讬砖讜转 讜讞拽讬专讜转 讛注讚讜转 驻住讜诇讛 诪讻讬讜谉 讚讬砖 讞住专讜谉 讘讛讙讚转 注讚讜转. 讗诪谞诐 讘砖讟专 讚诇讗 讞诇 讘讜 讚讬谞讬 讛讙讚转 注讚讜转 讜拽讘诇转 注讚讜转 讘讘"讚 讗诐 诇讬讻讗 讝诪谉 讛砖讟专 讻砖专 诪讚讗讜专讬讬转讗 讗诇讬讘讗 讚讛专诪讘"谉. 讗诪谞诐 讗诐 讻转讜讘 讝诪谉 讘砖讟专 讜讘讗讜 注讚讬诐 讗讞专讬诐 讜讛讝讬诪讜 讗转 讛注讚讬诐 讛讞转讜诪讬诐 讘砖讟专 讛砖讟专 驻住讜诇 诪砖讜诐 讛讻讞砖讛. 讜讬"诇 讚讝讛讜 讘讬讗讜专 拽讜砖讬讬转 讛讙诪' 讚讗诐 讞诇 讚讬谉 讚专讬砖讛 讜讞拽讬专讛 讘讚讬谞讬 诪诪讜谞讜转 讗讝讬 讗祝 讘砖讟专讜转 讛讝诪谉 讛讜讬 讞诇拽 诪讙讜驻讛 砖诇 讛注讚讜转, 讜讞诇 讘讜 驻住讜诇 讛讻讞砖讛 讜讛讝诪讛 讜讛讬讗讱 谞讜讻诇 诇讜诪专 砖讗讬讞专讜讛讜 讜讻转讘讜讛讜. 讜诇驻讬"讝 诪讘讜讗专 讚讗诇讬讘讗 讚讛专诪讘"诐 拽讜砖讬讬转 讛讙诪' 讛讬讗 讚谞讬诪讗 讚砖讟专 专讗讬讬讛 诪讗讜讞专 讬讛讬讛 驻住讜诇 诪讞诪转 讞住专讜谉 讚讬谉 讚专讬砖讛 讜讞拽讬专讛, 讜讗讬诇讜 诇专诪讘"谉 拽讜砖讬讬转 讛讙诪' 讚砖讟专 诪讗讜讞专 讬讛讬讛 驻住讜诇 诪砖讜诐 讛讻讞砖讛 讜讛讝诪讛, 讚讗讬 诇讗 讞诇 讚讬谉 讚专讬砖讛 讜讞拽讬专讛 讘讚讬谞讬 诪诪讜谞讜转 讗讝讬 讬"诇 砖讗讬谉 讛讝诪谉 谞注砖讛 讞诇拽 诪讙讜驻讛 砖诇 讛注讚讜转 讜诇讗 讞诇 讘讜 驻住讜诇 讛讻讞砖讛, 讻讬 讛讬讻讬 讚讗讬谉 讛讻讞砖讛 驻讜住诇转 讘讘讚讬拽讜转 (驻"讙 诪讛诇' 注讚讜转 讛"讙) 讗讘诇 讗诐 讞诇 讚讬谉 讚专讬砖讛 讜讞拽讬专讛 讘讚"诪 讗讝讬 讛讝诪谉 讛讜讬 讞诇拽 诪讙讜驻讛 砖诇 讛注讚讜转 讜砖讟专 诪讗讜讞专 讬讛讬讛 驻住讜诇 诪讞诪转 讚讬砖 讛讻讞砖讛 讜讛讝诪讛 诇诪讛 砖讻转讜讘 讘砖讟专. 讜诇驻讬 讛专诪讘"谉 讛讙诪' 诪转专爪转 讚诇讗讞专 讛转拽谞讛 诇讬讻讗 讚讬谉 讚专讬砖讛 讜讞拽讬专讛 讘讚讬谞讬 诪诪讜谞讜转, 讜讛讝诪谉 讗讬谞讜 讞诇拽 诪讙讜祝 讛注讚讜转 砖讘砖讟专, 讜诇讻谉 诇讗 讞诇 讘讜 驻住讜诇 讛讻讞砖讛 讜讛讝诪讛, 讜砖驻讬专 讗诪专讬谞谉 讚砖诪讗 讗讬讞专讜讛讜 讜讻转讘讜讛讜.265
讙诪'. 讜讘讗讜 注讚讬诐 讜讗诪专讜 讛讬讗讱 讗转诐 诪注讬讚讬谉 注诇 砖讟专 讝讛 讜讛诇讗 讘讬讜诐 驻诇讜谞讬 注诪谞讜 讛讬讬转诐 讘诪拽讜诐 驻诇讜谞讬 砖讟专 讻砖专 讜注讚讬讜 讻砖专讬谉 讞讬讬砖讬谞谉 砖诪讗 讗讬讞专讜讛讜 讜讻转讘讜讛讜.
注讬讬谉 讘专诪讘"诐 (驻讬"讟 诪讛诇' 注讚讜转 讛"讙) 讜讝"诇 讗讬谉 注讚讬 讛砖讟专 谞注砖讬谉 讝讜诪诪讬谉 注讚 砖讬讗诪专讜 讘讘讬转 讚讬谉 砖讟专 讝讛 讘讝诪谞讜 讻转讘谞讜讛讜 讜诇讗 讗讞专谞讜讛讜, 讗讘诇 讗诐 诇讗 讗诪专讜 讻谉 讗祝 注诇 驻讬 砖讝诪谞讜 砖诇 砖讟专 讘讗讞讚 讘谞讬住谉 讘讬专讜砖诇讬诐 讜讘讗讜 注讚讬诐 讜讛注讬讚讜 砖注讚讬 讛砖讟专 讛讬讜 注诪讛诐 讘讘讘诇 讘讬讜诐 讝讛, 讛砖讟专 讻砖专 讜讛注讚讬诐 讻砖专讬诐 砖讗驻砖专 砖讻转讘讜讛讜 讜讗讞专讜讛讜 讜讻砖讛讬讜 讘讬专讜砖诇讬诐 讘讗讞讚 讘讗讚专 讻转讘讜 砖讟专 讝讛 砖诐 讜讗讞专讜 讝诪谞讜 讜讻转讘讜 讝诪谞讜 讘谞讬住谉, 讗诪专讜 讘讝诪谞讜 讻转讘谞讜讛讜 讜讛讜讝诪讜 讗诐 讬砖 砖诐 注讚讬诐 砖讬讜讚注讬诐 讛讬讜诐 砖讞转诪讜 注诇 讛砖讟专 讗讜 注讚讬诐 砖专讗讜 讝讛 讛砖讟专 讜讞转讬诪转 讬讚诐 讘讜 讘讬讜诐 驻诇讜谞讬, 讻讬讜谉 砖讛讜讝诪讜 讛专讬 谞驻住诇讜 诇诪驻专注 诪讬讜诐 砖谞讜讚注 砖讞转诪讜 注诇 讛砖讟专 砖讛注讚讬诐 讛讞转讜诪讬诐 注诇 讛砖讟专 讛专讬 讛谉 讻诪讬 砖谞讞拽专讛 注讚讜转谉 讘讘讬转 讚讬谉 讘注转 讛讞转讬诪讛, 讗讘诇 讗诐 讗讬谉 注讚讬诐 砖专讗讜 注讚讜转谉 讜诇讗 专讗讜 讛砖讟专 诪拽讜讚诐 讗讬谉 谞驻住诇讬谉 讗诇讗 诪注转 砖讛注讬讚讜 讘讘讬转 讚讬谉 砖讝讛 讻转讘 讬讚谉 讜讗诪专讜 讘讝诪谞讜 讻转讘谞讜讛讜, 讜讗驻砖专 砖讘讬讜诐 讝讛 砖讛注讬讚讜 讘讘讬转 讚讬谉 讘讜 讘讬讜诐 讞转诪讜 注诇 讛砖讟专 砖讬砖 诇讜 讻诪讛 砖谞讬诐 讜讛诐 砖拽专讜 讜讗诪专讜 讘讝诪谞讜 讻转讘谞讜 注讻"诇. 讜诪拽讜专 讚讘专讬 讛专诪讘"诐 诪砖讬讟转 讛专讬"祝 (讘"拽 讚祝 讻讞: 诪讚驻讬 讛专讬"祝). 讜讬诇"注 讘讘讬讗讜专 讚讘专讬 讛专诪讘"诐 讚讻砖讗诪专讜 讛注讚讬诐 砖讘讝诪谞讜 讻转讘谞讜讛讜 讜讗讞"讻 讛讜讝诪讜 讛谉 谞驻住诇讬谉 诇诪驻专注 诪讬讜诐 砖谞讜讚注 诇注讚讬诐 讗讞专讬诐 砖讞转诪讜 注诇 讛砖讟专 讜诇讗 诪讬讜诐 砖讻转讜讘 讘砖讟专, 讜诪砖诪注 砖讗驻讬诇讜 讗诐 讛讝诪谉 砖讛注讚讬诐 讛讗讞专讬诐 专讗讜 讗转 讛砖讟专 讛讜讬 诇讗讞专 讛讝诪谉 砖讘砖讟专, 讜爪"注 讚讗诐 讛注讚讬诐 砖讘砖讟专 谞讗诪谞讬谉 讻砖讗诪专讜 讘讝诪谞讜 讻转讘谞讜讛讜 讜诪砖讜"讛 讞诇讛 讛讝诪讛 诇讛讝讬诪谉 讜诇讗 讗诪专讬谞谉 讚讛注讚讬诐 讗讬讞专讜 讗转 讛讝诪谉 砖讘砖讟专, 讗"讻 讗诪讗讬 讗讬谉 讛注讚讬诐 谞驻住诇讬谉 诇诪驻专注 诪讛讬讜诐 砖讻转讜讘 讘砖讟专, 讜讗诐 讗讬谞谉 谞讗诪谞讬谉 诇讜诪专 砖讘讝诪谞讜 讻转讘谞讜讛讜 讗诪讗讬 讞诇讛 讛讝诪讛 诇驻住讜诇 讗转 讛砖讟专. 讜注讬讬谉 讘谞讬诪讜拽"讬 (讘"拽 讚祝 讻讞: 诪讚驻讬 讛专讬"祝 讚"讛 诇诪驻专注) 砖讚讬讬拽 讚专砖"讬 住讜讘专 砖讞诇讛 讛讝诪讛 诇驻住讜诇 讗转 讛注讚讬诐 砖讘砖讟专 诇诪驻专注 诪讬讜诐 砖讻转讜讘 讘砖讟专 (讜讻谉 住讜讘专 讛专讗"砖 讘"拽 驻"讝 住讬诪谉 讜'), 讜爪"注 讘砖讬讟转 讛专讬"祝 讜讛专诪讘"诐 讚住"诇 讚谞驻住诇讬谉 诇诪驻专注 专拽 诪讬讜诐 砖谞讜讚注 诇注讚讬诐 讗讞专讬诐 砖讞转诪讜 注诇 讛砖讟专 讗讜 讘讬讜诐 砖专讗讜 注讚讬诐 讗讞专讬诐 讗转 讛砖讟专 讘讬讚 讛诪诇讜讛, 讜讗驻讬诇讜 讗诐 讛讝诪谉 诪讗讜讞专 诇讝诪谉 讛讻转讜讘 讘砖讟专.
讜谞专讗讛 诇讘讗专 讚讻砖讛注讚讬诐 诪注讬讚讬诐 讘讝诪谞讜 讻转讘谞讜讛讜 谞讻诇诇讜 讘' 讚讘专讬诐 讘注讚讜转谉: 讗) 砖专讗讜 讚注转 讛诪转讞讬讬讘 砖诇 讛诇讜讛 讘讗讜转讜 讛讬讜诐, 砖讛专讬 讛谉 诪注讬讚讬诐 砖专讗讜 讗转 讛讛诇讜讗讛 讘讗讜转讜 讛讬讜诐, 讘) 讛谉 诪注讬讚讬诐 砖讞转诪讜 注诇 讛砖讟专 讘讗讜转讜 讛讬讜诐 讜砖讞诇讛 讛讙讚转 注讚讜转 砖诇讛谉 讘讗讜转讜 讛讬讜诐. 讜讬"诇 讚讻砖注讚讬诐 讘讗讬诐 讜诪讝讬诪讬诐 讗讜转谉 讜讗讜诪专讬诐 注诪谞讜 讛讬讬转诐 讘讗讜转讜 讛讬讜诐 讘诪拽讜诐 驻诇讜谞讬 讞诇讛 讛讝诪讛 注诇 注讚讜转谉 诇注谞讬谉 讚注转 讛诪转讞讬讬讘 讜讛讛诇讜讗讛, 砖讛诪讝讬诪讬诐 诪注讬讚讬诐 砖诇讗 讛讬讜 讛注讚讬诐 讛讞转讜诪讬诐 注诇 讛砖讟专 讘讗讜转讜 诪拽讜诐 讘讗讜转讜 讝诪谉 诇专讗讜转 讗转 讛讛转讞讬讬讘讜转 砖诇 讛诇讜讛 讜诇讗 专讗讜 讗转 讛讛诇讜讗讛, 讜讞诇讛 讛讛讝诪讛 注诇 注讚讜转谉 诇讙讘讬 讛讛诇讜讗讛. (讜诇诪砖诇 讗诐 讻转讜讘 讘砖讟专 讘讗' 讘谞讬住谉 讘谞讜讬 讬讜专拽 砖诪注讜谉 诇讜讛 诪专讗讜讘谉 诪谞讛, 讜讘讗讜 砖谞讬诐 讜讛讝讬诪讜诐 讚讘讗' 讘谞讬住谉 注诪谞讜 讛讬讬转诐 讘诇讜住 讗谞讙诇住, 讞诇讛 讛讝诪讛 诇讙讘讬 讛讛诇讜讗讛 讚讛注讚讬诐 讛诪讝讬诪讬诐 诪注讬讚讬诐 砖讛注讚讬诐 讛专讗砖讜谞讬诐 诇讗 专讗讜 讗转 讛讛诇讜讗讛). 讗诪谞诐 诇注谞讬谉 注讚讜转谉 砖讞转诪讜 注诇 讛砖讟专 讘讗讜转讜 讛讬讜诐 讜砖讞诇讛 讛讙讚转 注讚讜转 讘讗讜转讜 讛讬讜诐 诇讻讗讜专讛 诇讬讻讗 讛讝诪讛, 讚讛专讬 讬砖 讻讗谉 讞转讬诪转 讬讚谉 注诇 讛砖讟专 讜讬转讻谉 砖讘讗诪转 讞转诪讜 注诇 讛砖讟专 讘讗讜转讜 讛讬讜诐 讘诪拽讜诐 砖讛讬讜 讛诪讝讬诪讬谉 (讘讗' 讘谞讬住谉 讘诇讜住 讗谞讙诇住), 讜讻讚讬 诇驻住讜诇 讗转 讛注讚讬诐 诪讬讜诐 砖讻转讜讘 讘砖讟专 讗谞讜 爪专讬讻讬诐 诇住诪讜讱 注诇 注讚讜转谉 砖讞转诪讜 讘讗讜转讜 讛讬讜诐 砖讻转讜讘 讘砖讟专 讜砖讘讗讜转讜 讛讬讜诐 讞诇讛 讛讙讚转 注讚讜转谉 讜讛注讬讚讜 注讚讜转 砖拽专, 讜讛专讬 拽讬讬"诇 讚讗讬谉 讗讚诐 诪砖讬诐 注爪诪讜 专砖注, 讜诇讻谉 讗讬谉 讛注讚讬诐 讝讜诪诪讬诐 谞驻住诇讬谉 诇诪驻专注 诪讬讜诐 砖讻转讜讘 讘砖讟专 讗诇讗 诪讬讜诐 砖谞讜讚注 诇注讚讬诐 讗讞专讬诐 砖讞转诪讜 注诇 讛砖讟专 讗讜 砖专讗讜 讗转 讛砖讟专 讘讬讚 讛诪诇讜讛 讚讘讬讜诐 讝讛 讞诇讛 讛讙讚转 注讚讜转 砖诇 讛注讚讬诐 讛讞转讜诪讬诐 注诇 讛砖讟专.266
讜讛谞讛 注讬讬谉 讘讘注诇 讛诪讗讜专 (讻转讜讘讜转 讚祝 讞: 诪讚驻讬 讛专讬"祝) 砖讻转讘 讜讝"诇 砖诇讗 转转讻谉 讛讛讝诪讛 诇注讜诇诐 讘注讚讬 讛砖讟专 砖讬砖 诇讜诪专 讗讞专讜讛讜 讜讻转讘讜讛讜 讜注讜讚 讗讬谉 讛讝诪讛 诇注讜诇诐 诇砖诇诐 诪诪讜谉 讗诇讗 讘注讚讜转 注诇 驻讛 注讻"诇. 讜拽砖讛 砖讗诐 讛注讬讚讜 砖诇讗 讗讞专讜讛讜 诇诪讛 讗讬谉 讛讝诪讛 讞诇讛 讘砖讟专 讗诇讗 专拽 讘注讚讜转 讘注诇 驻讛. 讜讬砖 诇讘讗专 讗转 住讜祝 讚讘专讬 讛讘注讛"诪 讘砖谞讬 讗讜驻谞讬诐: 讗) 讘砖讟专 讗讬谉 讛讙讚转 讜拽讘诇转 注讚讜转 讘讘"讚 (讜讻讚讘讬讗专 诪专谉 讛讙专"讞 讘住驻专讜 驻"讙 诪讛诇' 注讚讜转 讛"讚), 讜讛驻专砖讛 砖诇 讛讝诪讛 谞讗诪专讛 专拽 讘注讚讜转 砖讛注讬讚讜 讘讘"讚. 讘) 专拽 讻砖讬砖 注讚讜转 讗诪转 讞诇 讚讬谉 注讚讜转 砖讘砖讟专 砖讛讬讗 讻砖专讛, 讜讗讬诇讜 讘注讚讜转 砖拽专 讗讬谉 讙讝讬讛"讻 砖诇 砖讟专, 讜驻住讜诇讛 诪讚讬谉 诪驻讬讛诐 讜诇讗 诪驻讬 讻转讘诐, 讜诇讻谉 讗讬谉 讞诇讜转 讛讝诪讛 讻讬 讘讟诇讛 讻诇 讛讙讚转 讛注讚讜转 砖讘砖讟专 诪注讬拽专讛. 讜讬转讻谉 谞"诪 讘讬谉 砖谞讬 讛驻讬专讜砖讬诐 讘注讚讬 砖讟专 砖讛讜讝诪讜 讛讗诐 讻砖专讬诐 讛谉 诇注讚讜转 讗讞专转 (讜注讬讬谉 讘砖"讱 住讬' 诇"讞 住"拽 讘'). 诇驻讬' 讛砖谞讬, 讛专讬 诇讗 讛注讬讚讜 讘讻诇诇, 讜讻讗讬诇讜 讻转讘讜 讗讬讙专转 诇讘"讚, 讜诇讻谉 讻砖专讬诐. 诪讗讬讚讱 诇驻讬' 专讗砖讜谉, 讗祝 砖讗讬谉 讞讬讜讘 讛讝诪讛 诪"诪 讬转讻谉 砖讛注讚讬诐 驻住讜诇讬诐 砖讛专讬 讛注讬讚讜 诇砖拽专. 讗诇讗 讚讗驻讬诇讜 诇爪讚 讝讛 谞专讗讛 砖讬驻住诇讜 专拽 讗诐 谞谞拽讜讟 砖讛讙讚转 注讚讜转 砖拽专 讘注爪诪讛 驻讜住诇转 诇注讚讜转. 诪讗讬讚讱 讗诇讬讘讗 讚讛讙专"讞 讝爪"诇 注讚讜转 砖拽专 讘注爪诪讛 讗讬谞讛 驻讜住诇转 讗诇讗 讚讜拽讗 讞诇讜转 讛砖诐 砖诇 注讚 讝讜诪诐 砖讞诇 讘讙讘专讗 驻讜住诇, 讜讗"讻 注讚讬 砖讟专 砖讛讜讝诪讜 诇讗 讬驻住诇讜 砖讗注"驻 砖谞讜讚注 砖讛注讬讚讜 诇砖拽专 诪"诪 诪讗讞专 讚诇讗讜 讘谞讬 讛讝诪讛 谞讬谞讛讜 诇讗 讞诇 砖诐 注讚 讝讜诪诐 讘讙讘专讗 讜诇讗 谞驻住诇讜.267
讘专诐 讬砖 诇讛拽砖讜转 诇驻讬 讛讘注讛"诪 诇诪讛 诇讗 讬驻住诇讜 砖讟专讜转 讚注诇诪讗 诪砖讜诐 讛驻住讜诇 砖诇 注讚讜转 砖讗讬 讗转讛 讬讻讜诇 诇讛讝讬诪讛. 讜转讬专抓 讛讙专"讞 讝爪"诇 讚讚讬谉 注讚讜转 砖讗讬 讗转讛 讬讻讜诇 诇讛讝讬诪讛 讛讜讗 讚讬谉 讘拽讘诇转 注讚讜转 讘讘讬"讚 - 砖讗讬谉 讘"讚 诪拽讘诇讬谉 注讚讜转 砖讗讗讬"诇 - 讜诇讻谉 讗讬谞讜 讞诇 讘砖讟专 砖讗讬谉 注讚讜转讜 转诇讜讬讛 讘拽讘诇讛 讘驻谞讬 讘讬"讚.
讜注讜讚 讬转讻谉 诇讜诪专 讚讛讘注诇 讛诪讗讜专 专"诇 讚讗祝 讗讬 谞讬诪讗 讚讞诇 讞诇讜转 砖诐 注讚 诪讜讝诐 讘注讚讬诐 砖讘砖讟专 砖讛讜讝诪讜 讜讞诇 驻住讜诇 讘讙讘专讗 讚讛讜讬 注讚 驻住讜诇, 诪"诪 讗讬谞谉 诪砖诇诪讬谉 讜诇讬讻讗 讘讛讜 讞讬讜讘 注讜谞砖 讚讻讗砖专 讝诪诐, 讚讛注讜谞砖 讚讻讗砖专 讝诪诐 转诇讜讬 讘讛讙讚转 讜拽讘诇转 注讚讜转 讘讘"讚, 诪砖讗"讻 讘砖讟专 讚谞转讞讚砖 讞诇讜转 讚讬谉 注讚讜转 讘砖讟专 讚注讚讬诐 讛讞转讜诪讬诐 注诇 讛砖讟专 谞注砖讛 讻诪讬 砖谞讞拽专讛 注讚讜转谉 讘讘"讚 讘诇讬 讚讬谞讬 讛讙讚转 讜拽讘诇转 注讚讜转 讘驻谞讬 讘"讚.268
261 讜诪专砖"讬 诪砖诪注 拽爪转 讚讛讜讗 诪讚讬谉 讜讛爪讬诇讜 讛注讚讛.
262 讜讗讜诇讬 讬"诇 讚诪讛驻住讜拽 "诇讗 转讛讬讛 讗讞专讬 专讘讬诐 诇专注讜转" 讬诇驻讬谞谉 讚讗讬谉 诪讞讬讬讘讬谉 讘住谞讛讚专讬谉 砖诇 讻"讙 注驻"讬 专讜讘 讚讗讞讚 讗诇讗 注驻"讬 专讜讘 讚砖谞讬诐. 讜讗讬诇讜 讛讬讛 讞诇 讘诪诇拽讜转 讛讚讬谉 讛讝讛 讚爪专讬讻讬诐 专讜讘 砖诇 砖谞讬诐 诇讞讬讬讘 讗讝讬 讬讜爪讗 讚讛讘"讚 砖诇 讙' 讻讜诇讜 爪专讬讱 诇驻住讜拽 诇讞讬讜讘 讜诇讗 讞诇 讚讬谉 专讜讘 讻诇诇, 讜讝讛 讗"讗 讚讻诇 讘"讚 爪专讬讱 诇讛讬讜转 讘"讚 砖驻讜住拽 注驻"讬 专讜讘 讚讻转讬讘 "讗讞专讬 专讘讬诐 诇讛讟讜转", 讜诪砖讜"讛 诪讞讬讬讘讬谉 诪诇拽讜转 注驻"讬 专讜讘 砖诇 讗'.
263 讜注讬讬谉 讘讗讜专 砖诪讞 (驻"讛 诪讛诇' 住谞讛' 讛"讘).
264 讜注讬讬谉 讘住驻专 讛注讬讟讜专 注专讱 讝诪谉 (讚祝 讝: 讞.) 砖讚谉 诇讙讘讬 讚讘专讬 讛讙诪' 讘讬讘诪讜转 诇讗: 讚讗诐 讛注讚讬诐 讗讬谞诐 讝讜讻专讬诐 诪注爪诪诐 讗转 讛讝诪谉 讗讬 讗驻砖专 诇住诪讜讱 注诇 讛砖讟专 诪砖讜诐 讚讻转讬讘 诪驻讬讛诐 讜诇讗 诪驻讬 讻转讘诐, 讛讗诐 诇讬讻讗 讞诇讜转 讚讬谉 注讚讜转 讘砖讟专 讻砖讗讬谉 讛注讚讬诐 讝讜讻专讬诐 讘注爪诪诐 讗转 讛注讚讜转 讛讻转讜讘讛 讘砖讟专, 讜讛专讬 拽讬讬"诇 讚注讚讬诐 讛讞转讜诪讬诐 注诇 讛砖讟专 谞注砖讛 讻诪讬 砖谞讞拽专讛 注讚讜转谉 讘讘"讚 讜诇讻讗讜专讛 讛砖讟专 诪注讬讚 讘注爪诪讜 诪讘诇讬 砖讛注讚讬诐 讝讜讻专讬诐 讗转 讛注讚讜转. 讜注讬讬谉 讘专讬"祝 讬讘诪讜转 讚祝 讟. 讘讚驻讬 讛专讬"祝 砖讚谉 讘讝讛 讜转讬专抓 讜讝"诇 讜诪住转讘专讗 诇谉 讻讬 讗诪专讬谞谉 讚诇讗 讛讜讬讗 诇讛 注讚讜转 砖讻转讘 注讚讜转 讛谞讬 诪讬诇讬 讛讬讻讗 讚讗讬转讬讛 诇砖讟专讗 转讜转讬 讬讚讬 住讛讚讬, 讚讻诪讛 讚诇讗 谞驻拽讗 诇讛 住讛讚讜转讗 诪转讜转讬 讬讚讬讛讜谉 讚住讛讚讬 讻诪讛 讚诇讗 拽讗 诪住讛讚讬 讘讛 注讚 讛砖转讗 讚诪讬讗, 讚讛讗 讗讬 讘注讜 讻讘砖讬 诇讛 诇砖讟专讗 讜诇讗 诪住讛讚讬, 讛诇讻讱 讗讬 诪讚讻专讬 诇讛 诇住讛讚讜转讗 讜诪住讛讚讬 讘讛 注诇 驻讛 讛讜讬讗 注讚讜转 讜讗讬 诇讗 诇讗 讛讜讬讗 注讚讜转 注讻"诇. 讻诇讜诪专 讚讗注"驻 讚砖讟专 诪注讬讚 讘注爪诪讜 讜讛讜"诇 讻诪讬 砖谞讞拽专讛 谞讞拽专讛 注讚讜转讜 讘讘"讚 讙诐 诪讘诇讬 砖讛注讚讬诐 讝讜讻专讬诐 讗转 讛注讚讜转, 讗诪谞诐 讻"讝 讛讜讗 讚讜拽讗 讻砖讛砖讟专 转驻讜住 讛讜讗 讘讬讚 讘注诇 讛砖讟专 讚讗讝讬 讞诇 讞诇讜转 讚讬谉 砖讟专, 诪砖讗"讻 讻砖讛砖讟专 转驻讜住 讘讬讚 讛注讚讬诐 讚讗讝讬 诇讗 讞诇 讚讬谉 注讚讜转 讘砖讟专 讜诇讗 讛讜讬 讻诪讜 砖谞讞拽专讛 注讚讜转讜 讘讘"讚. 讜注讬讬谉 讘注讬讟讜专 砖讻转讘 讚讬砖 诇讞诇拽 讘讬谉 讛讙诪' 讘讬讘诪讜转 讚诪讬讬专讬 诇讙讘讬 讛讝诪谉 砖讘砖讟专 讜讘讬谉 讙讜祝 讛注讚讜转 注诇 讛诪注砖讛, 讚专拽 诇讙讘讬 讛讝诪谉 讗诪专讬谞谉 讚讘注讬谞谉 砖讛注讚讬诐 讬讝讻专讜 诪注爪诪诐 讗转 讛讝诪谉, 讜讝"诇 讛讬诇讻讱 讻诇 砖讟专讬 讚讗转讜 诇拽诪谉 讚诪拽讬讬诪讬 讘讞转讬诪转 讬讚讬讬讛讜 讚住讛讚讬 讻砖专. 讗祝 注诇 讙讘 讚诇讗 讚讻讬专讬 讻诇诇 讜讘讬谉 诇诪讗谉 讚讗诪专 注诇 讻转讘 讬讚诐 讛谉 诪注讬讚讬谉 讜讘讬谉 诇诪"讚 注诇 诪谞讛 砖讘砖讟专 讛谉 诪注讬讚讬谉 诪驻讬讛谉 拽专讬谞讗 讘讬讛 讜诇"砖 讚谞驻拽讬 诪讬讚讗 讚讘注"讚 讜诇"砖 讚谞驻拽讬 诪讬讚讗 讚住讛讚讬 诪讙讘讬谞谉 诪讬谞讬讬讛讜 讚注讚讬诐 讛讞转讜诪讬谉 注诇 讛砖讟专 谞注砖讛 讻诪讬 砖谞讞拽专讛 注讚讜转谉 讘讘讬转 讚讬谉 诪讚讗讜专讬讬转讗 讘诇讗 拽讬讜诐. 讜诪讚专讘谞谉 讘拽讬讜诐 讜讛谞讬 诪讬诇讬 讘注讬拽专 讛砖讟专 讜讛讗 讚讗专讘注讛 讗讞讬谉 讚讘注讬谞谉 讚讚讻讬专讬 讚讜讜拽讗 讗讝诪谉 讛讜讗 讚拽讗诪专讬谞谉, 讗祝 注诇 讙讘 讚拽讬讬诪讗 诇谉 注诇 诪谞讛 砖讘砖讟专 讛谉 诪注讬讚讬谉 讚讜讜拽讗 讗诪谞讛 砖讘砖讟专 讗祝 注诇 讙讘 讚诇讗 讚讻讬专讬 讻诪讬 砖谞讞拽专讛 注讚讜转谉 讛讜讗 讗讘诇 讗讝诪谉 谞讛讬 讚讘住转诪讗 讻砖专. 讜诇讗 诪爪讬 诇诪讬驻住诇讬讛 诪砖讜诐 诪讜拽讚诐. 讚讻讬讜谉 讚讗讬转讞讝拽 诇讗 诪讞讝拽讬谞谉 专讬注讜转讗. 讜讻讜' 诪讬讛讜 讗爪讟专讻讬谞谉 诇讘专讜专讬 讝诪谞讗 讗驻讜诪讗 讚住讛讚讬 讚砖讟专讗 讻讙讜谉 讚讗讬讻讗 住讛讚讬 讗讞专讬谞讬 讚驻住诇讬 诇讬讛 讘注讬谞谉 讚讚讻讬专讬 讜讗讬 诇讗 讚讻讬专讬 诪驻讬 讻转讘诐 讛讜讗 讚住讛讚讬 讙讜驻讬讛讜 讗讬 诪拽讚诪讬 讗讜 诪讗讞专讬 讝讬诪谞讗 诪讛讬诪谞谉 诇讛讜. 讜诇讗 讗诪专讬谞谉 谞讞拽专讛 注讚讜转谉 讘讘"讚 注讻"诇. 讜诪讚讘专讬 讘注诇 讛注讬讟讜专 诪讘讜讗专 讚讻讗砖专 讛注讚讬诐 讞讜转诪讬诐 注诇 讛砖讟专 讛诐 诪注讬讚讬诐 注诇 讙讜祝 讛诪注砖讛 讜诇讗 注诇 讛驻专讟讬诐 讛谞讜住驻讬诐 讛诪讜讝讻专讬诐 讘砖讟专, 讜讛讝诪谉 讗讬谞讜 讗诇讗 驻专讟 爪讚讚讬 讜讗讬谞讜 诪注讬拽专 讙讜祝 讛注讚讜转 砖讘砖讟专 讜诇讗 讞诇 注诇 讛讝诪谉 讞诇讜转 讚讬谉 注讚讜转 砖讘砖讟专 讻诪讬 砖谞讞拽专讛 注讚讜转谉 讘讘"讚 讚诪讬. 讜诇讻讗讜专讛 砖讬讟转 讘注诇 讛注讬讟讜专 讛讜讗 住诪讱 诇住讘专转 专讘讬谞讜 讝爪"诇 讚讗讬谉 讛讝诪谉 讞诇拽 诪讙讜祝 讛注讚讜转 砖讘砖讟专. 讜注讬讬谉 讘砖讜"转 谞讜"讘 (诪讛讚讜专讗 拽诪讗 讗讘谉 讛注讝专 住' 注"讘), 讜讘砖讜"转 讘讬转 讛诇讜讬 (讞"讙 住讬诪谉 讛') 讚讛谞讜"讘 谞拽讟 讚讗注"讙 讚拽讬讬"诇 讚讙诐 讘诪诪讜谉 爪专讬讱 讚专讬砖讛 讜讞拽讬专讛 诪谉 讛转讜专讛 讝讛讜 专拽 讚诇讻转讞讬诇讛 爪专讬讻讬谉 讛讘"讚 诇讞拽专诐 讜诇砖讜讗诇诐 讘讗讬讝讜 讝诪谉, 讗讘诇 讗诐 讛注讚讬诐 讛砖讬讘讜 砖讗讬谞诐 讬讜讚注讬诐 讗转 讛讝诪谉 注讚讜转谉 讻砖专讛 诪谉 讛转讜专讛 讬注讜"砖 讘讗专讬讻讜转, 讜讛讘讬转 讛诇讜讬 讞讜诇拽 注诇讬讜 讜讻转讘 讚诪讚讘专讬 讻诇 讛专讗砖讜谞讬诐 谞专讗讛 讘专讜专 讚诪谉 讛转讜专讛 诪诪讜谉 讜谞驻砖讜转 砖讜讬诐 讘讚讜"讞 讘讻诇 讛驻专讟讬诐 讜讗讬谞讜 讬讜讚注 驻住讜诇 讘讛讜 讻诪讜 讘谞驻砖讜转 注讬讬"砖, 讜诪讘讜讗专 讚谞讞诇拽讜 讛讗诐 讘注讚讜转 诪诪讜谉 讛讝诪谉 讛讬讗 诪注讬拽专 讙讜祝 讛注讚讜转 (讚注转 讛讘讬转 讛诇讜讬) 讗讜 讚讘注讬谞谉 注讚讜转 注诇 讛讝诪谉 专拽 讻讚讬 砖转讛讗 注讚讜转 砖讗转讛 讬讻讜诇 诇讛讝讬诪讛 (讚注转 讛谞讜"讘). 讜注讬讬谉 注讜讚 讘砖讬注讜专讬 讛专讘 讗讛专谉 诇讬讻讟谞砖讟讬讬谉 讝爪"诇 (讞转谉 专讘讬谞讜 讝爪"诇) 注诪"住 讙讬讟讬谉 砖讬注讜专 讙 - 讘注谞讬谉 讝诪谉 讘砖讟专讬 拽讬讚讜砖讬谉 讜讙讬讟讬谉.
265 讜注讬讬谉 注讜讚 讘讞讬讚讜砖讬 专讘谞讜 讞讬讬诐 讛诇讜讬 驻"讙 诪讛诇' 注讚讜转 讛"讚 讘诪砖"讻 讘砖讬讟转 讛专诪讘"谉 讜讛专诪讘"诐.
266 讜诇驻讬 砖讬讟转 专砖"讬 讜讛专讗"砖 讚住"诇 讚谞驻住诇讜 诪讬讜诐 砖讻转讜讘 讘砖讟专 讬"诇 讚诇讗 讞诇 讻讗谉 讚讬谉 讗讬谉 讗讚诐 诪砖讬诐 注爪诪讜 专砖注 砖讛专讬 讛讜讝诪讜 讜诪诪"谞 讛讜讬讬讬谉 专砖注讬诐 讗诇讗 砖注讚讜转谉 砖讞转诪讜 讘讜 讘讬讜诐 讘讗讛 诇拽讘讜注 诪转讬 谞注砖讜 专砖注讬诐 讘注讚讜转谉 讜讘讝讛 讛诐 谞讗诪谞讬诐. 讗"谞 讬"诇 讚诇讙讘讬 讛讝诪谉 讛讻转讜讘 讘砖讟专 讞诇 讚讬谉 砖讛讻诇 砖讘砖讟专 讘讛讻砖专 谞注砖讛 讜讞诇讛 讞诇讜转 注讚讜转 砖讘砖讟专 诪讗讜转讜 讛讬讜诐 砖讻转讜讘 讘讜, 讜讗注"驻 砖讛讜讝诪讜 讜讛转讜讻谉 砖讘砖讟专 诇讙讘讬 讛讛诇讜讗讛 讛讜讻讞 讻砖拽专 讗讘诇 诇讗 诇讙讘讬 讝诪谉 讛注讚讜转 讜讛讝诪讛.
267 讗讱 诇驻讬"讝 讬砖 诇讛拽砖讜转 诪讛讙诪' 讘住讜讙讬讬谉 讚诪讘讜讗专 讚讗讬谉 讛讝诪讛 讘砖讟专 诪讞诪转 转拽谞转 讚讬谞讬 诪诪讜谞讜转 讘诇讬 讚专讬砖讛 讜讞拽讬专讛 讜诇讗 诪砖讜诐 砖讗讬谉 讘砖讟专 拽讘诇转 注讚讜转 讘讘"讚, 讜爪"注.
268 讚注讚讬 讛讝诪讛 谞讗诪谞讬诐 注诇 讙讜驻谉 砖诇 讛注讚讬诐 砖讛注讬讚讜 讘砖讟专 诇砖拽专 讜谞驻住诇讜, 讜讗讬诇讜 讛注讜谞砖 讚讻讗砖专 讝诪诐 转诇讜讬 讘讞诇讜转 砖诐 讛讝诪讛 讚诇讗 讞诇讛 讘注讚讜转 砖讘砖讟专.
专砖讬诪讜转 砖讬注讜专讬诐 诇讙专讬"讚 住讜诇讜讘讬讬爪'讬拽 (谞讬讜 讬讜专拽, 2022), 讘讗讚讬讘讜转 住驻专讬讗.

